***Монгол Улсын Их Хурлын намрын чуулганы 2012 оны 12 дүгээр сарын 13-ны өдөр (Пүрэв гариг)-ийн хуралдаан 10 цаг 40 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.***

Улсын Их Хурлын дарга З.Энхболд ирц, хэлэлцэх асуудлын дарааллыг танилцуулж, хуралдааныг даргалав.

***Чуулганы үдээс өмнөх нэгдсэн хуралдаанд ирвэл зохих 70 гишүүнээс нийт 64 гишүүн ирж, 87,6 хувийн ирцтэй байв. Үүнд:***

*Чөлөөтэй: А.Бакей, Су.Батболд, Б.Болор;*

*Өвчтэй: Ж.Батсуурь, Х.Тэмүүжин;*

*Тасалсан:**О.Баасанхүү, Д.Лүндээжанцан, Ё.Отгонбаяр, О.Содбилэг, Д.Тэрбишдагва, Ж.Энхбаяр;*

***Нэг. Улсын Их Хурлын зарим гишүүн Г.Батхүү, Д.Сарангэрэл, Д.Арвин нарын бүрэн эрхийг хүлээн зөвшөөрөх тухай асуудал***

Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, мөн хорооны ажлын албаны дарга Д.Баяндүүрэн, Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Нарийн бичгийн дарга С.Магнайсүрэн, Байнгын хороодын ажлын албаны дарга Д.Одсүрэн Эрх зүй, хууль тогтоомжийн хэлтсийн орлогч дарга Н.Цогтсайхан нарын бүрэлдэхүүнтэй ажлын хэсэг байлцав.

 Улсын Их Хурлын зарим гишүүн Г.Батхүү, Д.Сарангэрэл, Д.Арвин нарын бүрэн эрхийг хүлээн зөвшөөрөх тухай танилцуулгыг Сонгуулийн ерөнхий хорооны дарга Ч.Содномцэрэн хийлээ.

 Уг танилцуулгатай холбогдуулан Улсын Их Хурлын гишүүн Н.Батцэрэг, Б.Бат-Эрдэнэ, Г.Уянга нарын тавьсан асуултад Сонгуулийн ерөнхий хорооны дарга Ч.Содномцэрэн хариулж, тайлбар хэлэв.

 Тангаргийн үгийг насаар хамгийн ахмад Д.Арвин уншиж, Г.Батхүү, Д.Сарангэрэл нар дагаж хэлсэн болно. Тангараг өргөсөн Улсын Их Хурлын гишүүд Төрийн далбаанд мэхийн ёсолж, тангаргийн хуудсанд цагаан толгойн үсгийн дарааллаар гарын үсэг зурж, энгэрийн тэмдгээ Чуулган, байнгын хороодын хуралдаан зохион байгуулах албаны дарга Ж.Чимгээгээс авлаа. Тангаргийн хуудсанд гарын үсэг зурж дууссан гишүүдийг суудалдаа очмогц Төрийн дуулал эгшиглэж, бүх гишүүд босон хүндэтгэл үзүүлэв.

**З.Энхболд:** - Монгол Улсын Их Хурлын гишүүнээр сонгогдсон Дашжамцын Арвин, Гаваагийн Батхүү, Даваажанцангийн Сарангэрэл нарын бүрэн эрхийг хүлээн зөвшөөрсүгэй гэсэн томъёоллоор Улсын Их Хурлын тогтоолыг баталъя.

Зөвшөөрсөн: 57

Татгалзсан: 1

 Бүгд: 58

 98,3 хувийн саналаар дэмжигдлээ.

 Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно.

Улсын Их Хурлын гишүүд дээрх тогтоолын эцсийн найруулгыг сонсов. (11:06)

 Уг асуудлыг 11 цаг 09 минутад хэлэлцэж дуусав.

 ***Хоёр. Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хуулийн төсөл*** */Шинэчилсэн найруулга/****, Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хууль хүчингүй болсонд тооцох тухай, Садар самуун явдалтай тэмцэх тухай хуулийн зарим заалт хүчингүй болсонд тооцох тухай, Гадаадын иргэний эрх зүйн байдлын тухай хуулийн зарим заалт хүчингүй болсонд тооцох тухай, Хувь хүний нууцын тухай хуульд нэмэлт оруулах тухай хуулийн төслүүд*** */эцсийн хэлэлцүүлэг/*

Хэлэлцэж буй асуудалтай холбогдуулан Эрүүл мэндийн сайд Н.Удвал, Эрүүл мэндийн яамны Төрийн захиргаа, бодлого хэрэгжилтийн газрын дарга Д.Мөнхбат, Эрүүл мэндийн яамны ДОХ-ын үндэсний хорооны ажлын албаны дарга Ч.Бямбаа, НҮБ-ын Хөгжлийн сангийн ДОХ-ын асуудал хариуцсан орлогч дарга Ч.Алтанчимэг, Улсын Их Хурлын Тамгын газрын Эрх зүй, хууль тогтоомжийн хэлтсийн орлогч дарга Н.Цогтсайхан, ахлах зөвлөх Н.Тунгалаг, Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн нарын бүрэлдэхүүнтэй ажлын хэсэг байлцав.

 Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг Улсын Их Хурлын гишүүн Г.Баярсайхан танилцууллаа.

Төсөлтэй холбогдуулан Улсын Их Хурлын гишүүн Ц.Даваасүрэн, С.Ганбаатар, Г.Уянга нарын тавьсан асуултад Улсын Их Хурлын гишүүн Г.Баярсайхан, Эрүүл мэндийн сайд Н.Удвал нар хариулж, тайлбар хийв.

Улсын Их Хурлын гишүүдээс санал гараагүй болно.

**З.Энхболд:** - **1.**Хүний дархлал, хомсдолын вирусын халдвар, дархлалын олдмол хомсдолоос сэргийлэх тухай хуулийн шинэчилсэн найруулгын төслийг баталъя.

Зөвшөөрсөн: 40

Татгалзсан: 18

 Бүгд: 58

 69,0 хувийн саналаар дэмжигдлээ.

 **2.**Хүний дархлал, хомсдолын вирусын халдвар, дархлалын олдмол хомсдолоос сэргийлэх тухай хууль хүчингүй болсонд тооцох тухай хуулийн төслийг баталъя.

Зөвшөөрсөн: 39

Татгалзсан: 19

 Бүгд: 58

 67,2 хувийн саналаар дэмжигдлээ.

**3.**Гадаадын иргэний эрх зүйн байдлын тухай хуулийн зарим заалт хүчингүй болсонд тооцох тухай хуулийн төслийг баталъя.

Зөвшөөрсөн: 39

Татгалзсан: 19

 Бүгд: 58

 67,2 хувийн саналаар дэмжигдлээ.

 **4.**Хувь хүний нууцын тухай хуульд нэмэлт оруулах тухай хуулийн төслийг баталъя.

Зөвшөөрсөн: 37

Татгалзсан: 21

 Бүгд: 58

 63,8 хувийн саналаар дэмжигдлээ.

**5.**Хөдөлмөрийн тухай хуульд нэмэлт оруулах тухай хуулийн төслийг баталъя.

Зөвшөөрсөн: 40

Татгалзсан: 18

 Бүгд: 58

 69,0 хувийн саналаар дэмжигдлээ.

Уг асуудлыг 11 цаг 35 минутад хэлэлцэж дуусав.

***Гурав. “Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга хангамжийн талаар хэрэгжүүлэх зарим арга хэмжээний тухай” Улсын Их Хурлын тогтоолын төсөл*** */анхны хэлэлцүүлэг/*

Хэлэлцэж буй асуудалтай холбогдуулан Боловсрол, шинжлэх ухааны сайд Л.Гантөмөр, мөн яамны Бодлогын хэрэгжилтийг зохицуулах газрын дарга Б.Эрдэнэчимэг, Улсын Их Хурлын Тамгын газрын Эрх зүй, хууль тогтоомжийн хэлтсийн орлогч дарга Н.Цогтсайхан, зөвлөх Д.Энхгэрэл, Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн нарын бүрэлдэхүүнтэй ажлын хэсэг байлцав.

Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг Улсын Их Хурлын гишүүн С.Ганбаатар танилцууллаа.

Төсөлтэй холбогдуулан Улсын Их Хурлын гишүүн Ц.Дашдоржийн тавьсан асуултад Улсын Их Хурлын гишүүн Н.Батбаяр, С.Ганбаатар, Ц.Даваасүрэн, З.Баянсэлэнгэ, Л.Энх-Амгалан нар хариулж, тайлбар хийв.

Улсын Их Хурлын гишүүдээс санал гараагүй болно.

**З.Энхболд:** - Төсвийн байнгын хороогоор хэлэлцүүлье гэсэн Д.Эрдэнэбат гишүүний горимын саналыг батлах санал хураалт явуулъя.

Зөвшөөрсөн: 37

Татгалзсан: 19

 Бүгд: 56

 66,1 хувийн саналаар горимын санал дэмжигдлээ.

Төсвийн байнгын хороогоор хэлэлцүүлж, санал авсны дараа чуулганаар анхны хэлэлцүүлгийг үргэлжлүүлэхээр болов.

Уг асуудлыг 11 цаг 50 минутад хэлэлцэж дуусав.

***Дөрөв. Хүний хөгжил сангийн тухай хуульд нэмэлт оруулах тухай хуулийн төсөл*** */хэлэлцэх эсэх/*

Хэлэлцэж буй асуудалтай холбогдуулан Сангийн сайд Ч.Улаан, мөн яамны Төсвийн бодлогын газрын дарга Ж.Ганбат, Баялгийн сангийн удирдлагын хэлтсийн дарга О.Хуягцогт, Улсын Их Хурлын Тамгын газрын Эрх зүй, хууль тогтоомжийн хэлтсийн орлогч дарга Н.Цогтсайхан, Төсвийн байнгын хорооны зөвлөх Ё.Мөнхбаатар нарын бүрэлдэхүүнтэй ажлын хэсэг байлцав.

Хууль санаачлагчийн илтгэлийг Улсын Их Хурлын гишүүн, Сангийн сайд Ч.Улаан, Төсвийн байнгын хорооны санал, дүгнэлтийг Улсын Их Хурлын гишүүн С.Ганбаатар танилцууллаа.

Төсөлтэй холбогдуулан Улсын Их Хурлын гишүүн Д.Оюунхорол, М.Энхболд, Ж.Батзандан, С.Дэмбэрэл нарын тавьсан асуултад Улсын Их Хурлын гишүүн, Төсвийн байнгын хорооны дарга Ц.Даваасүрэн, Сангийн сайд Ч.Улаан хариулж, тайлбар хийлээ.

Улсын Их Хурлын гишүүдээс санал гараагүй болно.

**З.Энхболд:** - Хүний хөгжил сангийн тухай хуульд нэмэлт оруулах тухай хуулийн төслийг хэлэлцэх нь зүйтэй гэсэн саналыг баталъя.

Зөвшөөрсөн: 56

Татгалзсан: 1

 Бүгд: 57

 98,2 хувийн саналаар дэмжигдлээ.

 Хуулийн төслийг анхны хэлэлцүүлэгт бэлтгүүлэхээр Төсвийн байнгын хороонд шилжүүллээ.

Уг асуудлыг 12 цаг 35 минутад хэлэлцэж дуусав.

***Тав. “Засгийн газрын үнэт гаргахыг зөвшөөрөх тухай” Улсын Их Хурлын тогтоолын төсөл*** */хэлэлцэх эсэх/*

Хэлэлцэж буй асуудалтай холбогдуулан Сангийн сайд Ч.Улаан, мөн яамны Төсвийн бодлогын газрын дарга Ж.Ганбат, Баялгийн сангийн удирдлагын хэлтсийн дарга О.Хуягцогт, Улсын Их Хурлын Тамгын газрын Эрх зүй, хууль тогтоомжийн хэлтсийн орлогч дарга Н.Цогтсайхан, Төсвийн байнгын хорооны зөвлөх Ё.Мөнхбаатар нарын бүрэлдэхүүнтэй ажлын хэсэг байлцав.

Хууль санаачлагчийн илтгэлийг Улсын Их Хурлын гишүүн, Сангийн сайд Ч.Улаан, Төсвийн байнгын хорооны санал, дүгнэлтийг Улсын Их Хурлын гишүүн С.Ганбаатар танилцууллаа.

Улсын Их Хурлын гишүүдээс асуулт, санал гараагүй болно.

**З.Энхболд:** - “Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийг хэлэлцэх нь зүйтэй гэсэн саналыг баталъя.

Зөвшөөрсөн: 47

Татгалзсан: 11

 Бүгд: 58

 81,0 хувийн саналаар дэмжигдлээ.

Тогтоолын төслийг анхны хэлэлцүүлэгт бэлтгүүлэхээр Төсвийн байнгын хороонд шилжүүллээ.

Уг асуудлыг 12 цаг 40 минутад хэлэлцэж дуусав.

***Зургаа. “Жагсаалтад өөрчлөлт оруулах тухай” Улсын Их Хурлын тогтоолын төсөл*** */хэлэлцэх эсэх/*

Хэлэлцэж буй асуудалтай холбогдуулан Эрүүл мэндийн сайд Н.Удвал, тус яамны Бодлогын хэрэгжилтийг зохицуулах газрын дарга Д.Мөнхбат, Эрүүл мэндийн Эм, эмнэлгийн хэрэгслийн хэлтсийн дарга Ч.Мөнхдэлгэр, Мэргэжлийн хяналтын ерөнхий газрын Нэгдсэн төв лабораторийн менежер Д.Өлзийдулам, Улсын Их Хурлын Тамгын газрын Эрх зүй, хууль тогтоомжийн хэлтсийн орлогч дарга Н.Цогтсайхан, Төсвийн байнгын хорооны зөвлөх Ё.Мөнхбаатар нарын бүрэлдэхүүнтэй ажлын хэсэг байлцав.

Хууль санаачлагчийн илтгэлийг Эрүүл мэндийн сайд Н.Удвал танилцууллаа.

Төсвийн байнгын хорооны санал, дүгнэлтийг Улсын Их Хурлын гишүүн Л.Эрдэнэчимэг уншив.

Улсын Их Хурлын гишүүдээс асуулт, санал гараагүй болно.

**З.Энхболд:** - “Жагсаалтад өөрчлөлт оруулах тухай” Улсын Их Хурлын тогтоолын төслийг хэлэлцэх нь зүйтэй гэсэн саналыг баталъя.

Зөвшөөрсөн: 45

Татгалзсан: 12

 Бүгд: 57

 78,9 хувийн саналаар дэмжигдлээ.

Тогтоолын төслийг анхны хэлэлцүүлэгт бэлтгүүлэхээр Төсвийн байнгын хороонд шилжүүллээ.

Уг асуудлыг 12 цаг 45 минутад хэлэлцэж дуусав.

***Долоо. Хөдөлмөрийн тухай хуульд өөрчлөлт оруулах тухай, Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай, Мэргэжлийн боловсрол, сургалтын тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай хуулийн төслүүд*** */хэлэлцэх эсэх/*

Хэлэлцэж буй асуудалтай холбогдуулан Улсын Их Хурлын гишүүн, Хөдөлмөрийн сайд Я.Санжмятав, мөн яамны Төрийн нарийн бичгийн даргын үүргийг түр орлон гүйцэтгэгч Б.Ганцэцэг, Төрийн захиргаа удирдлагын газрын дарга Г.Сувдаа, Улсын Их Хурлын Тамгын газрын Эрх зүй, хууль тогтоомжийн хэлтсийн орлогч дарга Н.Цогтсайхан, Төсвийн байнгын хорооны зөвлөх Ё.Мөнхбаатар нарын бүрэлдэхүүнтэй ажлын хэсэг байлцав.

Хууль санаачлагчийн илтгэлийг Улсын Их Хурлын гишүүн, Хөдөлмөрийн сайд Я.Санжмятав, Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг Улсын Их Хурлын гишүүн С.Одонтуяа танилцууллаа.

Төсөлтэй холбогдуулан Улсын Их Хурлын гишүүн М.Энхболд, Л.Энх-Амгалан, А.Тлейхан, С.Ганбаатар, Я.Содбаатар нарын тавьсан асуултад Улсын Их Хурлын гишүүн, Хөдөлмөрийн сайд Я.Санжмятав хариулж, тайлбар хийлээ.

***Чуулганы үдээс хойшх нэгдсэн хуралдаанд ирвэл зохих 73 гишүүнээс нийт 64 гишүүн ирж, 87,6 хувийн ирцтэй байв. Үүнд:***

*Чөлөөтэй: Н.Алтанхуяг, А.Бакей, Су.Батболд, Б.Болор;*

*Өвчтэй: Ж.Батсуурь, Х.Тэмүүжин;*

*Тасалсан:**Р.Амаржаргал, О.Баасанхүү, Н.Батбаяр, С.Батболд, Х.Баттулга, М.Батчимэг, Д.Бат-Эрдэнэ, Л.Болд, Х.Болорчулуун, Л.Гантөмөр, Д.Ганхуяг, Д.Лүндээжанцан, Н.Номтойбаяр, Ё.Отгонбаяр, О.Содбилэг, Д.Тэрбишдагва, Ч.Хүрэлбаатар, Ж.Энхбаяр, Ө.Энхтүвшин, С.Эрдэнэ, Ж.Эрдэнэбат;*

Үдээс өмнөх хэлэлцэж байсан хуулийн төслийг үргэжлүүлэн хэлэлцлээ. Төсөлтэй холбогдуулан Улсын Их Хурлын гишүүн С.Дэмбэрэл, С.Одонтуяа, С.Баярцогт нар санал хэлэв.

**З.Энхболд:** - Хөдөлмөрийн тухай хуульд өөрчлөлт оруулах тухай, Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай, Мэргэжлийн боловсрол, сургалтын тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай хуулийн төслүүдийг хэлэлцэх нь зүйтэй гэсэн саналыг баталъя.

Зөвшөөрсөн: 46

Татгалзсан: 6

 Бүгд: 52

 88,5 хувийн саналаар дэмжигдлээ.

Хуулийн төслүүдийг анхны хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүллээ.

Уг асуудлыг 16 цаг 10 минутад хэлэлцэж дуусав.

***Найм. Хүний хөгжил сангийн тухай хуульд нэмэлт оруулах тухай хуулийн төсөл*** */анхны хэлэлцүүлэг/*

Хэлэлцэж буй асуудалтай холбогдуулан Сангийн сайд Ч.Улаан, мөн яамны Төсвийн бодлогын газрын дарга Ж.Ганбат, Баялгийн сангийн удирдлагын хэлтсийн дарга О.Хуягцогт, Улсын Их Хурлын Тамгын газрын Эрх зүй, хууль тогтоомжийн хэлтсийн орлогч дарга Н.Цогтсайхан, Төсвийн байнгын хорооны зөвлөх Ё.Мөнхбаатар нарын бүрэлдэхүүнтэй ажлын хэсэг байлцав.

Төсвийн байнгын хорооны санал, дүгнэлтийг Улсын Их Хурлын гишүүн Б.Наранхүү танилцууллаа.

Улсын Их Хурлын гишүүдээс асуулт, санал гараагүй болно.

**З.Энхболд:** - **1.**Хүний хөгжил сангийн тухай хуульд нэмэлт оруулах тухай хуулийн төслийг анхны хэлэлцүүлгээр нь батлах горимын саналыг баталъя.

Зөвшөөрсөн: 52

Татгалзсан: 1

 Бүгд: 53

 98,1 хувийн саналаар горимын санал дэмжигдлээ.

**2.**Хүний хөгжил сангийн тухай хуульд нэмэлт оруулах тухай хуулийн төслийг баталъя.

Зөвшөөрсөн: 50

Татгалзсан: 3

 Бүгд: 53

 94,3 хувийн саналаар дэмжигдлээ.

Уг асуудлыг 16 цаг 15 минутад хэлэлцэж дуусав.

***Ес. “Засгийн газрын үнэт гаргахыг зөвшөөрөх тухай” Улсын Их Хурлын тогтоолын төсөл*** */анхны хэлэлцүүлэг/*

Хэлэлцэж буй асуудалтай холбогдуулан Сангийн сайд Ч.Улаан, мөн яамны Төсвийн бодлогын газрын дарга Ж.Ганбат, Баялгийн сангийн удирдлагын хэлтсийн дарга О.Хуягцогт, Улсын Их Хурлын Тамгын газрын Эрх зүй, хууль тогтоомжийн хэлтсийн орлогч дарга Н.Цогтсайхан, Төсвийн байнгын хорооны зөвлөх Ё.Мөнхбаатар нарын бүрэлдэхүүнтэй ажлын хэсэг байлцав.

Төсвийн байнгын хорооны санал, дүгнэлтийг Улсын Их Хурлын гишүүн Б.Наранхүү танилцууллаа.

Улсын Их Хурлын гишүүдээс асуулт, санал гараагүй болно.

**З.Энхболд:** - **1.**“Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийг анхны хэлэлцүүлгээр нь батлах горимын саналыг баталъя.

Зөвшөөрсөн: 46

Татгалзсан: 7

 Бүгд: 53

 86,8 хувийн саналаар горимын санал дэмжигдлээ.

**2.**“Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийг баталъя.

Зөвшөөрсөн: 48

Татгалзсан: 5

 Бүгд: 53

 90,6 хувийн саналаар дэмжигдлээ.

 Улсын Их Хурал дахь Ардчилсан намын бүлгээс Улсын Их Хурлын даргад хандан Улсын Их Хурлын гишүүн Г.Батхүү Ардчилсан бүлэгт албан ёсоор орж байгааг албан бичгээр мэдэгдсэнийг Улсын Их Хурлын дарга З.Энхболд уншиж танилцууллаа.

***Хуралдаан 16 цаг 20 минутад өндөрлөв.***

**Тэмдэглэлтэй танилцсан:**

ТАМГЫН ГАЗРЫН ЕРӨНХИЙ

НАРИЙН БИЧГИЙН ДАРГА Б.БОЛДБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨГЧ М.НОМИНДУЛАМ

**МОНГОЛ УЛСЫН ИХ ХУРЛЫН** **НАМРЫН ЧУУЛГАНЫ 2012 ОНЫ**

**12 ДУГААР САРЫН 13-НЫ ӨДӨР /ПҮРЭВ ГАРИГ/-ИЙН**

**НЭГДСЭН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

***Хуралдаан 10 цаг 40 минутад эхлэв.***

**З.Энхболд:** - Улсын Их Хурлын намрын ээлжит чуулганы 2012 оны 12 дугаар сарын 13-ны өдрийн нэгдсэн хуралдаанд ирвэл зохих 70 гишүүнээс 38 гишүүн хүрэлцэн ирж, 54,3 хувийн ирцтэйгээр эхлэхэд бэлэн болж байна. Хуралдаан нээснийг мэдэгдье. Өнөөдрийн хуралдаанаар хэлэлцэх асуудлыг танилцуулъя. 6 асуудалтай байгаа.

Нэг. Улсын Их Хурлын зарим гишүүн Г.Батхүү, Д.Сарангэрэл, Д.Арвин нарын бүрэн эрхийг хүлээн зөвшөөрөх тухай асуудал

Хоёр. Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хуулийн шинэчилсэн найруулгын төсөл болон холбогдох бусад хуульд нэмэлт, өөрчлөлт оруулах тухай хуулийн төслүүд эцсийн хэлэлцүүлэг

Гурав. “Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга хангамжийн талаар хэрэгжүүлэх зарим арга хэмжээний тухай” Улсын Их Хурлын тогтоолын төслийн анхны хэлэлцүүлэг

Дөрөв. Хүний хөгжил сангийн тухай хуульд нэмэлт оруулах тухай хуулийн төслийн хэлэлцэх эсэх

Тав. “Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийн хэлэлцэх эсэх

Зургаа. “Жагсаалтад өөрчлөлт оруулах тухай” Улсын Их Хурлын тогтоолын төслийн хэлэлцэх эсэх

Зургаа биш долоо байсан юм байна шүү.

Долоо. Хөдөлмөрийн тухай хуульд өөрчлөлт оруулах тухай, Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай, Мэргэжлийн боловсрол, сургалтын тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай хуулийн төслүүдийн хэлэлцэх эсэх

Ийм 7 асуудал байгаа юм байна. Хэлэлцэх асуудал дээр саналтай гишүүд байна уу? Алга байна, хэлэлцэх асуудлаа баталлаа. Хэлэлцэх асуудалдаа оръё.

***Нэг. Улсын Их Хурлын зарим гишүүн Г.Батхүү, Д.Сарангэрэл, Д.Арвин нарын бүрэн эрхийг хүлээн зөвшөөрөх тухай асуудал***

Улсын Их Хурлын зарим гишүүн Г.Батхүү, Д.Сарангэрэл, Д.Арвин нарын бүрэн эрхийг хүлээн зөвшөөрөх тухай асуудлыг хэлэлцэж эхэлье. Танилцуулгыг Сонгуулийн ерөнхий хорооны дарга Ч.Содномцэрэн хийнэ. Ч.Содномцэрэн даргыг индэрт урьж байна.

**Ч.Содномцэрэн:** - Улсын Их Хурлын дарга, эрхэм гишүүдээ,

Улсын Их Хурлын гишүүнээр шинээр сонгогдсон нэр бүхий гишүүдийн бүрэн эрхийг хүлээн зөвшөөрөх асуудлыг хэлэлцүүлэхээр Улсын Их Хурлын чуулганы нэгдсэн хуралдаанд оруулж байна. Үүнд:

1. Өвөрхангай аймгийн сум дундын нэгдүгээр шүүхийн Ерөнхий шүүгчийн 2012 оны 09 дүгээр сарын 27-ны өдрийн 1. 450 дугаар захирамж:

Мөн шүүхийн шүүгчийг 2012 оны 10 дугаар сарын 03-ны өдрийн 1. 435 дугаар захирамж.

Мөн шүүхийн 2012 оны 10 дугаар сарын 10-ны өдрийн 1. 14 тоот шүүхийн тогтоолыг үндэслэн Сонгуулийн ерөнхий хорооны 2012 оны 10 дугаар сарын 16-ны өдөр хуралдаж, холбогдох хуулийн дагуу Улсын Их Хурлын сонгуулийн 10 дугаар тойргийн хорооны 2012 оны 07 дугаар сарын 01-ний өдрийн 37 дугаар тогтоолын 1 дэх хэсгийн С.Чинзориг, Н.Төмөрхүү нарт холбогдох хэсэг болон 3 дахь хэсгийг тус тус хүчингүй болсонд тооцох тухай, мөн санал хураалтын дүнгийн тухай 146, 148 дугаар тогтоол тус тус гаргаж, Ардчилсан намаас нэр дэвшигч Гаваагийн Батхүүг Улсын Их Хурлын гишүүнээр сонгогдсонд тооцож, шийдвэрлэсэн болно. Энэхүү шийдвэрийг Монгол Улсын Ерөнхийлөгчид айлтган, Монгол Улсын Их Хурлын даргад 2012 оны 10 дугаар сарын 16-ны өдөр өргөн мэдүүлж, нийтэд мэдээлсэн болно.

1. Улсын Их Хурлын гишүүн Ухнаагийн Хүрэлсүх өөрийн хүсэлтээр чөлөөлөгдсөн тухай Улсын Их Хурлын 2012 оны 11 дүгээр сарын 08-ны өдрийн 53 дугаар тогтоолыг Улсын Их Хурлын Тамгын газраас Сонгуулийн ерөнхий хороонд 2012 оны 11 дүгээр сарын 15-ны өдөр ирүүлсэн тул тус хорооны 2012 оны 11 дүгээр сарын 16-ны өдрийн хуралдаанаар уг асуудлыг хэлэлцэж, Улсын Их Хурлын 2012 оны сонгуульд Монгол Ардын Намаас жагсаалтаар нэр дэвшсэн нэр дэвшигч Даваажанцангийн Сарангэрэлийг Улсын Их Хурлын гишүүнээр нөхөн сонгогдсонд тооцож, 157 дугаар тогтоол гарган Монгол Улсын Ерөнхийлөгчид айлтгаж, Монгол Улсын Их Хурлын даргад 2012 оны 11 дүгээр сарын 19-ний өдөр өргөн мэдүүлж, нийтэд мэдээлсэн болно.
2. Аймаг, сум, дүүргийн Иргэдийн төлөөлөгчдийн Хурлын сонгуультай хамт 2012 оны 11 дүгээр сарын 21-ний өдөр явагдсан Улсын Их Хурлын 22 дугаар тойргийн дахин санал хураалтаар Монгол Ардын намаас нэр дэвшигч Дашжамцын Арвин дахин санал хураалтад оролцсон сонгогчдын 44923 сонгогчийн буюу хамгийн олон санал авсан тул Сонгуулийн ерөнхий хороо 2012 оны 11 дүгээр сарын 24-ний өдрийн хуралдаанаараа уг асуудлыг хэлэлцэж, Дашжамцын Арвинг Улсын Их Хурлын гишүүнээр сонгогдсонд тооцож, 160 дугаар тогтоол гарган Монгол Улсын Ерөнхийлөгчид айлтгаж, Монгол Улсын Их Хурлын даргад 2012 оны 11 дүгээр сарын 26-ны өдөр өргөн мэдүүлж, нийтэд мэдээлсэн болно.

Улсын Их Хурлын эрхэм гишүүдээ,

Монгол Ардын намаас жагсаалтаар нэр дэвшиж, Улсын Их Хурлын гишүүнээр нөхөн сонгогдсон Даваажанцангийн Сарангэрэл, Улсын Их Хурлын сонгуулийн 10 дугаар тойргоос Улсын Их Хурлын гишүүнээр сонгогдсон Гаваагийн Батхүү, Улсын Их Хурлын 22 дугаар тойргоос дахин санал хураалтаар Улсын Их Хурлын гишүүнээр сонгогдсон Дашжамцын Арвин нарын бүрэн эрхийг хүлээн зөвшөөрөх асуудлыг хэлэлцэн шийдвэрлэж өгөхийг хүсье. Анхаарал тавьсанд баярлалаа.

**З.Энхболд:** - Ч.Содномцэрэн даргад баярлалаа. Танилцуулгатай холбогдуулан асуулттай гишүүд нэрээ өгнө үү? Г.Уянга гишүүнээр асуулт тасалъя. Н.Батцэрэг гишүүн асууя.

**Н.Батцэрэг:** - За баярлалаа даргаа. Юуны өмнө тангаргаа өргөх гэж байгаа 3 гишүүндээ баяр хүргэж, ажлын амжилт хүсье. Нэлээд хэд хоногийн өмнө 2 гишүүн тангараг өргөх гэж байгаа гээд Өвөрхангайгаас нэр дэвшсэн Д.Зоригт гишүүн энэ танхимд орж ирчихсэн сууж байсан. Өнөөдөр бол байхгүй, тэр тухай танилцуулгад дурдсангүй. Энэ яагаад тэгсэн юм бол гэж тодруулга авах гэсэн юм.

**З.Энхболд:** - За Д.Зоригт гишүүний талаар Ч.Содномцэрэн дарга бол мэдэхгүй байх гэж бодож байна. Яагаад гэвэл Сонгуулийн ерөнхий хороо бичгээ Улсын Их Хуралд өгөөд сар гаран болж байгаа. Д.Зоригт гишүүн өөрөө өргөдөл гаргасан, миний нэр дээр. Тангараг өргөхөөсөө түдгэлзэж байна. С.Чинзориг Өвөрхангайгаас сонгогдсон гишүүний шүүхийн асуудлыг харъя гэдэг ийм 2 өгүүлбэртэй өргөдөл ирсэн. Тийм учраас өнөөдөр тангараг өргөхөд байхгүй байгаа. Б.Бат-Эрдэнэ гишүүн.

**Б.Бат-Эрдэнэ:** - За баярлалаа. Би бас ерөнхийдөө бол Н.Батцэрэг гишүүний асуусантай адилхан асуулт асуух гэсэн юм. Тэгэхээр зэрэг сая Их Хурлын дарга хариуллаа. Би Сонгуулийн ерөнхий хорооноос энэ ирүүлсэн тогтоол дээр үзэхээр зэрэг нөгөө Өвөрхангайн 2 гишүүний асуудал бол шүүхээр яригдаж байгаа гэж ойлгож байгаа. Гэтэл энэ тогтоол дээр бол санал хураалтын дүнг үндэслээд, гишүүнээр сонгосонд тооцож, Улсын Их Хуралд өргөн мэдүүлэх нь зүйтэй гэж үзсэн гээд тогтоол дээр байна л даа. Энэ талаар хариулт өгөөч.

Хоёрдугаарт бол Их Хурлын даргаас би асууж болох уу, танаас би нэг юм асуух гэсэн юм.

**З.Энхболд:** - Зөвхөн Ч.Содномцэрэн даргаас.

**Б.Бат-Эрдэнэ:** - За энэ дээр та нэг тодорхой хариулт өгөөч. Үргэлжлүүлээд би хоёрдугаарт асуух юм бол ер нь энэ Их Хурлын баталсан Сонгуулийн хууль ер нь амьдрал дээр хэр нийцэж байна гэж үзэж байна. Өнөөдөр одоо 2012 оны Улсын Их Хурлын сонгуулийн хууль бол шинэ хуулиар явагдлаа. Тэгээд өнөөдөр хүртэл үргэлжилж байгаа маргаан мэтгэлцээн шүүхээр явж байгаа. Энэ Орон нутгийн сонгуулийн үр дүнгээр ч гэсэн олон тойргуудад шүүхээр асуудалд хандаад явж байна. Тэгэхээр зэрэг Сонгуулийн ерөнхий хороо, та ямар байр суурьтай байдаг юм бол? Ер нь зүгээр яг бодит байдал дээр иргэд олон түмний зүгээс ч санал, шүүмжлэл бол хэлж байгаа. Бид нарын түрүүн баталсан хууль бол яг амьдар дээр хэлэлцэх, нөгөө одоо нийгэмд ардчилал, шударга ёсыг тогтоох, энэ ардчилсан парламентыг төлөвшүүлэхэд бол бас эерэг гэхээсээ сөрөг үр дагавар дагуулсан ийм хууль боллоо гэж олон иргэдийн зүгээс шүүмжлэлтэй байгаа. Үнэхээр бодит байдал, амьдрал дээр ч ийм байна. Өнөөдөр Их Хурал бүрдэж чадаагүй, Их Хурал бүрдэж чадаагүйн улмаас Их Хурлын үйл ажиллагаа бүрэн хэмжээнд явагдаж чадахгүй, Улсын Их Хурлын үйл ажиллагаа гацаатай байна гэж хэлэхэд хилсдэхгүй шүү дээ. Өнөөдөр Байнгын хороод нь хурлаа хийж чадахгүй байна, 3, 4-хөн хүн суучихсан одоо төрийн бодлого, улс орны хөгжлийн асуудал, иргэдийн амьдралтай холбоотой асуудлыг шийдээд сууж байна шүү дээ. Тэгээд нөгөө иргэдийн сонголт бол хаан сонголт байх ёстой гэдэг бид нарын уриа хаана байна. Өнөөдөр иргэд сонголтоо хийчихээд байхад шүүхэд асуудлыг тавиад ингээд эцэс төгсгөлгүй маргааныг дагуулаад өнөөдрийг хүрч байгаа. Энэ байдал чинь цаашдаа үргэлжлээд явах нь. Энэ тал дээр ямар байр суурьтай байдаг юм бол? Ийм 2 асуулт байна.

**З.Энхболд:** - Ч.Содномцэрэн дарга хариулъя.

**Ч.Содномцэрэн:** - Б.Бат-Эрдэнэ гишүүний асуултад хариулъя. Энэ Өвөрхангайн 10 дугаар тойргийн асуудлыг Сонгуулийн ерөнхий хороо авч хэлэлцэхдээ шүүхийн хүчин төгөлдөр шийдвэрийг үндэслэж, энэ шийдвэрийг гаргасан. Энэ Өвөрхангайн аймгийн сум дундын 1 дүгээр шүүхийн Ерөнхий шүүгчийн 2 удаагийн захирамж, мөн сум дундын шүүхийн тогтоолыг үндэслэж бол Сонгуулийн ерөнхий хороо бол шийдвэрээ гаргасан гэдгийг нэгдүгээрт хэлье. Хоёрдугаарт бол энэ бид 2012 оны Улсын Их Хурлын сонгуулийг шинэ хуулийн орчинд, шинэ техник технологийн орчинд зохион байгууллаа. Хуульд бол цаашдаа эргэж харах, боловсронгуй болгох зүйл бол байгаа гэдгийг хэлэх байна. Мөн одоо аймаг, сум, дүүрэг нийслэлийн сонгуулийг шинэ хуулийн орчинд зохион байгуулж, шинэ техник технологийн дэвшлийг ашиглаж зохион байгуулсан. Энэ дээр сонгууль зохион байгуулахад эргэж харах, хуульд өөрчлөлт оруулах, боловсронгуй болгох ийм зүйлүүд байгаа. Энийгээ Сонгуулийн ерөнхий хороо дараагийн Улсын Их Хурлын сонгууль, Аймаг, нийслэл, сум, дүүргийн сонгуулийн хуулийг өөрчилж, сайжруулахад саналаа бэлдэж өгнө гэж бодож байгаа. Гуравдугаарт, Ерөнхийлөгчийн сонгуулийн хуулийн өөрчлөлтийг Улсын Их Хуралд бол өргөн барьсан байна лээ. Энэ төсөлтэй Сонгуулийн ерөнхий хороо танилцаад албан ёсоор саналаа бэлдэж өгнө. Энд бол автоматжуулалт, гадаадад байгаа иргэдийн саналыг авах ийм шинэ зүйлүүд тусгагдсан байна. Энэ дээр бол Сонгуулийн ерөнхий хороо саналаа бэлдэж өгнө гэж ингэж бодож байгаа юм.

Гуравдугаарт энэ маргаантай холбоотой асуудал бол ганцхан энэ сонгуулиар гарч байгаа юм биш. 2008 оны Улсын Их Хурлын сонгуулийн зарим маргаан 2012 оны 06 дугаар сард эцэслэн шийдвэрлэгдсэн ийм тохиолдолд байгаа. 4 жилийн дараа хамгийн сүүлд Дээд шүүхээр эцэслэн шийдвэрлэгдсэн, 4 жилийн дараа шийдвэр нь гарч байсан юм байгаа юм. Өвөрхангай дээр та бүхэн мэдэж байгаа 2004 сонгуулийн бол бас маргаан гараад жил хагасын дараа шийдвэрлэгдээд, жил хагасын дараа тангаргаа өргөж байсан ийм тохиолдолд байгаа. Энэ бол анх удаа гарч байгаа юм биш, шүүхээр явдаг, гомдол маргааныг шийдвэрлэдэг энэ процесс бол өмнө ч байсан, одоо ч байна гэдгийг хэлэх байна.

**З.Энхболд:** - Г.Уянга гишүүн асууя.

**Г.Уянга:** - Юуны өмнө тангараг өргөж байгаа 2 бүсгүйдээ эмэгтэйчүүдийнхээ нэрийн өмнөөс баяр хүргэж, амжилт хүсье. Энэ удаагийн парламент бол хамгийн олон эмэгтэй гишүүнтэй, тэр утгаараа бас хамгийн эрүүл, хамгийн шударга ийм парламент байж чадах болов уу гэдэг найдварыг манай 2 эмэгтэй гишүүн улам нэмэгдүүлж байгаа гэж ингэж ойлгож байна. Хүүхнүүддээ юуны өмнө баяр хүргэе. Хоёрдугаарт, гуя дагуулж хүзүү гэдэг шиг яагаад Г.Батхүү гишүүн орж ирэхээр болчихсон юм бэ? Ямар тохиролцоо, юу яваад яагаад орж ирээд суучихсан байгааг би ерөөсөө ойлгосонгүй. Орж ирээд ойр хавийнхнаасаа асуусан мэддэг хүн алга. Г.Батхүү гишүүнийг орж ирэх гэсэн чинь энд чуулган хуралдахгүй гацаагаад, дивантай суудал, жагсаал болоод бөөн юм болоод байсан. Ардын намынхан хэн хэдэн санал авсныг тоогоор нь жагсаачихсан, ингээд одоо жагсаал хийгээд бөөн юм болсон санагдах юм. Юу болоод орж ирэхээр болчихсон юм бэ? Хэн хариулах ёстойг би сайн мэдэхгүй байна. Ардын нам юм уу, Ардчилсан нам юм уу? Яагаад ийм юм болсныг надад болон олон нийтэд ойлгомжтойгоор тайлбарлаж өгөх хүн байвал хариулж өгөөч.

**З.Энхболд:** - Г.Уянга гишүүний асуултад бол намууд бол хариулахгүй. Ч.Содномцэрэн дарга хариулж болно. Саяынхаа уншсан зүйлийн талаар.

**Ч.Содномцэрэн:** - За өнөөдөр Улсын Их Хурлын 10 дугаар тойргоос сонгогдсон Гаваагийн Батхүүгийн бүрэн эрхийг хүлээн зөвшөөрүүлэх асуудлыг танилцуулж байгаа учир шалтгаан нь бол би түрүүн хэлсэн, шүүхийн хүчин төгөлдөр шийдвэрийг үндэслэн өргөн мэдүүлсэн. Үүнийхээ дагуу бол бүрэн эрхийг нь хүлээн зөвшөөрүүлэхээр танилцуулж байгаа.

**З.Энхболд:** - Асуулт асууж дууслаа. Одоо Монгол Улсын Их Хурлын чуулганы хуралдааны дэгийн тухай хуулийн 11.3-т заасны дагуу Улсын Их Хурлын гишүүн Г.Батхүү, Д.Сарангэрэл, Д.Арвин нар тангараг өргөнө. Тангаргийн үгийг гишүүдийн насаар ахмад гишүүн нь уншина. Д.Арвин гишүүнийг тангаргийн үгийг уншихыг урьж байна. Гишүүн Г.Батхүү, Д.Сарангэрэл нар босч, тангаргийн үгийг давтан хэлнэ.

**Д.Арвин:** - Монгол Улсын Их Хурлын гишүүн би, ард түмнийхээ элчийн хувьд нийт иргэн, улс ашиг сонирхлыг эрхэмлэн, төрийн хуулийг дээдлэн сахиж, гишүүний үүргээ чин шударгаар биелүүлэхээ тангараглая. /Г.Батхүү, Д.Сарангэрэл нар дагаж хэлэв/

**З.Энхболд:** - Одоо тангараг өргөсөн гишүүд тангаргийн хуудсанд гарын үсэг зурна. Эхлээд Дашжамцын Арвин. Дараа нь Гаваагийн Батхүү, дараа нь Даваажанцангийн Сарангэрэл.

Одоо Улсын Их Хурлын гишүүн Д.Арвин, Г.Батхүү, Д.Сарангэрэл нарын бүрэн эрхийг хүлээн зөвшөөрөх тухай Улсын Их Хурлын тогтоолын төслийг батална. Батлахын өмнө, тийм, төрийн дууллын өмнө би нэг танилцуулга хийгээд байх юм. Энэ компьютерийн системийг бүтэн унтраагаад, бүтэн асаах хугацаа бас хэрэгтэй. Одоо гишүүдийн ирц 70 байгаа. Шинээр тангараг өргөсөн 3 гишүүн нэмэгдэж 73 болж байж, санал хураалт явагдана. Одоо суудалдаа суусны дараа төрийн дуулал эгшиглэнэ.

***Төрийн дуулал эгшиглэв.***

За одоо Улсын Их Хурлын гишүүн Дашжамцын Арвин, Гаваагийн Батхүү, Даваажанцангийн Сарангэрэл нарын бүрэн эрхийг хүлээн зөвшөөрөх тухай Улсын Их Хурлын тогтоолын төслийг батлах санал хураалт явуулъя. Одоо би төслийг уншъя.

Монгол Улсын Их Хурлын тогтоол.

Монгол Улсын Их Хурлын зарим гишүүний бүрэн эрхийг хүлээн зөвшөөрөх тухай 2012 оны 06 дугаар сарын 28-ны өдөр явуулсан Монгол Улсын Их Хурлын ээлжит сонгуулийн дүн. Монгол Улсын Их Хурлын сонгуулийн тухай хуулийн 48 дугаар зүйлийн 48.4 дэх хэсэг, 52 дугаар зүйлийн 52.2 дахь хэсэг, Монгол Улсын Их Хурлын чуулганы хуралдааны дэгийн тухай хуулийн 11 дүгээр зүйлийн 11.3 дахь хэсгийг үндэслэн Монгол Улсын Их Хурлаас тогтоох нь:

1. Монгол Улсын Их Хурлын гишүүнээр сонгогдсон Дашжамцын Арвин, Гаваагийн Батхүү, Даваажанцангийн Сарангэрэл нарын бүрэн эрхийг хүлээн зөвшөөрсүгэй.

Санал хураая.

Санал хураалтад оролцсон 58 гишүүн, зөвшөөрсөн 57 гишүүн, 98,3 хувийн саналаар тогтоолын төсөл дэмжигдлээ.

Шинэ гишүүн туршлагагүйтэж байна. Хуучин 2 гишүүн нь дарж байна шүү дээ.

Тогтоолын төслийн эцсийн найруулга дээр саналтай гишүүд байна уу? Саналтай гишүүд алга байна. эцсийн найруулгыг сонссоноор тооцлоо.

Эхний хэлэлцэх асуудал дууслаа. Дараагийн асуудал Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хуулийн шинэчилсэн найруулгын төсөл болон холбогдох бусад хуульд нэмэлт, өөрчлөлт оруулах тухай хуулийн төслүүд эцсийн хэлэлцүүлгийг хийе. 3 гишүүндээ тангараг өргөхөө мартсан байна. Өнөөдөр тангараг өргөсөн 3 гишүүндээ баяр хүргэж, эрүүл энхийг хүсье. Нийгмийн бодлого, боловсрол, соёл, шинжлэх ухааны байнгын хорооны танилцуулгыг Улсын Их Хурлын гишүүн Г.Баярсайхан танилцуулна. Г.Баярсайхан гишүүнийг индэрт урьж байна.

***Хоёр. Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хуулийн төсөл*** */Шинэчилсэн найруулга/****, Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хууль хүчингүй болсонд тооцох тухай, Садар самуун явдалтай тэмцэх тухай хуулийн зарим заалт хүчингүй болсонд тооцох тухай, Гадаадын иргэний эрх зүйн байдлын тухай хуулийн зарим заалт хүчингүй болсонд тооцох тухай, Хувь хүний нууцын тухай хуульд нэмэлт оруулах тухай хуулийн төслүүд*** */эцсийн хэлэлцүүлэг/*

**Г.Баярсайхан:** - Улсын Их Хурлын дарга, эрхэм гишүүд ээ,

Улсын Их Хурлын нэр бүхий гишүүдээс 2011 оны 12 дугаар сарын 27-ны өдөр өргөн..

**З.Энхболд:** - Г.Баярсайхан гишүүнээ, жаахан байж бай, баяр хүргээд байна, тэгье. За Г.Баярсайхан гишүүнийг дүгнэлт уншчихаас өмнө ажлын хэсгийг танилцуулъя. Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хуулийн төслийн ажлын хэсэг Эрүүл мэндийн сайд Н.Удвал, Эрүүл мэндийн яамны Төрийн захиргаа, бодлого хэрэгжилтийн газрын дарга Д.Мөнхбат, Эрүүл мэндийн яамны ДОХ-ын үндэсний хорооны ажлын албаны дарга Ч.Бямбаа, НҮБ-ын Хөгжлийн сангийн ДОХ-ын асуудал хариуцсан орлогч дарга Ч.Алтанчимэг нар чуулганы танхимд хүрэлцэн ирсэн байна. Г.Баярсайхан гишүүн дүгнэлтэй үргэлжлүүлэн уншъя. Г.Баярсайхан гишүүнээ дүгнэлтээ унш, за гишүүд суудалдаа сууцгаая.

**Г.Баярсайхан:** - Улсын Их Хурлын дарга, эрхэм гишүүд ээ,

Улсын Их Хурлын нэр бүхий гишүүдээс 2011 оны 12 дугаар сарын 27-ны өдөр Улсын Их Хуралд өргөн мэдүүлсэн “Хүний дархлал хомсдолын вирусын халдвар, дархлалын олдмол хомсдолоос сэргийлэх тухай” хуулийн төслийн анхны хэлэлцүүлгийг Улсын Их Хурал 2012 оны 12 дугаар сарын 06-ны өдрийн нэгдсэн хуралдаанаараа хийж, эцсийн хэлэлцүүлэгт бэлтгүүлэхээр тус Байнгын хороонд шилжүүлсэн болно.

Дээр дурдсан хуулийн төслийг эцсийн хэлэлцүүлэгт бэлтгэсэн тухай асуудлыг Байнгын хорооны хуралдаанаар 2012 оны 12 дугаар сарын 11-ний өдөр хэлэлцлээ.

Нэгдсэн хуралдааны анхны хэлэлцүүлгээр олонхийн дэмжлэг авсан саналыг дараах байдлаар тусгалаа. Үүнд:

Дэлхийн эрүүл мэндийн байгууллагаас баримталж буй бодлогод нийцүүлэн хуулийн төслөөс “тэмцэх” гэсэн агуулга бүхий үгийг хасч, улмаар ХДХВ-ын халдвар илрүүлэх шинжилгээ хийх, шинжилгээнд хамрагдах талаар зөвлөгөө өгөх журмыг батлан гаргаж мөрдүүлэх үүргийг Эрүүл мэндийн асуудал эрхэлсэн төрийн захиргааны Засгийн газрын хүлээж байхаар төсөлд тусгалаа.

Мөн төрийн захиргааны бусад төв байгууллагуудаас ХДХВ, ДОХ-оос сэргийлэх талаар хэрэгжүүлэх эрх, үүргийг нарийвчлан зааж өгөв. Төрийн болон хувийн хэвшлийн эрүүл мэндийн байгууллага нь баталгаажаагүй цус, цусан бүтээгдэхүүн, эхийн сүү, донорын эрхтэн болон зүү, тариур бусад багаж хэрэгслээр Хүний дархлал хомсдолын вирусын халдвар эмнэлэгтэй тархаахгүй байх талаар нөхцөл бүрдүүлэх үүргийг хуульчилж өгөв.

Хуулийн төсөлд хууль тогтоомжийн бичлэгийн болон техникийн, хэлзүйн, найруулгын зарим засвар хийж, эцсийн хэлэлцүүлэгт бэлтгэсэн хувилбарыг та бүхэнд тараасан болно.

Улсын Их Хурлын эрхэм гишүүд ээ,

Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хуулийн төсөл /Шинэчилсэн найруулга/, Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хууль хүчингүй болсонд тооцох тухай, Гадаадын иргэний эрх зүйн байдлын тухай хуулийн зарим заалт хүчингүй болсонд тооцох тухай, Хувь хүний нууцын тухай хуульд нэмэлт оруулах тухай, Хөдөлмөрийн тухай хуульд нэмэлт оруулах тухай хуулийн төслүүдийг хэлэлцэн баталж өгөхийг хүсье. Анхаарал тавьсанд баярлалаа.

**З.Энхболд:** - Байнгын хорооны танилцуулгатай холбогдуулан асуулттай гишүүд нэрээ өгнө үү? Асуулттай гишүүн алга байна. Ц.Даваасүрэн гишүүн асуулттай юм байна. С.Ганбаатар гишүүнээр асуултаа тасалъя, за Г.Уянга нэмэгдэж байна.

 **Ц.Даваасүрэн:** - Эрүүл мэндийн сайдаас асуух гэсэн юм. Энэ нэг хэсэг Хүний дархлал, хомсдолын вирусын халдвар авсан хүмүүсийн мэдээлэл ялангуяа өнгөрсөн жил нэлээн хурдацтай тархаж байгаа тийм байдал ажиглагдаж байсан л даа. Сүүлийн үед бас нэг тийм чимээгүй байдал ажиглагдаад эхэллээ л дээ. Тэгэхээр та нар яамныхаа түвшинд ч байдаг юм уу, салбарынхаа удирдлагын түвшинд энийг бас нэлээн жаахан дарсан байдал гаргасан юм байна уу? Аль эсвэл ингээд халдвар саармагжаад эхлэв үү? Нэг хэсэг энийг чинь халдвар гарангуут мэдээлэл гараад ерөөсөө бараг 7 хоногт 1 болж эхэлсэн шүү дээ. Сүүлийн үед чимээгүй болчихоод байгаа юм. Тэгээд би юу гэж хардаад байгаа вэ гэхээр одоо ингээд нийгмийн цочирдуулахгүй, нэг их мэдээлэхгүй тийм байдал руу шилжиж байгаа юм байна гэж ингэж ойлгоод байгаа юм л даа. Тэгэхээр энэ халдварын тархац хурдацтай байгаа бол иргэдэд энийг хүргэдэг, мэдээлдэг болгоомжлол сэрэмжлүүлэх асуудал дээр нь анхаарах ёстой. Тийм учраас тийм зүйл хэрвээ гарч байгаа бол та бүгд энийгээ одоо анхаарч, иргэдэд тэр нээлттэй мэдээллийг хүргэж байх тэр чиглэл дээрээ бас нээлттэй байгаач гэж би хэлэх гээд байгаа юм л даа. Яагаад гэвэл сүүлийн үед гайгүй болчихсон юм шиг харагдаад байгаа байхгүй юу. Нөхцөл байдал дээр би тийм биш байна гэж бодоод байгаа юм. Одоо яг нийт хүний тоо та бүгдэд бүртгэснээр хэд болчихсон байгаа юм?

 **Н.Удвал:** - За Ц.Даваасүрэн гишүүний асуултад хариулъя. Өнөөдрийн байдлаар халдвартай хүний тоо 126 байгаа, сүүлийн үед багасч байгаа биш, зарим өдөрт 3 хүн илэрч байгаа ийм тохиолдолд байгаа. 126-ийн цаана идэвхтэй халдвартай ямар ч байсан 500 гаруй хүн монголд бол байгаа гэж ойлгож болно. Дэлхийн Эрүүл мэндийн байгууллагын тооцоогоор идэвхтэй халдвартай 500 гаруй хүн байгаагаас бид нар 126 нь илэрчихсэн байна гэж байгаа юм. Тэгэхдээ энэ байдал их дордсон байна. Зөвхөн хүний дархлал, хомсдолын вирусын халдвартай хүний тоо ингэж хурдтай нэмэгдээд зогсохгүй, энэ халдварыг түргэн тараахад нөлөөлдөг бэлгийн замын халдварт өвчин ялангуяа идэвхтэй хэлбэрийн тэмбүү бол маш их ихэссэн. Ихсэхдээ хамгийн хүнд, ил хэлбэрээрээ ихэссэн явдал маш ноцтой ийм байдлыг үүсгэж байгаа. Төрөлхийн тэмбүүтэй хүүхдүүд төрдөг явдал бас нэмэгдэж байгаа, тэрүүгээр нас барж байгаа асуудал. Бид нар энэ асуудлаар өнгөрсөн 2 хоног мэргэжлийн хүмүүсийг цуглуулж хуралдаад, нөхцөл байдлын шинжилгээ хийгээд, гарах гарцаа тодорхойлоод, өчигдөр дууссан байгаа. Энийг бол Эрүүл мэндийн яам анхааралдаа авч байгаа, нөхцөл байдал дээрдэж байгаа биш, улам бүр дордоод, бүр их хүнд байдал руугаа орж байгаа. Гэсэн хэдий ч монгол улс энэ халдварын бага тархалттай орныхоо хэмжээг барьж байгаа. Засгийн газраас явуулж байгаа бодлого бол бас тодорхой хэмжээгээр үр дүнтэй явагдаж байна гэдгийг энэ бас харуулж байгаа юм л даа. Их халдвартай юм уу, дунд халдвартай руу ороогүй, бага халдвартайгаа барьсан хэвээр байгаа ч байдал хүндэрсэн байна гэж хэлмээр байна.

 **З.Энхболд:** - С.Ганбаатар гишүүн асууя. Гишүүдэд дэг сануулахад ДОХ-ын хууль хэлэлцэж байгаа нь өөрөө ДОХ-ын тухай хэлэлцүүлэг биш гэдгийг сануулъя. Хэлэлцэж байгаа хуультайгаа холбоотойгоор эцсийн хэлэлцүүлэгтэй холбоотой асуулт асуух хэрэгтэй. Хэрвээ энэ асуудлаар сонсгол сонсъё гэж байгаа бол бичгээр Эрүүл мэндийн сайдад асуулт тавиад, чуулганы танхимд сонсох боломж бас байдаг. С.Ганбаатар гишүүн асууя.

 **С.Ганбаатар:** - Хүний дархлал, хомсдолын вирусын энэ асуудал монгол оронд газар авчихсан байгаа. Хамгийн их газар авч байгаа гол шалтгаан нь хүн болгон энэ манай гэрт хамаагүй, энэ надад хамаагүй, энэ манай аймагт хамаагүй гэж ерөөсөө амь амиа боддогоос болж энэ үнэхээр хурдацтай өсч байгаа. Хүн болгонд энэ дээр сурталчлах, ухуулах ажил шаардлагатай байгаа. Тэгэхээр би эндээс юу гэж хэлэх гээд байна вэ гэхээр хууль гардаг, тэгээд таг алга болчихгүйн тулд хуулийн хэрэгжилттэй холбоотой ялангуяа энэ ДОХ-той холбоотой маш их мөнгө, төсөл хөтөлбөр хэрэгждэг. Энэ болгоны хяналт, хэрэгжилтийн байдал монгол орон даяар ил тод явагдаж байна уу? Энэ янз бүрийн Азийн банкны шугамаар маш олон том төслүүд хэрэгждэг. Энэ болгоны ил тод байдал хэрэгжилтийн ажлын төлөвлөгөө, энэ талаар Их Хурлын гишүүдэд хуулийн хэрэгжилтийн тал дээр онцгой анхаарах шаардлагатай, энэ тал дээр ямар арга хэмжээ голлож авах гэж байна, мөн энэ сурталчилгаа, ухуулгын тал дээр хуулийн төсөл дотор нэлээн дэлгэрэнгүй хүчтэй ингэж оруулмаар байна. Энэ талыг дэлгэрүүлж бидэнд тайлбарлаж хэлж өгөөч.

 **З.Энхболд:** - Байнгын хорооны дарга Г.Баярсайхан хариулъя. Ажлын хэсгийн ахлагч бас.

 **Г.Баярсайхан:** - За монгол улсад өнөөдөр 123 дахь тохиолдол илрүүлсэн байгаа. Монгол улс олон хугацаанд халдвар бага тархаж байгаа, удаан тархаж байгаа ийм орны тоонд орж явж байсан. Гэхдээ ямарваа нэг өвчний фото гнездо буюу жам ёсны тархалтын дагуу өнөөдөр бид нар их тийм эгзэгтэй үедээ ирж байгаа, тэсрэлтийн үедээ эмзэг бүлгийн буюу бид ярьдаг гей залуучууд гэж ярьдаг, эдгээр эмзэг бүлгийн хэсэг дотор тархалт маш өндөр байгаа гэдгийг бол хэлэх нь зүйтэй байх. Үүн дээр бол онцгой анхаарах зүйл байгаа юм. Сая бол өнгөрсөн жилийн, энэ жилийн 10 сард үндэсний хороог татан буулгасан байх жишээтэй. Тэгэхээр дэлхий нийтийн анхаарлын төвд байгаа энэ өвчнийг Монгол Улсын Засгийн газар бол бага анхаарч байгаагийн нэг хэлбэр байгаа юм гэж би ойлгож байгаа юм. Тэгэхээр энэ хуулиараа бид үндэсний хороогоо дахиж шинээр Засгийн газар юм уу, Эрүүл мэндийн сайдын дэргэд байгуулахаар тусгасан байгаа гэдгийг хэлэх нь зүйтэй байх. Цаашид үүн дээр онцолж анхаарах нэг зүйл бол нийт санхүүжилтийн 70 хувийг гадаадын тусламжийн байгууллагуудаар гүйцэтгүүлдэг. Глобаль сан гэж байгаа, тэгэхээр Глобаль сангийн санхүүжилт бол цаашид улам буурна. Яагаад гэвэл монгол улс дундаж орлоготой орны тоонд орсон байгаа. Өнөөдөр үлдсэн 30 хувийг засгаас санхүүжүүлж байгаа. Энэ бол цаашид бид ДОХ-ын халдварыг тогтоон барихад хүрэлцэхгүй хөрөнгө гэдгийг онцгой анхаарах хэрэгтэй. Өнөөдрийн байдлаар үндэсний стратеги байна, ДОХ-ын хууль байна, Халдварт өвчтэй тэмцэх үндэсний хөтөлбөр байгаа. Тэгэхээр бид энэ хуулиараа хамгийн гол нь манай С.Ганбаатар гишүүн их чухал зүйл дурдаж хэллээ. Иргэд, аймаг, орон нутгийн засаг захиргаа, иргэд бол үүнийг анхаардаггүй. Бид нараас хол өнгөрнө гэж, ерөөсөө тийм юм байхгүй. Иргэн болгоны анхаарах ёстой зүйл. Ийм учраас энэ хуулиар бид сурталчилгаа, энэ өвчинтэй урьдчилан сэргийлэх арга хэмжээг ганцхан Эрүүл мэндийн яам хийх биш, энэ бол Үндэсний хороогоороо дамжуулаад, бүх монгол улсад үйл ажиллагаа явуулж байгаа аж ахуй нэгж, албан байгууллагууд, төрийн болон Засгийн газрын бусад бүх яамыг татан оролцуулах зайлшгүй шаардлага тулгарч байгаа гэдгийг үүгээр би нэмж хэлмээр байгаа юм. Бас нэг дахин анхаарах зүйл юу вэ гэвэл саяхан би дүүргийн арьс өнгөний эмч нартай уулзсан талаар мэдээлэл авсан. Юу явж байна вэ гэхээр тэмбүүний тархалт, өвчлөл асар өндөр байгаа. Энэ нь юутай холбоотой байна вэ гэхээр мэдээж хөдөлгөөнт хүн амын хөл хөдөлгөөн их байна, эрсдэлийн бүлэг, биеэ үнэлэгч эдгээр бүлэг дотор байгаа. Хамгийн гол асуудал бол дээр үед энэ бэлгийн замын халдвар өвчнийг арьс өнгөний диспансер гэж байгууллага байсан. Тэнд бүтцээр, бодлогоор бүгдийг нь зангидаад явдаг байсан. Өнөөдрийн байдлаар энэ нь зөвхөн сум, дүүрэг, аймаг бол арьс өнгөний эмч гэсэн ганцхан ийм орон тоо бол байгаа. Тэгэхээр үүнийг таслан зогсоохын тулд их олон арга хэмжээ авах шаардлагатай байдаг юм л даа. Оношлогооны лаборатори, хавьтал судлалын эмч байх хэрэгтэй, сургалт судалгаа явуулж байх ёстой гэсэн ийм чухал бүтэц байх ёстой юм. Энэ бүтэц үгүйлэгдээд байгаа гэдгийг одоо бас энэ индэр дээрээс хэлэхгүй байж болохгүй нь. Тэгээд энэ хуулийг гаргаснаар мэдээлэл улам ил тод болно, гэхдээ энэ статистик мэдээ, нөгөө талаар хувь нууцыг Нууцынхаа хуулийн дагуу хувь хүний нууцыг улам чангаруулж, гаргахгүй тал дээр нь гэдгийг хэлмээр байгаа юм. Анхаарал тавьсанд баярлалаа.

 **З.Энхболд:** - Г.Уянга гишүүн асууя.

 **Г.Уянга:** - Түрүүчийн хуралдаан дээр миний оруулсан саналыг тусгасан болов уу гэж би асуух гээд байна л даа. Нөгөө шалтгаан нь болохоор одоогоор илэрсэн тохиолдлуудын дийлэнх нь эрчүүд, дээрээс нь тохиолдлын 80 гаруй хувь нь болохоор бэлгийн гаж зуршилтай хүмүүс байгаа шүү дээ. Тэгээд яах вэ би зүгээр бодохдоо тэр сурталчилгаа, сургалт тал дээрээ хэвлэл мэдээллийнхний оролцоог юу гэж тусгасан байна вэ гэхээр миний ойлгосноор ДОХ-ын эсрэг сурталчилгааг явуулахад ямар нэгэн дэмжлэг үзүүлэхээр орчихсон байна лээ хуулийн төсөлд, би зүгээр энийг илүү өргөжүүлээд, илүү утга учиртай болгоод, тухайлбал манайд ДОХ тархалтын үндсэн шалтгаан болоод байгаа бэлгийн гаж зуршлыг сурталчлахгүй байх тийм үүрэг хүлээлгэх маягаар хуулийн төсөлд тусгавал яасан юм бэ гэдэг санал оруулсан. Тэгээд энэ санал туссан болов уу гэж асуух гэсэн юм.

 **З.Энхболд:** - Г.Баярсайхан гишүүн.

 **Г.Баярсайхан:** - Г.Уянга гишүүний саналыг өмнөх Их Хурлын чуулган дээр тавьж байсанг санаж байна. Үүнийг бас манай ажлын хэсэг дээр бид бас ярьсан, яриагүй биш ярьсан. Тэгээд энэ хуулийн гол онцлог нь монгол улсын бүх хуулийн этгээд, төр засгийн байгууллагууд бүгдийг нь нэг ёсондоо үүрэгжүүлж байгаа гэж ойлгох хэрэгтэй. Тэгээд таны ярьж байгаа энэ бэлгийн гаж донтонгууд, өөр тэр эрсдэлтэй бүлгийн талаар сурталчилгаа хийхийг хориглох юм ярьсан шүү дээ, та. Тэгэхээр энэ бол хууль зүйтэй зөрчилдөх юм байна лээ гэж ойлгож байгаа. ОХУ-ын Государсвенный думд яг одоо ийм бэлгийн гаж донтой эрсдэлийн бүлгийн ийм чиглэлээр сурталчлахыг хориглосон хууль орж байсан юм байна лээ. Энэ бол яг цагаа тулаад ирэхээр Государсвенный дум дээр нь хүний эрхтэй холбоотой унаж байсан байна лээ. Тэгэхээр энэ асуудал дээр бид их уян хатан хандах ёстой гэдгийг хэлмээр байгаа юм. Гэхдээ таны яриад байгаа зүйлийг хэвлэл мэдээллийн байгууллагууд урьдчилан сэргийлэх гэсэн том ойлголт дотор ард иргэдийг энэ өвчнөөс бас сэргийлэхийн тулд ямар мэдээлэлтэй байх вэ гэдэг хэвлэл мэдээллийн байгууллагууд өөрсдөө ухамсарлаад, цаашаа явах ёстой гэдгийг хэлмээр байна.

 **З.Энхболд:** - Г.Уянга гишүүн тодруулъя.

 **Г.Уянга:** - Уг нь энэ бол ноцтой, нэг их хуультай зөрчилдөөд байхаар гэж би бодохгүй байгаа юм, Г.Баярсайхан даргаа. Яагаад гэвэл монголд 123 тохиолдолд бол их өндөр тохиолдол шүү дээ. 200 сая хүнтэй Оростой нэг их харьцуулаад, ер нь гадныхантай харьцуулж юм ярьдгаа болимоор юм. Монголд бол энэ аюулын харанга. Тэгээд би бодохдоо бол юу гэж бодож байна вэ гэхээр одоо санаатай, санамсаргүй зурагтай эргүүлээд харахаар ижил хүйстнүүдийг сурталчлаад ч байгаа юм шиг тийм юу суваг болгоноор гарах юм. Бид нар тэр дээр хяналт тавьж чадахгүй байгаа байхгүй юу. Санаатай, санамсаргүй ийм сурталчилгаагаа боливол яасан бэ гэж байгаа юм. Энэ чинь өөрөө зүгээр залуу үеийнхэнд маш том нөлөө үзүүлээд байгаа байхгүй юу. Бид нар ингэж урьдчилан сэргийлж, хааж, халхалж чадахгүй юм бол шалтгаантай нь л тэмцэхгүй бол үр дагавартай нь мянга тэмцээд хэцүү шүү дээ. Тийм болохоор зүгээр би энэ хэвлэл мэдээлэл тал дээр илүү анхаарвал яасан юм бэ гэсэн. Та бол хэлэхдээ Садар самуунтай сурталчлах хуулийг тусгасан байгаа гэсэн. Тэнд тухайлан төр бодлого яг одоо төр бодлого хэрэгжүүлээд, яг болохгүй зүйлийг нь хориглосон тийм заалт бол.

 **З.Энхболд:** - За гишүүдийг танхимд орж ирэхийг урья. Одоо санал хураалт явагдана. Бөөн бөөнөөрөө гараад байгаа гишүүд орж ирнэ үү. Гарах гэж байгаа гишүүдийг саатахыг хүсч байна. Г.Баярсайхан гишүүн хариулъя.

 **Г.Баярсайхан:** - Тантай санал нэг байна. Таны ярьж байгаа зүйл энэ агуулгаараа энэ хуульд явж байгаа гэдгийг хэлмээр байна. Чухал санаа. Нэг зүйл байгаа шүү дээ. Бүх юмыг хорино, хорихоор улам ужгирч, далд хэлбэрт ордог гэдгийг та бас санаж байгаа. Ер нь бол хэвлэл мэдээллийн байгууллагуудын төлөвших, нийгмийн хариуцлага гэдэг маш чухал асуудал байгаа. Би бол хувьдаа бодож байгаагаар бол манай хэвлэл мэдээллийн байгууллагууд нийгмийн өндөр хариуцлагатай болж, энэ ДОХ-ын асуудал, үндэсний аюулгүй байдалтай холбоотой асуудал учраас үүнд бас цаашид их ухамсартай хандана гэдэгт итгэлтэй байгаа, баярлалаа.

 **З.Энхболд:** - За гишүүд асуулт асууж, хариулт авлаа. Одоо хуулийн төслүүдийг батлах санал хураалт явуулна. Гадаа үүдэнд байгаа гишүүдийг орж ирэхийг урьж байна. Сая ирц бол 58 байсан, одоо зааланд 58 гишүүн харагдахгүй байна. Санал хураалтаа одоо яах уу? Баахан эзэнгүй кноп чинь эсрэг гаргана даа. Энэ одоо бүтнээрээ гараад явчихсан байх юм, нэг ч хүн үлдээгүй Ардын намынхан. Дуудуулаад байх. Баяр хүргэхээ бол үдийн цайгаар хийж болно шүү дээ. За санал хураалтаа эхэлье. 5 санал хураалттай. Эхний санал хураалт.

* Хүний дархлал, хомсдолын вирусын халдвар, дархлалын олдмол хомсдолоос сэргийлэх тухай хуулийн шинэчилсэн найруулгын төслийг баталъя гэсэн санал хураая.

 Санал хураалт эхэлж байна.

 Санал хураалтад 58 гишүүн оролцож, 40 гишүүн зөвшөөрч, 69,0 хувийн саналаар эхний санал дэмжигдэж байна.

 Хоёр дахь санал.

* Хүний дархлал, хомсдолын вирусын халдвар, дархлалын олдмол хомсдолоос сэргийлэх тухай хууль хүчингүй болсонд тооцох тухай хуулийн төслийг баталъя гэсэн санал хураая.

 Санал хураалт.

 Санал хураалтад 58 гишүүн оролцож, 39 гишүүн зөвшөөрч, 67,2 хувийн саналаар хоёр дахь санал батлагдаж байна.

 Гурав дахь санал.

* Гадаадын иргэний эрх зүйн байдлын тухай хуулийн зарим заалт хүчингүй болсонд тооцох тухай хуулийн төслийг баталъя гэсэн санал хураая.

Санал хураалт.

Санал хураалтад 58 гишүүн оролцож, 39 гишүүн зөвшөөрч, 67,2 хувийн саналаар гурав дахь санал батлагдаж байна.

Дөрөв дэх санал.

* Хувь хүний нууцын тухай хуульд нэмэлт оруулах тухай хуулийн төслийг баталъя гэсэн санал хураая.

Санал хураалт.

Санал хураалтад 58 гишүүн оролцож, 37 гишүүн зөвшөөрч, 63,8 хувийн саналаар дөрөв дахь санал батлагдаж байна.

Тав дахь санал.

* Хөдөлмөрийн тухай хуульд нэмэлт оруулах тухай хуулийн төслийг баталъя гэсэн санал хураая.

Санал хураалт.

Санал хураалтад 58 гишүүн оролцож, 40 гишүүн зөвшөөрч, 69,0 хувийн саналаар тав дахь санал батлагдаж байна.

Үүгээр Хүний дархлал, хомсдолын вирусын халдвар, дархлалын олдмол хомсдолоос сэргийлэх тухай хууль шинэчилсэн найруулга болон дагалдах хуулиуд батлагдаж дууслаа. Хэлэлцэх асуудлын 2 дуусч байна.

***Гурав. “Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга хангамжийн талаар хэрэгжүүлэх зарим арга хэмжээний тухай” Улсын Их Хурлын тогтоолын төсөл*** */анхны хэлэлцүүлэг/*

Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг Улсын Их Хурлын гишүүн С.Ганбаатар танилцуулна. С.Ганбаатар гишүүнийг индэрт урьж байна.

**С.Ганбаатар:** - Улсын Их Хурлын дарга, эрхэм гишүүд ээ,

Монгол Улсын Их Хурлын гишүүн А.Тлейхан, Д.Тэрбишдагва, С.Эрдэнэ нараас 2012 оны 05 дугаар сарын 02-ны өдөр Улсын Их Хуралд өргөн мэдүүлсэн “Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга хангамжийн талаар хэрэгжүүлэх зарим арга хэмжээний тухай” Улсын Их Хурлын тогтоолын төслийн хэлэлцэх эсэх асуудлыг 2012 оны 11 дүгээр 09-ний өдөр нэгдсэн хуралдаанаар хэлэлцээд, анхны хэлэлцүүлэгт бэлтгүүлэхээр тус Байнгын хороонд шилжүүлсэн билээ.

Дээрх тогтоолын төслийн анхны хэлэлцүүлгийг Нийгмийн бодлого, боловсрол, соёл, шинжлэх ухааны байнгын хороо 2012 оны 12 дугаар сарын 11-ний өдрийн хуралдаанаараа хийж, гаргасан санал, дүгнэлтийг та бүхэнд танилцуулж байна.

Тогтоолын төслийн хэлэлцүүлэгт бэлтгэх үүрэг бүхий ажлын хэсгийн ахлагчаар Улсын Их Хурлын гишүүн С.Ганбаатар ажилласан бөгөөд ажлын хэсгээс улсын хэмжээнд нэн чухал хэрэгцээтэй байгаа цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны 1197 барилгын жагсаалтыг хавсралтаар батлах, жагсаалтад заасан барилгуудыг 2013-2016 онд барьж, ашиглалтад оруулахаар төлөвлөж, барилга тус бүрийн байршил, хүчин чадал, зардлын хэмжээ, хөрөнгийн эх үүсвэр, барих хугацааг нарийвчлан тодорхойлж, 2013 оны эхний улиралд багтаан баталж мөрдүүлэх, жил бүрийн улсын төсөвт тусгасан зардлаас гадна нэмж шаардагдах хөрөнгийг Засгийн газрын үнэт цаас гаргах замаар болон Улсын Их Хурлын 2012 оны 10 дугаар сарын 25-ны өдрийн 52 дугаар тогтоолоор олгосон зөвшөөрлийн дагуу Засгийн газраас гаргасан үнэт цаасны орлогын 10-аас доошгүй хувийн хөрөнгөөс санхүүжүүлэх асуудлыг судалж шийдвэрлэх, орчин үеийн стандарт нийцсэн барилгын жишиг зургийн санг бий болгож, төрийн болон орон нутгийн өмчийн хөрөнгөөр, түүнчлэн зээл тусламжийн хөрөнгөөр баригдах барилгуудыг энэхүү жишиг зургаар барьж байх болон Улаанбаатар хот, аймгийн төв, суурин газарт шинээр баригдах суурьшлын бүс, орон сууцны хотхон, хорооллыг цэцэрлэг, ерөнхий боловсролын сургуультай байхаар төлөвлөж байх, журмуудыг тогтоох, түүнчлэн Концессын гэрээгээр дээрх барилгуудыг барих, аж ахуй нэгжүүдэд газар олгодог байх асуудлыг судалж, шийдвэрлэх зэрэг тогтоолд өөрчлөлт оруулах болон заалт нэмэхээр гаргасан зарчмын зөрүүтэй саналуудыг Байнгын хорооны хуралдаанд оролцсон гишүүдийн олонхи дэмжлээ.

Улсын Их Хурлын дарга, эрхэм гишүүд ээ,

Монгол Улсын Их Хурлын гишүүн А.Тлейхан, Д.Тэрбишдагва, С.Эрдэнэ нараас Улсын Их Хуралд өргөн мэдүүлсэн “Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга хангамжийн талаар хэрэгжүүлэх зарим арга хэмжээний тухай” Улсын Их Хурлын тогтоолын төслийн анхны хэлэлцүүлэг хийсэн талаарх тус Байнгын хорооноос гаргасан санал, дүгнэлт болон зарчмын зөрүүтэй саналыг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**З.Энхболд:** - С.Ганбаатар гишүүнд баярлалаа. Хэлэлцэж байгаа асуудалтай холбогдуулан ажлын хэсэг чуулганы танхимд ирсэн байна. Л.Гантөмөр Боловсрол, шинжлэх ухааны сайд, Б.Эрдэнэчимэг Боловсрол, шинжлэх ухааны яамны Бодлогын хэрэгжилтийг зохицуулах газрын дарга. Байнгын хорооны санал, дүгнэлттэй холбогдуулан асуулттай гишүүд нэрээ өгнө үү? Ц.Дашдорж гишүүнээр асуулт тасаллаа. Ц.Дашдорж гишүүн асууя.

**Ц.Дашдорж:** - Сая чуулган түр завсарлалаа шүү дээ, тэрүүгээр таны удирдамж гараад 2013-2016 оны хөрөнгө оруулалтын төсөөллийг хийж ирээд Төсвийн байнгын хороонд өг гэсэн тийм чиглэл гарсан юм. Энэ боловсруулаад ороод ирчихсэн шинээр баригдах сургууль, дотуур байр гэдэг нь тэр төсөөлөлтэй зөрөөд байна л даа. Тэр материалыг бол ийшээгээ өгөх гэж байна. Энэ асуудлыг яаж энэ дотор шингээж өгөх ёстой вэ? Жишээлбэл 5 шинэ сургуулийн барилга гэж байгаа юм. Яг манай саяынхаар бол 7 гээд ороод ирчихсэн байж байдаг. Сургуулийн засварын ажил гэхээр чинь энэ дээр 19 гэж байдаг, нөгөө талд нь 21 байрны засварын асуудал гээд ингээд ороод ирчихсэн байж байгаа. Энэ 2-ыг уялдуулах ёстой юм бэ? Хоёрдугаарт нь, тэр нэг стандартын асуудал гэж юм яриад байна шүү дээ. 6 настай хүүхдүүдийн дотуур байрны стандартын асуудлуудыг яаж энэ дотор шингээж, багтааж оруулж ирж байгаа юм бэ? Тэр стандарт нь боловсрогдсон юм байгаа юу, байхгүй юу?

**З.Энхболд:** - Хэн хариулах уу? Байнгын хороо, Н.Батбаяр сайд, асуулт сонссон уу? Байнгын хороо л хариулах ёстой л доо. Төсвийн байнгын хорооны дарга, хөрөнгө оруулалт хариуцсан сайд, одоо бол ийм юм гараад байна шүү дээ. Одоо ингээд чуулганыг 10 хоног завсарлуулаад, хөрөнгө оруулалтынхаа саналыг ард иргэдээс авсан байгаа. Тэрнээс өмнө явчихсан байсан жилийн өмнө өргөн баригдсан хуучин Улсын Их Хурлын тогтоол, сая С.Ганбаатар гишүүн ажлын хэсгийн ахлагчаар нь ажилладаг. Энэ хоёрын хоорондын уялдаа ямар байх юм? Сайд нь байна, Байнгын хорооны дарга нь байна, ажлын хэсгийн ахлагч байна. Та хэд тэгээд хариулаад байх даа. Н.Батбаяр сайд.

**Н.Батбаяр:** - За баярлалаа. Тэгэхээр юу л даа, эмнэлэг, сургууль, цэцэрлэгийн асуудал бол хамгийн шийдэх ёстой асуудал мөн үү гэвэл мөн. Шийдэх ёстой юу гэвэл шийдэх ёстой. Ингэж нэг салбарыг салгаж аваад, тэгээд төсөвтэйгөө уялдуулахгүй ерөнхий заалттай ийм шийдвэр гаргаад бол оновчтой биш. Бид нар төсөв баталж байхад ярьсан шүү дээ. Хөрөнгө оруулалтыг 4 жилээр төлөвлөдөг тогтолцоонд оръё, тэгээд тэр ажлаа 2013 оны 1 дүгээр улиралд багтааж хийе гэсэн шийдэлд хүрсэн байж байгаа. Тэр утгаараа гишүүд явж ажилласан байж байгаа. Одоо дээр нь Засгийн газрын хэмжээнд бас энэ ажлаа зохион байгуулна. Манай яам үндсэндээ салбарын яамдтай ярьж байгаа л даа. Тийм учраас аль нэг салбар гэж салгаж авахгүйгээр хөрөнгө оруулалтын 4 жилийн төлөвлөгөө гэсэн утгаар нь асуудлыг ирэх он гаргаж оруулж ирээд улсын хэмжээнд, 2012-2016 онд монгол улс их бүтээн байгуулалтын ямар ажлыг орон даяар бүх салбарт хийх юм бэ гэж оруулж ирчихээд, тэрийгээ батлаад, тэрнийхээ төсвөөс хэд, юу нь санхүүжих юм, төсвийн бус эх үүсвэрээс юу санхүүжих юм, хувийн хэвшилтэйгээ хэрхэн яаж хамтарч ажиллах юм, эх үүсвэрээ задалсан юмаа хамтад нь оруулж ирж ярих юм бол энэ илүү бодитой бөгөөд ажил хэрэгч болно.

Тэгэхгүй бол зүгээр нэг энэ шийдвэр гарлаа, тэгээд жил болгон төсөвт тусгаад явдаг зүйл чинь бол шийдэл байж чадахгүй байх. Яагаад баталгаажсан юмаа хийж авахгүй бол болохгүй гэдгийг хэлэх гэж байна л даа. Тийм учраас одоо энэ асуудлыг хэлэлцэх гэж байгаа учраас энийгээ тэрэнтэй нийлүүлж хэлэлцүүлье гээд явуулчихвал яасан юм бэ гэсэн санал хэлэх гэж байна, баярлалаа.

**З.Энхболд:** - С.Ганбаатар гишүүн.

**С.Ганбаатар:** - За асуултад хариулъя. Тоог яаж зохицуулж, яаж хийсэн бэ гэж байгаа. Энэ бол бараг өнгөрсөн парламентыг дамжаад, энэ парламентаар орж ирж байгаа, нэлээн удаан яригдаж байгаа. Энэ дээр Боловсролын яамнаас бүр ажлын хэсэг гараад, аймаг орон нутгийн төлөөллүүд ороод, мэргэжлийн хяналтынхан оролцоод, боловсролын салбарын мэргэжилтнүүд оролцоод, ингээд комисс гарч байж энэ 1197 барилгын жагсаалтыг гаргасан. Ер нь манай нийт барилгын нэлээд дийлэнх 1970 оноос өмнөх барилгууд. Дотуур байр байна, сургуулийн болон цэцэрлэгийн барилгууд байгаа. Энэ дээр бол мэргэжлийн байгууллагуудын гаргасан тоо гэдгийг энд хэлмээр байна, энд хамтарч комисс гаргасан байгаа. Хоёрдугаарт, тэр стандартын тухай та асууж байсан. Яг энэ сургуулийн дотуур байрны стандарт, цэцэрлэг, сургуулийн энэ нэгдсэн стандарт байхгүй, нэгдсэн зураг байхгүйгээс болж одоо бараг гишүүн болгон, тухайн барьж барилга болгон л тэрбумаас гарчихсан цэцэрлэгийн барилга байж байна, 800 сая төгрөгөөр барьж байгаа барилга ч байна бараг ард иргэд эндээс мөнгө идэж байна гэж бодоод байгаа шүү дээ. Энэ нэгдсэн төсөв, стандарттай байгаад тэр хөрсний байна уу, янз бүрийн шинжилгээ авч өөрчлөлт ордог ийм нэгдсэн стандарт оруулж байгаа, энийгээ гарахдаа бид нар мэргэжлийн хяналтын байгууллага болон боловсролын газар, бусад холбогдох яамдын хамтарсан ажлын хэсэг гарч байж энэ стандартыг хамтарч боловсруулсан, баярлалаа.

**З.Энхболд:** - Ц.Даваасүрэн гишүүн үг хэлэх үү?

**Ц.Даваасүрэн:** - Тэгэхээр энийг тусад нь хэлэлцээд явах бололцоо байгаа гэж би бодож байгаа юм. Одоогоор Улсын Их Хурлын гишүүд орон нутагт ажиллаад, сумдаас, аймгуудаас авсан судалгааны юу бол хараахан ирээгүй байгаа. Одоо ингээд нэгтгэгдээд, энэ ондоо багтаад би яам дээр нэгтгэгдэнэ байх гэж ингэж бодож байгаа. Тэгээд дараа нь Байнгын хороогоор ярина гэсэн ийм төлөвлөгөөтэй байгаа. Энэ тогтоол гарснаар бид нар дараа нь жагсаалтыг 4 жилийн хугацааны хөтөлбөрийг гаргахдаа зарчим, мөрдлөг болгоод явах тийм чиглэлийн бас нэг удирдамж болгоод ажиллах тийм баримт бичиг болох нь гэж ингэж харж байгаа. Тийм учраас тэр ерөнхий зарчмуудыг нь төсөл сонгохдоо анхаараад явах бололцоо байна. Ач холбогдлоор нь яам нь ч бас эрэмбэлсэн байх ёстой. Тэр эрэмбээс нь бас харж сонголт хийх болно. Тийм учраас энэ тогтоолыг бол гаргадгаараа гаргачихъя, харин дараа нь төслүүдийн сонголт хийхдээ энийг анхаарч үзье гэсэн ийм л байр суурьтай байгаа.

**З.Энхболд:** - Байнгын хорооны дарга гараа өргөж байна, Л.Энх-Амгалан гишүүн өргөж байна, ганц Ц.Дашдорж гишүүний асуултад 5 хүн хариулах болчихоод байна л даа. З.Баянсэлэнгэ гишүүн хариулаад, Л.Энх-Амгалан гишүүн дараа нь маш товчхон хариулчих.

**З.Баянсэлэнгэ:** - За өмнөх парламентад А.Тлейхан гишүүн нарын өргөн барьсан энэ төсөл нь 1121 жагсаалтаар орж ирсэн байгаа. Тэгээд сая энэ удаагийн парламентад дахиж тодруулга,тодотгол хийгээд, 1197 барилга байгууламжийн жагсаалт. Үүнд шинээр барих, дахин мэргэжлийн хяналтын дүгнэлтээр нураагдаад, дахин баригдах гэсэн ийм тодорхой нарийвчлалтайгаар энэ барилга, байгууламжийн жагсаалт нь өөрөө орж ирсэн байгаа юм. Тэгэхээр гишүүдийн хөдөө орон нутагт яваад, санал хүсэлт аваад орж ирсэн энэ жагсаалт нь ерөнхийдөө зарчмын хувьд зөрөхгүй байх гэсэн ийм тайлбарыг хиймээр байна, зарчмын хувьд зөрөхгүй 1197 дотроо энэ бол ороод явчих байх, энэ бол салбарын яамдын өөрсдийн шат шатны байгууллагуудаас авсан мэдээлэл, мөн гишүүдийн өөрсдийн гаргасан саналэнэ дотор яваа шүү гэж давхар хэлье.

**Л.Энх-Амгалан:** - Ажлын хэсгийн гишүүний хувьд энэ дээр нэгдүгээрт, энэ тогтоолын төслийг хэлэлцэх эсэхийг ярилцаж байгаа учраас энийг дэмжээд яасан дээрх байх гэж бодож байна.

**З.Энхболд:** - Анхны хэлэлцүүлэг.

**Л.Энх-Амгалан:** - Анхны хэлэлцүүлгээрээ дэмжээд, тэгээд дараагийн 2 дахь хэлэлцүүлэг дээр тоон дээр эргэж харах бололцоонууд нь байгаа гэж харж байгаа нэгд. Хоёрт болохоор тэр ажлын хэсэг дээр анх Боловсрол, соёл, шинжлэх ухааны яамнаас ганцхан төлөөлөлтэй байсан юм. Бид нар ажлын хэсэг дээр яриад ажлын хэсгийнхээ дэд хэсэг дээр Эдийн засгийн хөгжлийн яамнаас оруулъя, Сангийн яамнаас оруулъя гээд Эдийн засгийн хөгжлийн яамны газрын дарга, Сангийн яамны төлөөллүүд нь оролцож, өөрсдийнхөө яамны байр суурийг бас илэрхийлсэн байгаа.

**З.Энхболд:** - За асуулт асууж дууслаа. Тогтоолын төслийн талаарх зарчмын зөрүүтэй саналуудаар санал хураая. 10 гаран санал байгаа. Санал тус бүрээр санал хураалт явуулна. Горимын санал уу? За Д.Эрдэнэбат гишүүн

**Д.Эрдэнэбат:** - Энэ ийм байна л даа. Энэ Нийгмийн бодлого, боловсрол, соёл, шинжлэх ухааны байнгын хороогоор орж ирж байгаа асуудал байна. Нэг талаасаа Төсвийн байнгын хороогоор зайлшгүй орох шаардлага байгаа юм шиг байна л даа. 1197 сургууль, цэцэрлэг гэдэг бол бас тийм бага тоо биш шүү дээ. Тэгээд энэ зүгээр санал дээр тулгуурласан ийм тогтоолын төсөл гарах гээд байгаа байхгүй юу. Тэгэхээр Н.Батбаяр гишүүний хэлдэг ч зөв. Ер нь эдийн засгийн хөгжилтэйгөө уялдуулаад, эдийн засгийнхаа бодит тооцоо, санхүүгийнхээ боломжийг бүгдээрээ хараад Төсвийн байгуулалтын байнгын хороогоор оруулаад, тэгээд энэ асуудлыг хэлэлцэж оруулах нь зөв байх. Түр хойшлуулаад Төсвийн байгуулалтын байнгын хороогоор оруулъя.

**З.Энхболд:** - Төсвийн байгуулалт гэж байхгүй Төсвийн байнгын хороо гэж байгаа.

**Д.Эрдэнэбат:** - Төсвийн байнгын хороо, уучлаарай. Тэгээд ийм горимын саналтай байна даргаа. Би бол эсэргүүцэж байгаа юм биш шүү, нөхдүүд зөв ойлгоорой, ганцхан бүх юмаа уялдуулж хийхгүй бол болохгүй юм байна.

**З.Энхболд:** - Д.Эрдэнэбат гишүүний горимын саналын талаар хэлэх юм уу, Төсвийн байнгын хорооны дарга Ц.Даваасүрэн.

**Ц.Даваасүрэн:** - Хөрөнгө оруулалтын жагсаалт батлах заалт нэмчихсэн байна. Уг нь тийм биш байсан байхгүй юу. Зүгээр зарчмуудын хувьд тогтоолоо гаргачихъя. Ерөнхий зарчмуудаа гаргачихъя, тэгвэл болохоор байгаа юм. Одоо төсөл санаачлагч гишүүд маань жагсаалтаа бол больё, хөрөнгө оруулалтынхаа жагсаалтыг бол Төсвийн байнгын хороогоор оруулаад явчих юм бол зөрчил гарахгүй. Тэгэхгүй болохоор хөрөнгө оруулалтын жагсаалт нэмчихээд байгаа юм байна л даа. Уг нь бол ерөнхий зарчмуудаа гаргаад явчихъя гэсэн шүү дээ.

**З.Энхболд:** - За одоо эцэс төгсгөлгүй яриа руу орчих гээд байна. Төсвийн байнгын хороогоор орсон нь зөв байхаа гэж бодож байна. Яагаад гэвэл тодорхой мөнгө болон тодорхой барилгын талаар төсвийн тухай хуулиар заавал Төсвийн байнгын хороогоор тодорхой объектын хөрөнгө оруулалтыг ярих үүрэгтэй байдаг. Ганц Нийгмийн бодлогын саналаар санал хураах нь өөрөө төсвийн тухай хууль зөрчих гээд байгаа учраас Төсвийн байнгын хороогоор оруулъя гэдэг Д.Эрдэнэбат гишүүний горимын саналыг хураалгачихъя. Горимын саналаар санал хураая. Үгүй бас нэг санал хураалтаар яахгүй бол ямар зорилгоор хойшлуулсан гэдэг зүйл хэрэгтэй байгаа юм. Горимын саналаа хураачихъя, Төсвийн байнгын хороогоор оруулж байж дахиж орж ир гэдэг горимын санал хураагдаж байна.

Санал хураалтад 56 гишүүн оролцож, 37 гишүүн зөвшөөрч, 66,1 хувийн саналаар Д.Эрдэнэбат гишүүний горимын санал дэмжигдэж байна. Төсвийн байнгын хороогоор оруулаад, буцаад чуулган руу анхны хэлэлцүүлгээ үргэлжлүүлнэ.

Дараагийн асуудал.

***Дөрөв. Хүний хөгжил сангийн тухай хуульд нэмэлт оруулах тухай хуулийн төсөл*** */хэлэлцэх эсэх/*

Хүний хөгжил сангийн тухай хуульд нэмэлт оруулах тухай хуулийн төслийг хэлэлцэж эхэлье. Хууль санаачлагчийн илтгэлийг Сангийн сайд Ч.Улаан танилцуулна. Ч.Улаан гишүүнийг индэрт урьж байна.

**Ч.Улаан:** - Улсын Их Хурлын дарга, эрхэм гишүүд ээ,

Улсын Их Хурлын Хурлаас 2012 оны 09 дүгээр сарын 14-ний өдөр баталсан Хүний хөгжил сангийн 2012 оны төсвийн тодотголын тухай хуулиар уг сангийн нийт орлого, эх үүсвэр 529,5 тэрбум төгрөг, нийт зарлага 866 тэрбум төгрөг байхаар тус санд нийт 336,5 тэрбум төгрөгийн эх үүсвэр дутагдалтай байхаар батлагдсан билээ. Дутагдаж буй эх үүсвэрийн 23,5 тэрбум төгрөгийг оны эхний мөнгөн хөрөнгийн үлдэгдлээр, үлдэж буй 313,1 тэрбум төгрөгийг Засгийн газрын үнэт цаас гаргаж санхүүжүүлэхээр Засгийн газраас санал оруулсан юм.

Хүний хөгжил сангийн 2012 оны төсвийн тодотгол, Засгийн газраас өргөн барьсан саналыг дагуу батлагдсан ч түүнтэй хамт өргөн барьсан Хүний хөгжил сангийн тухай хуульд нэмэлт оруулах тухай хуулийн төсөл хуралдаанд оролцсон гишүүдийн 3-ны 2-ын дэмжлэгийг авч чадаагүй тул хэлэлцэгдээгүй үлдсэн юм. Өөрөөр хэлбэл Хүний хөгжил сангийн 2012 оны төсөвт 313,1 тэрбум төгрөгийн санхүүжилтийн эх үүсвэр дутагдалтай хэвээр байсаар байна. Хүний хөгжил сангийн 2012 оны төсвийн тухай хуулийн хэрэгжилтийг хангах, тухайлбал ахмад настан, хөгжлийн бэрхшээлтэй иргэдэд 1 сая төгрөгийн үлдэгдлийг олгох, төсвийн сар, улирлын орлого зарлагын зөрүүг нөхөх зориулалтаар Төв банкнаас авсан богино хугацаатай зээл, түүний хүүгийн төлбөрийг төлөх, сар бүр хүүхдийн мөнгө олгох зэрэг хүлээгдэж буй зарлага, санхүүжилтийг 2012 оны 12 дугаар сард хийхийн тулд Хүний хөгжил сангийн тухай хуульд нэмэлт оруулах замаар Хүний хөгжил сангийн төсвийн алдагдлыг Засгийн газрын бонд, өрийн бичиг гарган санхүүжүүлэх, үндсэн болон хүүгийн төлбөрийг Хүний хөгжил сангаас төлөх эрх зүйн орчныг бүрдүүлэх шаардлага бий болоод байна.

Мөн Улсын Их Хурлаар батлагдсан Монгол Улсын Засгийн газрын 2012, 2016 оны үйл ажиллагааны мөрийн хөтөлбөрт тусгагдсаны дагуу хүүхдийн мөнгийг Хүний хөгжил сангаас олгож байгаа бөгөөд тус сангаас төсөвлөгдсөн хөрөнгөөс тухайн жилдээ ард иргэдийн саналын дагуу зарцуулагдаагүй үлдсэн хөрөнгийг зөвхөн хүүхдийн хөгжлийг дэмжих зориулалтаар дараа жилийн төсвийн хөрөнгө оруулалтын арга хэмжээнд тусган зарцуулж байх журам тогтоох саналыг хуулийн төсөлд тусгалаа.

 Дээрх нөхцөл байдлаас үндэслэн Хүний хөгжил сангийн тухай хуульд нэмэлт оруулах тухай хуулийн төсөл, “Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийг дахин өргөн барьсан юм. 2012 оны төсвийн жил дуусгавар болоход 2-3 долоон хоногийн хугацаа үлдсэн тул эдгээр хуулийн болон тогтоолын төслийг Хууль, Улсын Их Хурлын бусад шийдвэрийн төсөл боловсруулах, өргөн мэдүүлэх журмын тухай хуулийн 20.3.7-д заасны дагуу Улсын Их Хурлын чуулганаар нэн яаралтай хэлэлцүүлж, шийдвэрлүүлэх хүсэлтийг Засгийн газар гаргаад байна. Иймд эдгээр хууль болон тогтоолын төслийг хэлэлцэн шийдвэрлэж өгөхийг хүсье.

Анхаарал тавьсан явдалд баярлалаа.

**З.Энхболд:** - Ч.Улаан гишүүнд баярлалаа. Төсвийн байнгын хорооны санал, дүгнэлтийг Улсын Их Хурлын гишүүн С.Ганбаатар гишүүн танилцуулна. С.Ганбаатар гишүүнийг индэрт урьж байна.

**С.Ганбаатар:** - Улсын Их Хурлын эрхэм дарга, эрхэм гишүүд ээ,

Монгол Улсын Засгийн газраас Хүний хөгжил сангийн тухай хуульд нэмэлт оруулах тухай хуулийн төслийг 2012 оны 12 дугаар сарын 03-ны өдөр Улсын Их Хуралд нэн яаралтай хэлэлцүүлэхээр өргөн мэдүүлсэн билээ. Уг хуулийн төслийн хэлэлцэх эсэх тухай асуудлыг Төсвийн байнгын хороо 2012 оны 12 дугаар сарын 11-ний өдрийн хуралдаанаараа хэлэлцлээ. Хүний хөгжил сангийн 2012 оны төсөв 336.5 тэрбум төгрөгийн алдагдалтай байхаар Хүний хөгжил сангийн 2012 оны төсвийн тухай хууль батлагдсан байна. Энэ алдагдлын 23.5 тэрбум төгрөгийн эх үүсвэрийг оны эхний мөнгөн хөрөнгийн үлдэгдлээр, үлдэх 313.1 тэрбум төгрөгийг Засгийн газрын үнэт цаас гаргаж нөхөх нь зүйтэй гэж үзэж, сангийн тухайн жилийн алдагдлыг Засгийн газрын бонд, өрийн бичиг, зээл, үнэт цаас гарган санхүүжүүлж, үндсэн болон хүүгийн төлбөрийг сангаас төлөх эрх зүйн зохицуулалт хийхээр Хүний хөгжил сангийн тухай хуульд нэмэлт оруулах тухай хуулийн төслийг боловсруулжээ.

Мөн Хүний хөгжил сангийн тухай хуулийн Монгол Улсын иргэнд хишиг хувь хүртээх ангилалд “хүүхдийн мөнгө” гэсэн заалт нэмэх, тус сангаас хүүхдийн мөнгөнд төсөвлөгдсөн хөрөнгөөс тухайн жилд зарцуулагдаагүй үлдэгдлийг зөвхөн хүүхдийн хөгжлийг дэмжих зориулалтаар дараа жилийн төсвийн хөрөнгө оруулалтын арга хэмжээнд зарцуулдаг байх зохицуулалтыг төсөлд тусгасан байна. Төслийг Байнгын хорооны хуралдаанаар хэлэлцэх үед Улсын Их Хурлын гишүүн Ж.Эрдэнэбат энэ төсөл нь Хүний хөгжил сангийн алдагдлыг бонд гаргаж нөхөх замаар ахмад настнуудад өгөх 330.0 мянган төгрөгийн үлдэгдлийг санхүүжүүлэхээс гадна “хүүхдийн мөнгө”-тэй холбоотой гэдгийг тайлбарлах хэрэгтэй, Улсын Их Хурлын гишүүн Ц.Даваасүрэн Хүний хөгжил сангийн төсөвт дутагдаж байсан эх үүсвэрийг нөхөх зорилгоор Монгол банкнаас авсан зээлийн эргэн төлөх хугацаа тулсан байгаа тул энэ хуулийн төслийг хэлэлцэж батлах нь зүйтэй гэсэн санал хэлсэн болно.

Хүний хөгжил сангийн тухай хуулийн 19.2-т заасны дагуу уг хуулийн төслийг хэлэлцэх нь зүйтэй гэдэг томьёоллоор санал хураахад Байнгын хорооны хуралдаанд оролцсон гишүүдийн гуравны хоёр нь буюу дийлэнх олонхи нь төслийг хэлэлцэхийг дэмжсэн байна. Хүний хөгжил сангийн тухай хуульд нэмэлт оруулах тухай хуулийн төслийн хэлэлцэх эсэх тухай асуудлаар тус Байнгын хорооноос гаргасан санал дүгнэлтийг хэлэлцэн шийдвэрлэж өгнө үү.

Анхаарал тавьсанд баярлалаа.

**З.Энхболд:** - С.Ганбаатар гишүүнд баярлалаа. “Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийн хэлэлцэх эсэх асуудал дээр ажлын хэсэг хурлын зааланд ирсэн байна. Ч.Улаан Сангийн сайд, Ж.Ганбат Сангийн яамны Төсвийн бодлогын газрын дарга, О.Хуягцогт Сангийн яамны баялгийн сангийн удирдлагын хэлтсийн дарга. Одоо хууль санаачлагчийн илтгэл болон Байнгын хорооны санал, дүгнэлттэй холбогдуулан асуулттай гишүүд нэрээ өгнө үү? М.Зоригт гишүүнээр асуулт тасаллаа. Д.Оюунхорол гишүүн асууя.

**Д.Оюунхорол:** - За баярлалаа. Монгол улс уул уурхайн салбараа эдийн засгийн эргэлтэд оруулсантай холбоотойгоор иргэддээ бас тэгш, шударга байдлаар энэ Хүний хөгжил сангаас мөнгө олгож байсан. Энэ үйл явцыг бас үргэлжлүүлж, дутуу байгаа санхүүжилтэд шаардлагатай байгаа 340 мянган төгрөгөө хүлээж суугаа хөгжлийн бэрхшээлтэй иргэд болон ахмадуудад энэ санхүүжилтийг олгохоор оруулж байгаа энэ төслийг бол зарчмын хувьд бол дэмжиж байна. Яг хэдий хугацаанаас эхэлж энэ санхүүжилтийг олгох боломжтой вэ? Хоёрдугаарт, цаашдаа Ч.Улаан гишүүнээс тодруулж асуумаар байна. Ер нь энэ нийгэмд байгаа ядуу зүдүү, эмзэг, орлого багатай иргэдэд зориулсан халамжийн бодлого явуулна гэдэг нь ойлгомжтой. Тэгэхээр энэ бодлогоо явуулахын тулд тэр шинэчлэгдэн батлагдсан халамжийн тухай хуулиараа зорилтот бүлэгт нь чиглүүлсэн халамжийн бодлогыг хэрхэн яаж явуулах юм бэ? Өнөөдөр магадгүй хөгжлийн бэрхшээлгүй, ахмад настан байхгүй, зарим нэг өрх толгойлсон олон хүүхэдтэй ядарсан эмэгтэйчүүд байна. Сар болгоны орлогын тогтмол эх үүсвэр байхгүй байна. Энэ хүмүүс бол бид 21 мянган төгрөгөөр амьдарч байсан, 21 мянган төгрөг бол бидний амьдралын хэрэгцээ болж чадаж байсан. Хажуу айлаасаа хоолны мөнгө гуйхгүйгээр амьдрах боломж бол энэ байсан гээд яриад сууж байгаа. Тийм учраас Улсын Их Хурлын нэр бүхий гишүүд бид бол Хүний хөгжил сангийн тухай хуульд нэмэлт, өөрчлөлт оруулах, зорилтот бүлэгт нь чиглэсэн орлого багатай иргэдэд 21 мянган төгрөгийг олговол яасан юм бэ гэсэн ийм төслийг оруулсан. Энэ хуулийн төслийг хэлэлцэж, энэ асуудлыг цаашдаа хуулиар зохицуулах боломж байна уу? Үнэхээр одоо ажилгүй, орлогогүй байгаа дунд эргэм насны ажил хөдөлмөр эрхэлье гэсэн ч олдохгүй байгаа энэ хүмүүс чинь бол 21 мянгаар амьдарч байсан гэдэгтээ бол та санал нийлдэг үү? Энэ асуултад хариулаач гэж хүсч байна. Баярлалаа.

**З.Энхболд:** - Ч.Улаан гишүүн асуултад хариулъя.

**Ч.Улаан:** - За баярлалаа. Д.Оюунхорол гишүүний асуултад хариулъя. Энэ мөнгийг хэзээ олгож эхлэх вэ гэж, одоо маш шуурхай дэгээр хэлэлцэж шийдэж өгөөч гэж Засгийн газар хүсэлт тавьсан. Энэ шийдсэний дараа бид нар үнэт цаасаа борлуулна. Бас банк хоорондын зах зээлийн борлогдох нөхцөл байдлыг бид бас судалж үзсэн. Ингээд ер нь ойрын хугацаанд борлуулаад, энэ ондоо багтааж бид үлдсэн хүлээж байгаа хүмүүст өгч эхэлье гэсэн энэ ажлыг шуурхай зохион байгуулахаар бид нар тооцож байна. Анх төсвийн тодотгол батлагдаж байх үед энэ хэрвээ шийдэгдсэн бол бид онд нь багтаагаад бүх хүмүүст нь өгөөд дуусгачихъя гэсэн ийм анхны тооцоо байсан юм. Тэгээд энэ маань цаг хугацааны хувьд жаахан шахуу болчихлоо. Бид аль болохоор богино хугацаанд энэ ажлыг зохион байгуулах ийм бодолтой байгаа. За халамжийн бодлогыг шинэ хуулийн дагуу зорилтот бүлэгт нь төвлөрүүлэх энэ чиглэлээр ирэх оны төсөв, төлөвлөгөө бодож тусгагдсан байгаа. Энэ хуульд хамрагдаж байгаа тэр арга хэмжээнүүд нь хэрэгжинэ. Энэ зорилтот бүлгийн өрхүүдэд хүнсний дэмжлэг үзүүлэх, талон өгөх зэрэг арга хэмжээнүүд, шаардлагатай хөрөнгө мөнгө төсөвт шууд батлагдсаныг та бүхэн сайн мэдэж байгаа. 21 мянган төгрөгийг сар тутам зорилтот бүлэгт олгоно гэсэн энэ асуудлыг одоо шууд шийдэх бололцоо бас байхгүй юм. Халамжийн хуульд бол яг ийм заалт нь бол байхгүй байгаа. Энийг бол цааш нь бас шаардлагатай бол судалж үзэх нь зүйтэй байх гэж бодож байна. Ер нь цаашдаа энэ халамжийн бодлогыг аль болохоор зорилтот бүлэгтээ төвлөрүүлж, энэ өгч байгаа халамж маань харин амьдралд нь аль болохоор бололцоотой түвшинд хэрэгцээг нь хангах хэмжээнд хүргэх тал дээр илүүтэй анхаарах болно гэж ингэж бодож байна. За баярлалаа.

**З.Энхболд:** - Төсвийн байнгын хорооны дарга Ц.Даваасүрэн гишүүн нэмж хариулъя.

**Ц.Даваасүрэн:** - Д.Оюунхорол гишүүний асуултад хариулъя. Тэгэхээр энэ бондоор 2 асуудлыг шийдэх гэж байгаа тиймээ. Нэг нь бол өмнө нь энэ бас хөгжлийн бэрхшээлтэй иргэд, ахмад настнуудад өгч байсан зээл авч өгсөн 220 тэрбум төгрөгийн зээлийн, 200 гаруй тэрбум төгрөгийн үндсэн болон хүүгийн төлбөрийг төлнө. 120 тэрбумаар нь бол тэр ахмад настан, өдөр ирэх тутам цөөрч байгаа, өнгөрсөн зууны ачааг үүрсэн энэ ахмадуудын үлдсэн байгаа 340 мянган төгрөг, тэгээд хөгжлийн бэрхшээлтэй иргэд. Энийг энэ онд нь багтааж өгөх ёстой юм. Төсөвт тусчихсан учраас, төсвийн хууль бол он дамжиж үйлчлэх бололцоогүй юм. Энэ нөхцөл байдал яагаад ийм хүндрэлтэй байдал руу орчихсон юм бэ гэхээр төсвийн тодотгол хэлэлцэж байхад энэ асуудлыг дэмжээгүйгээс энэ нөхцөл байдал үүсчихсэн. Магадгүй энэ нөхцөл байдал бидэнд хүндрэл учруулаад 300 гаруй тэрбум төгрөгийн бондыг зах зээл борлуулж чадахгүй байдал үүсэх юм бол энийг санхүүжүүлэхэд маш том хүндрэл үүснэ. Нөгөө талаасаа 200 тэрбумыг бол Монголбанк үл маргалдах журмаас төсвийн данснаас суутгаад авчихна. Тэр нь эргээд бараг 2012 оны төсвийн гүйцэтгэлд сөрөг нөлөөлөл үзүүлэх ийм нөхцөл байдал үүсчихээд байна. Тийм учраас энэ хуралдаанд гишүүд бас бүрэн ирцтэй оролцож, энэ чинь 3-ны 2-оор батлагдах ёстой байхгүй юу. Тийм учраас байхгүй байгаа кнопууд бол нөгөө сөргөөр дарагдана. Ингээд 3-ны 2-ын ирцэд хүрэхгүй болчихвол бид нар угаасаа энэ асуудлыг шийдэж чадахгүй нөхцөл байдал руу орчихож байгаа юм. Яагаад гэвэл энэ хөгжлийн бэрхшээлтэй иргэд, ахмадын энэ үлдэгдэл мөнгийг зөвхөн энэ оны төсөвт суулгасан байгаа, 2012 оны. Тэгэхээр энэ асуудал манай гишүүд анхаараад, ирцдээ орж ирж, өнөөдөр шийдэж чадахгүй юм бол угаасаа бонд борлогдох хугацаагүй болчихоод байгаа гэдгийг хэлэх байна.

**З.Энхболд:** - Д.Оюунхорол гишүүн тодруулъя.

**Д.Оюунхорол:** - Би Ч.Улаан гишүүнээс нэг юм бас тодруулж нэмж асууя гэж бодож байна. Хүнсний нэмэлт бүтээгдэхүүнийг орлого багатай, ядуу иргэдэд, зорилтот бүлэгт нь чиглэж олгоно гээд ер нь бол бид их сайхан зүйлийг бодож, хийж, хэрэгжүүлэх гэж эхэлдэг боловч хүний бүтээгдэхүүнийг олгож байгаа процесс нь өөрөө танил тал, ар өврийн хаалга, яг ямар чанартай, ямар хүнсний бүтээгдэхүүнийг олгож байгаа вэ гэдэг асуудал үргэлж араасаа ийм хэл ам дагуулж байгаа. Тийм учраас ингэж хүнсний бүтээгдэхүүн нэрийдлээр, ингэж мөнгө тарааж гаргасны оронд нэгэнт 21 мянган төгрөгөө өгөөд үргэлжлүүлээд явчих юм бол лаа иднэ үү, луувангаа иднэ үү, хоолтой байна уу, үгүй гэдэг бол хувь хүний асуудал болчихно. Тийм учраас ер нь цаашдаа ийм бодлогыг баривал зүгээр байна гэж бодож байгаа юм. Өөрөөр хэлбэл нэгэнт улсын төсвөөс тийм их хэмжээний хүнсний бүтээгдэхүүнд зориулсан хөрөнгө санхүүжилт гараад байгаа боловч энийг тарааж байгаа механизмыг хүн хэрэгжүүлж байгаа учраас бас алдаа завхрал гараад байна. Тийм учраас хамгийн ар өврийн хаалгагүйгээр шийдвэрлэх зүйл нь үнэхээр тэр зорилтот бүлэгт нь олгох ёстой 21 мянга../минут дуусав/

**З.Энхболд:** - Ч.Улаан гишүүн хариулъя.

**Ч.Улаан:** - Нэгэнт хуулиар батлагдсан арга хэмжээ учраас бид нар хөрөнгө мөнгийг нь төсөвтөө тооцоод, тусгаад явж байгаа. Хэрэгжүүлэх явцад ямар хүндрэл бэрхшээл гарах вэ, түүнийг яаж сэргийлэх вэ, яаж зохион байгуулвал оновчтой гэдэг асуудал бол өнөөдрийн хүрээнд шийдэх бололцоогүй асуудал юм. Энийг бол цаашдаа анхаарч, оновчтой хэлбэр рүү хандуулах чиглэлээр ажиллах нь зүйтэй байх гэж хувьдаа би бодож байна. Яг одоо бол энийг хамтад нь шийдэх бололцоо бол үнэхээр байхгүй байна. Хоног хугацаа их шахагдсан. Өнгөрсөн хоёр 7 хоногт бол бас хүндэтгэх шалтгаанаар энэ асуудал маань хойшлогдсон. Байнгын хороод хуралдаж чадаагүй. Ер нь цаг маш давчуу болчихлоо. Тийм учраас энэ оны төсвийн хуулийн хэрэгжилтийг хангахад маш чухал хууль учраас та бүхэн туйлын анхааралтай хандаж, шийдэж өгөөч гэж хүсч байна.

**З.Энхболд:** - Миеэгомбын Энхболд гишүүн асууя.

**М.Энхболд:** - За баярлалаа. Ер нь оруулж ирж байгаа асуудлыг би зарчмын хувьд бол дэмжиж байгаа юм. Өмнөх Засгийн газрын хэрэгжүүлж байсан, өмнөх 4 жилийн хугацаанд Засгийн газраас хэрэгжүүлэхээр одоо тооцож, төлөвлөж байсан энэ мөрийн хөтөлбөрийн хүрээнд орсон энэ асуудлуудыг гүйцээж хийж гэж зохион байгуулах гэж байгаа нь зөв зүйтэй юм гэж ингэж бодож байгаа. Ирэх оны төсөвт бол энэ хүүхдийн мөнгөний асуудал, тэгээд дутуу олгогдож байгаа мөнгийг бол төсөв хэрэгжиж эхлэхээс өмнө төсвийн хуулийн хүрээнд заагдсан хэмжээнд нь бид нар хийж гүйцэтгэх ёстой. Тэгж амжихгүй бол одоо бид нар ялангуяа энэ 1,5 саятай холбогдолтой 340 мянгын асуудал нэлээн хүндрэх ёстой, энийг Засгийн газар анхаарах байх. Би 2 зүйл тодруулъя гэж бодож байна. Нэгдүгээрт, Байнгын хорооноос хэдийгээр яаралтай хэлэлцэж байгаа ч гэсэн яг Их Хурлын дэгийн тухай хуультайгаа энэ асуудал маань нийцэж байгаа юу? Дэгийн тухай хуулиар бол санхүү, эдийн засгийн хямралт байдал үүссэн үед Засгийн газраас өргөн барьсан асуудлыг яаралтай хэлэлцэх ийм дэг журамтай. Энэ юм сүүлд нь бас нэг шийдвэр гарсан хойно дэг юм зөрчигдөж, хэлэлцэгдсэн, шийдвэрлэгдсэн гэдэг асуудал үүсэхвий гэж.

Хоёрдугаарт, би Засгийн газраас асуухыг хүсч байгаа юм. Сүүлийн 7 хоног бол бид нар бондын тухай маш их ярилаа. Гаднаас нэлээн томоохон бонд худалдаалж, хөрөнгийн эх үүсвэрийг босгоод ороод ирэх шиг боллоо. Тэрнээс хойш 7 хонолоо. Багцаагаар бодож байгаагаар хүү нь 2 тэрбум төгрөг энэ 7 хоногт явчих шиг боллоо. Мөн одоо арьс ширний зориулалттай 200 тэрбумын бонд яасан. Өнөөдөр бас 300-аад тэрбумын бонд ингээд ярьж байна. Ерөөсөө Сангийн яам энэ Засгийн газрын гаргасан бонд, эргэн төлөгдсөн байдал нь өнөөдөр яг ямар түвшинд байна? Улс орны эдийн засагт цаашид хэрхэн нөлөөлөхөөр байна, цаг хугацаандаа энэ бондын эргэн төлөлт юмнуудыг бид нар хийж чадах нь уу, яаж төлөвлөж байна вэ гэдэг талаар товч мэдээлэл өгөөч. Одоо өгч чадахгүй бол ер нь Их Хурлын гишүүдэд энэ бондоос шалтгаалж улсын эдийн засаг, санхүүд ямар нөхцөл байдал байна вэ, цаашид яах нь уу гэдгийг бүр Их Хурлын гишүүдэд тодорхой мэдээлэл өгөөч гэж хүсч байгаа юм, баярлалаа.

**З.Энхболд:** - Ч.Улаан гишүүн хариулъя.

**Ч.Улаан:** - За баярлалаа. Эхний асуултыг Байнгын хорооноос асуусан. Би 2 дахь асуултад хариулъя. Их Хурлын нэр бүхий гишүүд Ерөнхий сайдад энэ бондын талаар асуулга тавьсан байна лээ. Бид нар энэ асуулгын хариултыг бэлдэж байгаа. Ер нь Засгийн газар, Сангийн яам улирал тутам энэ Засгийн газрын үнэт цаас, түүний төлөлт, бүрдүүлэлт, тэгээд улсын өрийн байдлын талаар тогтмол мэдээ гаргаж Засгийн газар, гишүүдэд танилцуулж байгаа. Тийм учраас бид нар энэ мэдээллийг бэлдэж байна. Албан ёсоор чуулган дээр сонсохоор өгөгдсөн байна лээ, өчигдөр бид хүлээж авсан, ажиллаж байгаа. Энэ хүрээнд бид нар бүх дэлгэрэнгүй мэдээллүүдийг гаргаж өгнө. Энэ дээр ямар нэг тийм асуудал байхгүй гэдгийг хэлмээр байна, баярлалаа.

**З.Энхболд:** - Ж.Батзандан гишүүн асууя. Байнгын хорооноос уу, Ц.Даваасүрэн гишүүн хариулъя.

**Ц.Даваасүрэн:** - М.Энхболд гишүүний Дэгийн тухай хуультай хэр нийцэж байгаа вэ, хямралтай үед бол яаравчилсан горимоор хэлэлцэх ёстой гэсэн асуултад хариулъя. Тэгэхээр энэ бол яг энэ зарчимтайгаа нийцэж байгаа юм. Яагаад гэвэл манай экспортын 90 хувийн авч байгаа өмнөд хөршийн эдийн засгийн байдал, европын эдийн засгийн хямрал энэтэйгээ уялдаад экспортын орлого буурсан байгаа. Ялангуяа уул уурхайн бүтээгдэхүүний үнийн уналт энд нөлөөлөөд, Хүний хөгжил санд орох ёстой орлогууд маань бүрэн төвлөрч чадахгүй болсонтой уялдаад, Төв банкнаас зээл авсан байгаа. Хямралын нөхцөл байдалтай холбогдож зээл авсан. 220 тэрбум төгрөгийн зээл авсан юм байна лээ. Одоо энэ үлдсэн байгаа хугацаанд бол уул уурхайн тэр орох ёстой орлогууд орох бололцоогүй. Яагаад гэвэл нүүрсний экспорт бол төвлөсөн хэмжээнд бол гүйцэтгэл гарахгүй нь гэж, хүлээгдэж байгаа гүйцэтгэлээр ийм төрх ажиглагдаж байгаа юм. Тийм учраас л энэ уул уурхайгаас нэгэнт орох ёстой төлөвлөж байсан орлогууд маань орох бололцоогүй болсон учраас бид нар ийм л арга хэмжээ авахаас өөр арга зам бол бидэнд үлдээгүй байна. Хугацаа маш богино байгаа, санхүүгийн зах зээл дээр энийг банкууд маань худалдаж авч чадах уу гэдэгт бид бас нэлээн эргэлзээтэй байгаа. Тийм учраас цаг хугацааны хувьд энийг яаралтай горимоор хэлэлцэхгүй бол тэр Төв банкны зээлээ төлж чадахгүй болж байна. Мөн үлдсэн байгаа 120 тэрбум төгрөгийн хөгжлийн бэрхшээлтэй иргэд, ахмад настанд өгөх мөнгөний асуудал бүрхэг байдал руу орох гээд байгаа юм.

**З.Энхболд:** - Төсвийн байнгын хороо анхны хэлэлцүүлгээ үдийн цайгаар хийж чадах уу, тийм зорилго бас тавьж байгаа яаралтай горим учраас. Ж.Батзандан гишүүн асууя.

**Ж.Батзандан:** - За Хүний хөгжил сангийн тухай хуульд нэмэлт, өөрчлөлт оруулаад, энэ жилийн зарлага нь гээд 866 тэрбум төгрөгөөр оруулж ирсэн байгаа. Тэгэхээр би ерөнхийдөө шинэ Засгийн газар, Төсвийн байнгын хороо наад эдийн засгийн үрэлгэн бодлогоо, мөнгө тараадаг бодлогоо зогсоох чиглэлд яваасай гэж их хүсч байгаа. Өнгөрсөн оны Улсын Их Хурлын сонгууль, орон нутгийн сонгуулийг харахад чинь иргэд олон түмэн мөнгө тараадаг төрийн бодлогыг биш, ажлын байр олгодог төрийн бодлогыг, бэлэнчлэх сэтгэлгээг хөгжүүлдэг бодлогыг илүү сонгож сонголтоо хийсэн гэж би ойлгож байгаа. Наад Хүний хөгжлийн сан гэдэг чинь ний нуугүй хэлэхэд хүнийг хөгжилгүй болгодог сан шүү гэдгийг би олон удаа Сангийн сайдад, Төсвийн байнгын хорооны нөхдүүдэд хэлсэн. Хүнээ хөгжилгүй болгоё, хүнээ бэлэнчилдэг болгоё, ядуурлыг дэмжье, инфляцийг хөөргөдье гэвэл Хүний хөгжлийн сангаа дэмжээд яваа. Би бол дэмжиж чадахгүй гэдгээ олон удаа хэлж байгаа. Тэгэхээр наад Хүний хөгжлийн сангаа татан буулгах чиглэлд хуулийн төсөл боловсруулж оруулж ир. Бид наад Хүний хөгжлийн сангаар тараах гэж байгаа 866 тэрбум төгрөгийг үйлдвэрлэлийг дэмжихэд, ажлын байрыг дэмжихэд, боловсрол, эрүүл мэндийг дэмжихэд, технологи болон технологийн шинэтгэл хийж байгаа болон ажлын байр нэмэгдүүлж байгаа аж ахуй нэгжүүдийг дэмжихэд зарцуулах ёстой. Ийм дампуу бодлогоосоо татгалз. Хүнд мөнгө өгөхөөр сайхан болчихдог, амьдрал нь сайжирдаг гэдэг коммунист сэтгэлгээнээсээ одоо татгалз. Коммунистуудад олон жил хөтлөгдсөн энэ улс орон. Одоо больё. Энд социальный бодлогыг халамжийн бодлогоос одоо татгалзах цаг болсон гэдгийг хэлмээр байна.

**З.Энхболд:** - Ж.Батзандан гишүүнийх санал байна тийм үү? За С.Дэмбэрэл гишүүн асууя.

**С.Дэмбэрэл:** - За баярлалаа. Сүүлийн үед бонд их ярьсан л даа. Би ингээд хараад байсан чинь монголын эдийн засаг одоо экономикс гэсэн утгаасаа халиад, бондономикс гэсэн тийм зүйл болж хувирлаа нэгдүгээрт. Энэтэй холбогдуулаад асуух асуулт байна. Энэ бондын зах зээл болон санхүүгийн бусад зах зээлтэй холбогдуулаад Засгийн газрын мөрийн хөтөлбөрт санхүүгийн секторын реформ гээд тов тодхон томъёолоод оруулчихсан байгаа. Энэ чиглэлээр Сангийн яам, Төв банк болон бусад холбогдох байгууллагууд яг ажлын хэсэг байгуулаад, реформын бичиг баримт бэлтгэгдэж байна уу гэсэн нэгдүгээр асуулт. Хоёрдугаарт, Сангийн яам болон манай Төсвийн байнгын хороонд бондын аппетит сүүлийн үед дуршил нэмэгдэж байгаатай холбогдуулаад, бондын зах зээл дээр түгээмэл байдаг жанк бонд гэсэн тэр томъёоллын утга учрыг сайн ойлгож, энэ талаар тодорхой мэдээлэл Улсын Их Хурлын гишүүдэд өгөх боломж байна уу гэсэн хоёрдугаар асуулт.

Гуравдугаар асуулт нь сүүлийн үед энэ саяын тогтоолын төсөл дээр эдийн засгийн ямар ч шалтгаан, нөхцөлөөр уялдаагүй мөртлөө томъёолол нь нэн яаралтай, маш яаралтай гэх мэтийн буруу зохион байгуулалт, буруу төлөвлөлт, буруу бодлогын гол үр дагавар нь болж орж ирж байгаа энэ үгийг нэн яаралтай гэж ийм хүчиндэх байдлаар оруулж ирж байна. Энэ юу гэсэн үг вэ гэхээр жишээлбэл монгол улсын Төв банк нь эдийн засгийнх нь байдал ямар байгааг үл хайхран Засгийн газартаа богино хугацааны зээллэг өгдөг юм байна. Энэнээс нь болоод Төсвийн байнгын хороо болон Засгийн газар нь сандраад ийм юм оруулж ирдэг. Гэтэл энэ уг нь бол Төв банкны тухай хууль болон Төв банкны өөрийнх нь инфляцийг нам түвшинд барих зорилтыг нь нийгмийн зорилтыг нь аваад үзэх юм бол энэ бол дунд болон урт хугацааны зээл байж болох байсан. Гэтэл ийм байдлаар ингэж оруулж ирж байна л даа. Тэгэхээр энийг дунд болон урт хугацаанд шилжүүлэх боломж байна уу гэдэг гуравдугаарт асуулт. Эцэст нь монголын эдийн засаг бид ярихдаа, хавтгайрсан халамжийг халъя гэж ярьсан. Би энэ асуудлыг халамжийн нэг хэсэг гэж бодож байгаа. Гэхдээ 2013 онд ч гэсэн монголын эдийн засаг хавтгайрсан халамж биш, хагас хавтгайрсан халамжтай эдийн засаг болох нь. Тэгэхээр энэ чиглэлээр урд өмнө бас нэг хэлж байсан нэг бодлогын зүйл байгаа. Бид мөнгөн өгч болно, гэхдээ нөхцөлт мөнгөн тэтгэмж, шилжүүлэг гэсэн энэ ойлголтыг Сангийн яам, дээр нь С.Эрдэнэ сайдын яам энэ талаар ойлголттой байгаа байх. Энийг бодлогын арга хэрэгсэл болгоод, хэзээ хэрэгжүүлэх вэ? Энийг би Төсвийн байнгын хороо, Сангийн яамнаас асууя. Яагаад гэвэл энэ ард нь мөнгө дагуулдаг учраас, баярлалаа.

**З.Энхболд:** - Эхлээд Ч.Улаан гишүүн, дараа нь Ц.Даваасүрэн гишүүн хариулъя.

**Ч.Улаан:** - За баярлалаа. С.Дэмбэрэл гишүүний асуултад хариулъя. Бодлогын шинжтэй том асуудлыг хөндөж байна. Үүнд бас би баярлаж байна. Үнэхээр санхүүгийн чиглэлээр реформ хийх шаардлага байгаа. Сангийн яам Засгийн газар дээр энэ чиглэлээр ажлын хэсгүүд томилогдоод ажиллаж байна. Бид одоо шинэчлэлийн хүрээнд томоохон өөрчлөлтүүдийг хийхээр энэ дээр ажиллаж байгаа. Бондтой холбоотой бас ойлголцмоор асуудлууд байна. Яагаад бонд ингэж сүүлийн үед ингэж гарах болов, энэ амьдралаас урган гарч байгаа асуудал шүү дээ. 5 тэрбум долларын бондыг ярьж байгаа бол энэ маань төсвийн урсгал зардал, нийгмийн халамжтай огт холбоогүй зардал. Энэ эдийн засгаа идэвхжүүлэх, бүтээн байгуулалт явуулах чиглэлд хөрөнгө оруулалт хийх зорилгоор гаргасан бонд. Энийг бол тусад нь аваад тавьчих хэрэгтэй байх. Өнөөдрийн ярьж байгаа бонд бол амьдрал залгуулахын тулд гаргаж байгаа бонд. Энэнээс татгалзъя гэж байгаа санал зөв. Тэгвэл бид нар нийгмийн энэ хавтгайрсан халамжаасаа зоригтой татгалзчихмаар байгаа юм. Одоо ерөөсөө тэр үлдэгдэл мөнгийг нь өгөхөө больё, бонд гаргахаа больё, цаашдаа энэ бодлогыг хэрэгжүүлэхгүй, зөвхөн зорилтот бүлэгтээ төвлөрнө гээд ингээд шийдчихвэл болно л доо. Тэгэхдээ амьдрал чинь өөрөө бас уламжлагдаж явдаг, энэ бий болсон асуудлаа үе шаттайгаар шийддэг, ийм шаардлагыг тулгаж байгаа учраас бид нар аргагүй ийм байдалд хүрч байгаа юм. Өмнө хууль зөрчөөд зээл авчихсан. Одоо Монголбанк оны эцэс дээр үл маргалдах зарчмаар энэ зээлээ шууд суутгаад авна. Тэгэхээр тэртээ тэргүй хүрэхгүй байгаа төсөв маань өм цөм дутагдана. Бидний оны эцсийн энэ амьдрал дээр олон зүйл санхүүжилтгүй ийм хүнд байдалд орох гээд байна. Энэ байдлаас болоод амьдралыг залгуулах хэмжээнд энэ асуудал зайлшгүй тавигдаж байна гэдгийг би бас хэлмээр байна.

Энэ далимд би товчхон дурдаад орхичихъё. Бондыг нэг их аймшиг юм шиг ингэж төсөөлж, хиймэл зохиомол айдас хүйдэс бий болгох хэрэггүй юм. Энэ чинь эдийн засгийн нэг л хэрэгсэл шүү дээ. Оновчтой зөв ашиглаж чадвал амьдралыг залгуулдаг, үйл ажиллагаагаа аваад явдаг дэлхий нийтийн жишиг ийм л байгаа шүү дээ. Өнөөдөр бонд гаргадаггүй улс орон дэлхий дээр хаана байгаа юм. Харин бид нар энэ өрийнхөө оновчтой, тогтвортой харьцаагаа зөв бариад, дарамтад орчихгүй явах нь бидний гол асуудал болохоос биш Америк, Япон шиг ДНБ-ээсээ хэд дахин бондтой ингээд тийм байдал хүрээгүй шүү дээ. Тийм учраас энийг бол оновчтой түвшинд нь ашиглах тал дээр нь хаана хаанаасаа анхаарч хэдүүлээ явцгаая. Өнөөдөр монгол улс хагас хавтгайрсан халамжтай улс гэж дүгнэж байгаатай би санал нэгж байна. Бүр бүрэн хавтгайрсан халамжтай улс байсныг бид нар 3-ны 2-оор багасгасан. Гэхдээ энийгээ үе шаттайгаар цааш нь багасгахаас өөр аргагүй, шууд аваад хаяж бас чадахгүй байна. Сая бас Д.Оюунхорол гишүүн зайлшгүй ийм халамж байх ёстой тухай үндэслэлтэй ярьж байна шүү дээ, тиймээ. Тийм учраас аль аль ч талаас нь энэ асуудалдаа үе шаттайгаар хандъя.

Тэр нөхцөлт мөнгөн тэтгэмж, зорилтот бүлэгт халамжийг төвлөрүүлж байгаа бодлого ирэх оны төсөвт тусгагдаж, үе шаттайгаар хэрэгжиж эхэлж байгаа. Энийг цааш нь үр дүнтэй хэрэгжүүлэх, эрчимжүүлэх, оновчтой болгох асуудал байгаа. Хэлэлцүүлгийн явцад энэ талаар гаргах саналуудыг бид туйлын анхааралтай авч үзэж, хэрэгжүүлэх арга замыг хайх болно, баярлалаа.

**Ц.Даваасүрэн:** - За Байнгын хорооноос С.Дэмбэрэл гишүүний асуусан асуултад хариулъя. Бонд их гарч байна, санхүүгийн секторын реформын талаар баримт бичгүүд байна уу гэж, энэ талаар хийгдэж байгаа ажлууд байгаа. Ялангуяа өнөөдөр санхүүгийн зах зээл дээр хамгийн хүндрэлтэй байгаа асуудал бол зээлийн хүүгийн асуудал байгаа юм. Энэ бол зөвхөн банкны салбар санхүүгийн зах зээл ноёрхсонтой холбоотой учраас шууд зээллэгийн систем буюу энэ хувьцаа, үнэт цаасаар дамжуулдаг зах зээлийг хөгжүүлэх чиглэл рүү бол хуулийн төслүүд өргөн баригдсан байгаа. Өнгөрсөн 7 хоногт Эдийн засгийн байнгын хороо дээр хуулийн төсөлтэй холбогдуулаад танилцуулга хийсэн. Тэгэхээр үнэт цаасны зах зээлийг хөгжүүлэх шууд зээллэгийн системийг боловсронгуй болгох чиглэл рүү бид нар нэлээн эрх зүйн хувьд зохицуулалтууд хийнэ. Энэ чиглэл рүү хөрөнгө мөнгийг гаргах ёстой гэж. Тэгэх юм бол энэ санхүүгийн зах зээл дээр үүсээд байгаа хүүгээр өндөр хүүтэй хадгаламжийн төлөө өрсөлддөг энэ буруу хэлбэрийг бууруулах, багасгах боломжтой гэж бодож байна.

Бондын хувьд бол бид нар нэг зүйл дээр анхаарах ёстой. Өрийн дарамтыг байнга тооцож явах ёстой. Одоо бол 7 үзүүлэлтээс нэг үзүүлэлт бол анхаарах тийм түвшинд байгаа. Энэ бол номиналь утгаар нь авч үзэх юм бол нийт өрийг номиналь GDP дотоодын нийт бүтээгдэхүүнд харьцуулсан харьцаа бол хэрвээ хувийн салбарын зээлийг оруулах юм бол бас сэрэмжлэх түвшин рүү ирсэн байгаа. Цаадах нөгөө төсвийн орлого, экспорттой харьцуулах харьцааны хувьд бол харьцангуй бас гайгүй байгаа гэдгийг би хэлэх байна. Энийгээ харин цаг үе анхаарч, хянаж явах ёстой. Халамжийн бодлогын хувьд бол бид тэр зорилтот бүлгийн асуудал руу анхаарах ёстой. Тэрнээс биш өнөөдөр бид нар 2013 оны төсвийн хувьд дэвшил гарсан. Жишээлбэл Хүний хөгжил сангаар дамжуулаад ард иргэддээ 803 тэрбум төгрөгийн шууд бэлэн мөнгө хуваарилж байсан бол энэ жил хүүхдийн мөнгөөр бол 270. Энэ чинь өөрөө 2, 3 дахин багасчихсан байна гэсэн үг. Тэгэхээр нэг мөр энийг хийж болохгүй. Шууд амин тариаг нь тасалчих юм бол тэр чинь маш хүнд нөхцөл байдал руу орно шүү дээ. Тэгэхээр нийтдээ хүн амын 40 хувь буюу 960-аад мянган иргэний хувьд бол анхаарахгүй бол болохгүй. Шууд энэ хэрэглээг нь тасалж болохгүй болчихоод байна. Тийм учраас үе шаттай явах асуудал анхаарах ёстой. Хүүхдийн мөнгийг яваандаа бол зорилтот бүлгийн хүүхдүүд рүү болгох чиглэл рүү анхаарах ёстой. Тэрнээс биш яг өнгөрсөн бидний хүүхдийн мөнгө олгож байсан жишгийг харахад 120 гаруй тэрбум төгрөг олгоход 10 тэрбум төгрөг ашиглагдахгүй банкинд эргэлддэг байсан ийм судалгаа бол бий. Тийм учраас энэ хүүхдийн мөнгө хэрэглэдэггүй, орлого сайтай өрхийн асуудлыг бол хасаад явах тэр чиглэлийг цаашдаа баримтлах нь зөв байх гэж бодож байна.

**З.Энхболд:** - С.Дэмбэрэл гишүүн тодруулъя.

**С.Дэмбэрэл:** - Миний асуултыг маань бас ойлгохгүй байгаа юм уу хаашаа юм. Хэцүү юмаа ерөнхий юм яриад байх юм. Тэгэхээр би зүгээр ийм л юм ярьсан шүү дээ. Энэ зааланд, заалнаас гадуур бондыг ойлгохгүй байгаа хүн байхгүй. Бүгд ойлгож байгаа. Бид бондын үр ашиг, бондын зах зээлийн системтэй хөгжлийн талаар л ярьж байна. Энэтэй холбогдуулаад, дашрамд хэлэхэд жанк бонд гэдгийг үзчихээрэй гэж зөвлөе. Асуулт асуухаа больё, дээр нь Төв банк маань инфляцийг бид нар баталж өгдөг. Нийгмийн үзэгдлийг дарах, нам түвшинд барих зорилготой мөртлөө Засгийн газартаа яагаад ийм хүнд байдалд орно гэдгийг ямар ч тооцооноос эрхэм байхад, бүх прогноз нь гаргачихсан байхад ийм богино хугацаатай зээлээр өгсөн юм бэ? Энийг дунд болон урт хугацаатай болгох эрх зүйн..

**З.Энхболд:** - Ц.Даваасүрэн гишүүн.

**Ц.Даваасүрэн:** - Энэ 220 тэрбумын зээллэгээ авч байх үед бол ямар нөхцөл байсан бэ? Монголбанк ямар мөнгөний эх үүсвэртэй байсан бэ гэдэгтэй холбоотой байгаа юм л даа. Монголбанкны тухайн үед олгох бололцоотой байсан зээл нь бол урт хугацаатай өгч болох хэмжээний эх үүсвэрүүд байгаагүй юм байна лээ. Тийм учраас энэ жилдээ төлөхгүй. Урт хугацаатай өгье гэхээр мөнгө принтлэх болчихоод байгаа байхгүй юу. Хэрвээ мөнгө хэвлэх асуудлыг дэмжээд л урт хугацаатай болгоод тийм хэлбэрийн мөнгө зах зээлд нийлүүлэх юм бол инфляцид сөрөг нөлөөлөл үзүүлнэ. Тухайн үед Монголбанкинд банкуудаас байршуулж байсан мөнгө тухайн эх үүсвэрүүдийн хувьд харахад бол хугацааны хувьд бол жил, жил хагас гэсэн ийм эх үүсвэрүүд байсан юм байна лээ.

**З.Энхболд:** - Ч.Улаан гишүүн.

**Ч.Улаан:** - Монголбанк яагаад ийм богино хугацаатай өгсөн бэ гэж, хууль эрх зүйн орчин нь ийм юм. Ондоо багтааж төлөх нөхцөлөөр Засгийн газарт зээл өгдөг ийм хуультай. Тийм учраас нэгдүгээрт өгсөн байх. Монголбанк яагаад өгсөн бэ гэж асуухаас илүү яах гэж энийг авсан юм бэ гэж хэдүүлээ яримаар байгаа юм. Энийг авахгүй байж болоогүй юм уу? Тэгвэл хариулт нь илүү тодорхой болно л доо тиймээ. Нэгэнт авчихсан учраас одоо бид нар оны эцэс дээр хуулийн дагуу төлөхөөс аргагүй ийм нөхцөл байдалд орчихсон байгаа. Цаашдаа бол энийг залруулаад явах учиртай л даа, баярлалаа.

**З.Энхболд:** - М.Зоригт гишүүн асууя.

**М.Зоригт:** - Энэ асуудал чинь нэг их тэгж улс төржөөд ч юм уу, 21 мянган нэхэж, эвсэл Хүний хөгжлийн санг татан буулгая гэж сүржигнээд ч юм уу, тэгээд учир зүггүй тодруулж асуугаад байх асуудал биш шүү дээ. Асуудал шийдэгдсэн засаг дамнасан асуудал, аль алиных нь намын оролцоотой асуудал. Харин одоо зүгээр цаг алдахгүй 3-ны 2 ирц дээрээ анхаараад, энэ асуудлыг yes дарах үлдчихээд байгаа шүү дээ. Тийм болохоор би юм ярих гэснээ болилоо.

**З.Энхболд:** - Хууль санаачлагчийн илтгэл болон Байнгын хорооны санал, дүгнэлттэй холбогдуулан асуух асуулт дууслаа. Одоо Байнгын хорооны санал, дүгнэлттэй холбогдуулан үг хэлэх гишүүн байгаа бол нэрээ өгнө үү? Дэмжсэн 3, эсэргүүцсэн 3. Ирц өглөөнийхөөрөө явна. Үг хэлэх гишүүн алга байна. Одоо хуулийн төслийг хэлэлцэх эсэх асуудлаар санал хураалт явуулъя. Байнгын хорооны саналаар энэ юу юм байна шүү, өөр дэгтэй юм байна тиймээ, 3-ны 2-той юм байна. Бүх шатанд хамарна гэж энд бичиж өгсөн байна Байнгын хороо. Гишүүдийг зааланд орж ирэхийг хүсье. Хүний хөгжил сангийн хуулийн өөрчлөлт бол нэгдсэн хуралдаанд оролцсон гишүүдийн 3-ны 2-оос доошгүй хувийн саналаар нэмэлт, өөрчлөлт оруулж болох юм байна. Заал бол гайгүй байна. Байнгын хорооны саналаар Хүний хөгжил сангийн тухай хуульд нэмэлт оруулах тухай хуулийн төслийг хэлэлцэх нь зүйтэй гэсэн саналын томъёоллоор санал хураая.

Санал хураалт.

Санал хураалтад 57 гишүүн оролцож, 56 гишүүн зөвшөөрч, 98,2 хувийн саналаар хэлэлцэх нь зүйтэй гэж үзлээ.

Хуулийн төслийг анхны хэлэлцүүлэгт бэлтгүүлэхээр Төсвийн байнгын хороонд шилжүүллээ. Төсвийн байнгын хороо үдийн цайгаар хуралдаад, үдээс хойш 2 цагаас А танхимд хуралдана. Үдээс хойш анхны хэлэлцүүлгийг нь чуулганаар хийнэ.

Дараагийн хэлэлцэх асуудал.

***Тав. “Засгийн газрын үнэт гаргахыг зөвшөөрөх тухай” Улсын Их Хурлын тогтоолын төсөл*** */хэлэлцэх эсэх/*

“Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийг хэлэлцэж эхэлье. Хууль санаачлагчийн илтгэлийг энэ мөн үү тиймээ Сангийн сайд Ч.Улаан танилцуулна. Ч.Улаан гишүүнийг урьж байна.

**Ч.Улаан:** - Улсын Их Хурлын дарга, эрхэм гишүүд ээ,

2012 оны төсөв дээр Хүний хөгжил сангийн эх үүсвэрийг 529,5 тэрбум төгрөгөөр, зарлага санхүүжилтийг 866 тэрбум төгрөгөөр баталсан. Хүний хөгжил сангийн төсөв маань 336,5 тэрбум төгрөгийн эх үүсвэрийн алдагдалтай ийм төсөв батлагдсан юм. Энэ алдагдлыг нөхөх эх үүсвэрийг тооцохдоо Засгийн газар 23,5 тэрбум төгрөгийг оны эхний мөнгөн хөрөнгийн үлдэгдлээр санхүүжүүлье, 313,1 тэрбум төгрөгийг Засгийн газрын үнэт цаас гаргах замаар санхүүжүүлэх ийм саналыг оруулсан.

Хүний хөгжил сангийн алдагдлыг нөхөн санхүүжүүлэх зорилгоор 313,1 тэрбум төгрөгийн санхүүжилтийг бүрдүүлэх Засгийн газрын үнэт цаас гаргах, эрх олгох асуудлыг хэлэлцэн шийдэж өгөхийг хүсье, баярлалаа.

**З.Энхболд:** - Ч.Улаан гишүүнд баярлалаа. Төсвийн байнгын хорооны санал, дүгнэлтийг Улсын Их Хурлын гишүүн С.Ганбаатар гишүүн танилцуулна. С.Ганбаатар гишүүнийг индэрт урьж байна.

**С.Ганбаатар:** - Улсын Их Хурлын дарга, эрхэм гишүүд ээ,

Монгол Улсын Засгийн газраас “Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийг 2012 оны 12 дугаар сарын 03-ны өдөр Улсын Их Хуралд нэн яаралтай хэлэлцүүлэхээр өргөн мэдүүлсэн билээ. Уг тогтоолын төслийн хэлэлцэх эсэх тухай асуудлыг Төсвийн байнгын хороо 2012 оны 12 дугаар сарын 11-ний өдрийн хуралдаанаараа хэлэлцлээ. 2013 онд Хүний хөгжил сангийн төсөв 336.5 тэрбум төгрөгийн алдагдалтай байгаа юм. Энэ алдагдлын 23.5 тэрбум төгрөгийн эх үүсвэрийг оны эхний мөнгөн хөрөнгийн үлдэгдлээр, үлдэх 313.1 тэрбум төгрөгийг Засгийн газрын үнэт цаас гаргаж нөхөх нь зүйтэй гэж төсөл санаачлагч үзэж, төслийг боловсруулжээ.

Төсвийн байнгын хорооны хуралдаанаар хэлэлцэх үед Улсын Их Хурлын гишүүн С.Ганбаатар Засгийн газрын үнэт цаас гаргах бэлтгэл бүрэн хангагдсан, зарцуулалт бодитой үр дүнтэй байх ёстой, учир нь эргэж төлөгдөх зээл гэдгийг Засгийн газар анхаарах, энэ бондыг гаргах болсон талаар хийсэн судалгаа, мэдээллээр Улсын Их Хурлын гишүүдийг нэн яаралтай хангах хэрэгтэй байна гэсэн санал хэлсэн болно.

“Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийг чуулганы нэгдсэн хуралдаанд оруулан хэлэлцэх нь зүйтэй гэж хуралдаанд оролцсон гишүүдийн олонхи нь үзсэн болно.

“Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийн хэлэлцэх эсэх тухай асуудлаар тус Байнгын хорооноос гаргасан санал, дүгнэлтийг хэлэлцэн шийдвэрлэж өгнө үү.

Анхаарал тавьсанд баярлалаа.

**З.Энхболд:** - С.Ганбаатар гишүүнд баярлалаа. Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулттай гишүүд нэрээ өгнө үү? Асуулттай гишүүд алга байна. Хэлэлцэж байгаа асуудалтай холбогдуулан ажлын хэсэг хурлын зааланд ирсэн байна. Ч.Улаан Сангийн сайд, Ж.Ганбат Сангийн яамны Төсвийн бодлогын газрын дарга, О.Хуягцогт Сангийн яамны баялгийн сангийн удирдлагын хэлтсийн дарга. Байнгын хорооны санал, дүгнэлттэй холбогдуулан үг хэлэх гишүүн байна уу? Үг хэлэх гишүүн байхгүй байна. Одоо тогтоолын төслийг хэлэлцэх эсэх асуудлаар санал хураая. Байнгын хорооны саналаар “Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийг хэлэлцэх нь зүйтэй гэсэн саналын томъёоллоор санал хураая.

Санал хураалт

Санал хураалтад 58 гишүүн оролцож, 47 гишүүн зөвшөөрч, 81,0 хувийн саналаар дэмжигдэж байна.

Тогтоолын төслийг анхны хэлэлцүүлэгт бэлтгүүлэхээр Төсвийн байнгын хороонд шилжүүллээ.

Дараагийн асуудал.

***Зургаа. “Жагсаалтад өөрчлөлт оруулах тухай” Улсын Их Хурлын тогтоолын төсөл*** */хэлэлцэх эсэх/*

“Жагсаалтад өөрчлөлт оруулах тухай” Улсын Их Хурлын тогтоолын төслийг хэлэлцэж эхэлье. Хуулийн санаачлагчийн илтгэлийг Эрүүл мэндийн сайд Н.Удвал танилцуулна. Н.Удвал сайдыг индэрт урьж байна.

**Н.Удвал:** - Улсын Их Хурлын эрхэм дарга, эрхэм гишүүд ээ,

Эм хүнс хор судлал, таримал ургамлын үр, хорио цээрийн нян судлалын лаборатори, Гаалийн хяналтын төв лаборатори, Улсын мал эмнэлэг, Ариун цэврийн төв лаборатори, Эмнэлгийн нян судлалын болон эд эсийн шинжилгээ хийдэг клиникийн лабораториудад 99 хувиас дээш буюу өндөр цэвэршилттэй спиртийн уламжлалын бодисуудыг өдөр тутмын физик, химийн болон эд эсийн шинжилгээнд ашигладаг юм. Гэтэл этанолоос бусад спиртийг манай улсад үйлдвэрлэдэггүй бөгөөд үндэсний үйлдвэрүүдэд үйлдвэрлэж байгаа этилийн спирт нь 96 хувийн цэвэршилттэй байдаг нь лабораторийн өндөр мэдрэх тоног төхөөрөмжид тохирохгүй, шаардлага хангахгүй байгаа юм.

Улсын хилээр нэвтрүүлэхийг хориглох, тарифын бусад хязгаарлалт тогтоох бүлэг барааны жагсаалт батлах тухай Улсын Их Хурлын 1998 оны 01 дүгээр сарын 08-ны өдрийн 5 дугаар тогтоолын нэгдүгээр хавсралтаар баталсан Монгол Улсын хилээр нэвтрүүлэх хориглох бүлэг барааны жагсаалтад бүх төрлийн спиртийг улсын хилээр нэвтрүүлэхийг хориглосон учир спиртийн бүх уламжлалын бодисыг импортоор оруулж ирэх асуудалд хүндрэл учраад байгаа юм. Тухайлбал өмнөх жилүүдэд нэгдсэн төв лаборатори, Глобаль сангийн захиалгаар ирсэн метанол, этанолыг улсын хилээр оруулаагүй байна. Улсын мал эмнэлэг, Ариун цэврийн төв лаборатори, Клиникийн лаборатори зэрэг газрууд төсөл хөтөлбөрийн шугамаар авчирсан бага хэмжээгээр орж ирсэн бодисуудыг хэрэглэж, цэвэршил багатай спиртийг орлуулж, аргацааж байгаа нь шинжилгээний чанарт ноцтой нөлөөлж байна.

Гаалийн тухай хуулийн 8 дахь хэсгийн 1 дэх заалтын дагуу Улсын Их Хурал улсын хилээр оруулах, гаргахыг хориглох барааны Засгийн газар тарифын бус хязгаарлалттай нэвтрүүлэх бараа жагсаалтыг тухайн барааны ангиллын кодыг барааг тодорхойлох, кодлох уялдуулсан системийн дагуу зааж тус тус батлахаар заасан байдаг. Хуулийн энэ заалтыг үндэслэн лабораторийн зориулалттайгаас бусад бүх төрлийн спиртийг хилээр нэвтрүүлэхийг хориглохоор Улсын Их Хурлын тогтоолоор батлуулж, лабораторийн зориулалттай спиртийн уламжлалын бодисуудыг Засгийн газрын тарифын бус хязгаарлалттай нэвтрүүлэх барааны жагсаалтад оруулахаар зохицуулалт хийх нь зүйтэй гэж үзэж лабораторийн зориулалтын спиртийн уламжлалын бодисыг оруулж ирэх асуудлыг зохицуулахаар “Монгол Улсын хилээр нэвтрүүлэхийг хориглох бүлэг барааны жагсаалтад өөрчлөлт оруулах тухай” Улсын Их Хурлын тогтоолын төслийг боловсруулаад танилцуулж байна. Асуудлыг хэлэлцэж, шийдвэрлэж өгөхийг та бүхнээс хүсч байна, баярлалаа.

**З.Энхболд:** - Н.Удвал сайдад баярлалаа. Төсвийн байнгын хорооны санал, дүгнэлтийг Улсын Их Хурлын гишүүн Л.Эрдэнэчимэг танилцуулна. Л.Эрдэнэчимэг гишүүнийг урьж байна.

**Л.Эрдэнэчимэг:** - Улсын Их Хурлын дарга, эрхэм гишүүд ээ,

Монгол Улсын Засгийн газраас “Жагсаалтад өөрчлөлт оруулах тухай” Улсын Их Хурлын тогтоолын төслийг 2012 оны 11 дүгээр сарын 19-ны өдөр Улсын Их Хуралд өргөн мэдүүлсэн билээ. Тогтоолын төслийн хэлэлцэх эсэх асуудлыг Төсвийн байнгын хороо 2012 оны 11 дүгээр сарын 27-ны өдрийн хуралдаанаараа хэлэлцээд дараах санал, дүгнэлтийг Та бүхэнд танилцуулж байна.

Гаалийн тухай хуулийн 8 дахь хэсгийн 1 дэх заалтын дагуу Улсын Их Хурал улсын хилээр оруулах, гаргахыг хориглох барааны, Засгийн газар тарифын бус хязгаарлалттай нэвтрүүлэх барааны жагсаалтыг тухайн барааны ангиллын кодыг Барааг тодорхойлох, кодлох уялдуулсан системийн дагуу зааж тус тус батлахаар заасан байдаг. Хуулийн энэ заалтыг үндэслэн лабораторийн зориулалттайгаас бусад бүх төрлийн спиртийг хилээр нэвтрүүлэхийг хориглохоор Улсын Их Хурлын тогтоолоор батлуулж, лабораторийн зориулалт спиртийн уламжлалын бодисуудыг Засгийн газрын тарифын бус хязгаарлалттай нэвтрүүлэх барааны жагсаалтад оруулахаар зохицуулалт хийх нь зүйтэй гэж үзэж Засгийн газраас Улсын Их Хурлын тогтоолын төслийг өргөн мэдүүлсэн байна.

Улсын Их Хурлын тогтоолын төсөл батлагдсаны дараа Засгийн газрын 2002 оны 219 дүгээр тогтоолоор батлагдсан тарифын бус хязгаарлалттай нэвтрүүлэх барааны жагсаалтад нэмэлт оруулж, лабораторийн зориулалттай спиртийн уламжлалын бодисын барааны ангиллын кодыг Барааг тодорхойлох, кодлох уялдуулсан системийн дагуу Засгийн газраас батлах юм.

“Жагсаалтад өөрчлөлт оруулах тухай” Улсын Их Хурлын тогтоолын төслийг Байнгын хорооны хуралдаанд оролцсон гишүүдийн дийлэнх олонх нь чуулганы нэгдсэн хуралдаанд оруулан хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

“Жагсаалтад өөрчлөлт оруулах тухай” Улсын Их Хурлын тогтоолын төслийн хэлэлцэх эсэх асуудлаар Төсвийн байнгын хорооноос гаргасан санал, дүгнэлтийг хэлэлцэн шийдвэрлэж өгнө үү.

**З.Энхболд:** - Л.Эрдэнэчимэг гишүүнд баярлалаа. Хэлэлцэж байгаа асуудалтай холбогдуулан ажлын хэсэг хурлын зааланд ирсэн байна. Н.Удвал Эрүүл мэндийн сайд, Д.Мөнхбат Эрүүл мэндийн яамны Бодлогын хэрэгжилтийг зохицуулах газрын дарга, Ч.Мөнхдэлгэр Эрүүл мэндийн Эм, эмнэлгийн хэрэгслийн хэлтсийн дарга, Д.Өлзийдулам Мэргэжлийн хяналтын ерөнхий газрын Нэгдсэн төв лабораторийн менежер. За хууль санаачлагчийн илтгэл болон Байнгын хорооны санал, дүгнэлттэй холбогдуулан асуулттай гишүүд нэрээ өгнө үү? Асуулттай гишүүн алга байна. Байнгын хорооны санал, дүгнэлттэй холбогдуулан үг хэлэх гишүүн байна уу? Үг хэлэх гишүүн алга байна. Одоо тогтоолын төслийг хэлэлцэх эсэх асуудлаар санал хураая. Байнгын хорооны саналаар жагсаалтад өөрчлөлт оруулах тухай Улсын Их Хурлын тогтоолын төслийг хэлэлцэх нь зүйтэй гэж саналын томъёоллоор санал хураая.

Санал хураалт.

Санал хураалтад 57 гишүүн оролцож, 45 гишүүн зөвшөөрч, 78,9 хувийн саналаар төсөл дэмжигдэж байна.

Тогтоолын төслийг анхны хэлэлцүүлэгт бэлтгүүлэхээр Төсвийн байнгын хороонд шилжүүллээ.

Өнөөдөр өглөөний хуралдааны сүүлчийн асуудал.

 ***Долоо. Хөдөлмөрийн тухай хуульд өөрчлөлт оруулах тухай, Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай, Мэргэжлийн боловсрол, сургалтын тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай хуулийн төслүүд*** */хэлэлцэх эсэх/*

 Хөдөлмөрийн тухай хуульд өөрчлөлт оруулах тухай, Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай, Мэргэжлийн боловсрол, сургалтын тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай хуулийн төслүүдийг хэлэлцэж эхэлье. Хууль санаачлагчийн илтгэлийг Хөдөлмөрийн сайд Я.Санжмятав танилцуулна. Я.Санжмятав гишүүнийг индэрт урьж байна.

 **Я.Санжмятав:** - Улсын Их Хурлын дарга, эрхэм гишүүд ээ,

 Монгол Улсын Их Хурлын 2012 оны 08 дугаар сарын 17-ны өдөр баталсан Засгийн газрын бүтэц бүрэлдэхүүний тухай хуулиар Хөдөлмөрийн яамыг байгуулж, мөн өдөр баталсан төрийн захиргааны байгууллагын тогтолцоо, бүтцийн ерөнхий бүдүүвчийг батлах тухай Улсын Их Хурлын тогтоолоор Жижиг дунд үйлдвэрийн газар, Хөдөлмөр халамж, үйлчилгээний газар, Мэргэжлийн боловсрол, сургалтын газрыг татан буулгаж гүйцэтгэж байсан чиг үүргийг Хөдөлмөрийн сайдын эрхлэх асуудлын хүрээнд шилжүүлэхээр тус тус тусгасан.

 Хөдөлмөрийн яам шинээр байгуулагдсантай холбоотойгоор аймаг, дүүргийн хөдөлмөр халамжийн үйлчилгээний хэлтсийн хуучнаар хөдөлмөрийн асуудал хариуцсан ажилтнууд Хөдөө аж ахуй жижиг дунд үйлдвэрийн газрын ажилтан, мөн аймаг, нийслэлийн дүүрэгт хөдөлмөр эрхлэлтийг нэгтгэн аймаг, нийслэл, дүүрэгт хөдөлмөрийн хэлтэс байгуулж ажиллуулахаар Засгийн газрын 2012 оны 36 дугаар тогтоол гарсан байгаа. Хөдөлмөрийн хэлтэс нь орон нутагт Хөдөлмөрийн сайдын эрхлэх асуудлын хүрээний хууль тогтоомжийг хэрэгжүүлэх, ажлын байрыг нэмэгдүүлэх, хөдөлмөр эрхлэлт, жижиг дунд үйлдвэрлэлийг дэмжих хөтөлбөр төслийг хэрэгжүүлэх зэрэг үндсэн чиг үүргийг гүйцэтгэх юм.

 Одоо байгаа удирдлагын тогтолцоо нь орон нутагт хөдөлмөр эрхлэлтийн бодлогын оновчтой шуурхай хэрэгжүүлэх, хяналт хариуцлагын тогтолцоог үр дүнтэй явуулах, мэргэжил арга зүйн удирдамжаар хангахад хүндрэл учруулж байна. Иймд хөдөлмөр эрхлэлт, жижиг дунд үйлдвэрлэл, мэргэжлийн боловсрол, сургалтын асуудал хариуцсан орон нутгийн хэлтэс албыг Хөдөлмөрийн сайдын эрхлэх асуудлын хүрээнд нэгдсэн босоо тогтолцоотой байхаар Хөдөлмөрийн тухай хуульд өөрчлөлт оруулах тухай хуулийн төслийг боловсруулсан болно.

 Ингэснээр орон нутгийн хөдөлмөрийн хэлтэс, албыг мэргэжлийн шууд удирдлагаар хангах, хариуцлагын тогтолцоог сайжруулах, шат дамжлагыг бууруулах ач холбогдолтой болно гэж үзэж байна. Хуулийн төсөлтэй холбогдуулан Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай, Мэргэжлийн боловсрол, сургалтын тухай хуульд нэмэлт, өөрчлөлт оруулах тухай хуулийн төслүүдийг тус тус боловсруулсан. Түүнчлэн мэргэжлийн боловсрол сургалтын асуудал Хөдөлмөрийн сайдын эрхлэх асуудлын хүрээнд шилжсэнтэй холбогдуулан салбарын хууль тогтоомжийг уялдуулах, хуулийн зарим зохицуулалтыг тодорхой болгож, давхардал зөрчлийг арилгах зорилгоор Мэргэжлийн боловсрол, сургалтын тухай хуульд нэмэлт, өөрчлөлт оруулах тухай хуулийн төслийг боловсрууллаа. Хуулийн төслийн хэлэлцэх асуудлыг хэлэлцэн шийдвэрлэж өгнө үү.

 Анхаарал тавьсан явдалд баярлалаа.

 **З.Энхболд:** - Я.Санжмятав гишүүн баярлалаа. Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг Улсын Их Хурлын гишүүн С.Одонтуяа танилцуулна. С.Одонтуяа гишүүнийг индэрт урьж байна.

 **С.Одонтуяа:** - Улсын Их Хурлын дарга, эрхэм гишүүд ээ,

 Монгол Улсын Засгийн газраас 2012 оны 11 дүгээр сарын 19-ний өдөр Улсын Их Хуралд өргөн мэдүүлсэн Хөдөлмөрийн тухай хуульд өөрчлөлт оруулах тухай, Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай, Мэргэжлийн боловсрол, сургалтын тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай хуулийн төслүүдийн хэлэлцэх эсэх асуудлыг тус Байнгын хороо 2012 оны 12 дугаар сарын 04-ний өдрийн хуралдаанаараа хэлэлцлээ.

 Төсөлд Хөдөлмөрийн яам шинээр байгуулагдсантай холбогдуулан хөдөлмөр эрхлэлт, жижиг дунд үйлдвэрлэл, мэргэжлийн боловсрол, сургалтын асуудал хариуцсан орон нутгийн хэлтэс албыг Хөдөлмөрийн сайдын эрхлэх асуудлын хүрээнд нэгтгэсэн босоо тогтолцоотой байхаар тусгасан бөгөөд энэхүү өөрчлөлттэй холбогдуулан Хөдөлмөрийн асуудал эрхэлсэн төрийн захиргааны төв байгууллага, Хөдөлмөрийн төв бирж, аймаг, нийслэл, дүүргийн хөдөлмөрийн байгууллагуудын уялдаа холбоог тодорхой болгож, хөдөлмөрийн салбарын бусад хууль тогтоомжтой уялдуулах зорилгоор холбогдох хуулиудад нэмэлт, өөрчлөлтүүдийг оруулахаар боловсруулжээ.

 Төслүүдийг тус Байнгын хорооны хуралдаанаар хэлэлцэх үед Улсын Их Хурлын гишүүн А.Бакей Жижиг дунд үйлдвэрлэл, мэргэжлийн боловсрол, сургалтын асуудлыг хөдөлмөр эрхлэлт болон ажлын байр нэмэгдүүлэх зорилттой нягт уялдуулах, зохион байгуулалтыг сайжруулах, нэгдсэн бодлогоор удирдан хариуцлагыг нэмэгдүүлэх талаар төсөлд тодорхой тусгах нь зүйтэй. Улсын Их Хурлын гишүүн С.Одонтуяа Иргэдийг хөдөлмөр эрхлэлтийг дэмжихэд бүх шатны Засаг дарга үүрэг хариуцлага хүлээдэг байхаар чиг үүргийг нь тодорхой болгож тусгаж өгөх, Улсын Их Хурлын гишүүн С.Ганбаатар Хөдөлмөрийн асуудлыг анхан шатны хөдөлмөр эрхлэлтийг дэмжиж ажилладаг олон нийтийн байгууллагууд, ажил олгогчийн төлөөллийн байгууллагуудын оролцоог хангаж ажиллах талаар анхаарч, хяналтыг сайжруулах нь зүйтэй гэсэн саналуудыг тус тус гаргасан байна.

 Хуулийн төслүүдийг Улсын Их Хурлын чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг тус Байнгын хорооны хуралдаанд оролцсон гишүүдийн олонхи нь дэмжлээ.

 Улсын Их Хурлын эрхэм гишүүд ээ,

 Хөдөлмөрийн тухай хуульд өөрчлөлт оруулах тухай, Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай, Мэргэжлийн боловсрол, сургалтын тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай хуулийн төслүүдийн хэлэлцэх эсэх асуудлын талаарх Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

 **З.Энхболд:** - С.Одонтуяа гишүүн баярлалаа. Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулттай гишүүд нэрээ өгнө үү? С.Ганбаатар гишүүнээр асуулт тасаллаа. Я.Содбаатар гишүүнээр асуулт тасаллаа. М.Энхболд гишүүн асууя.

 **М.Энхболд:** - За Засгийн газрын бүтэц бүрэлдэхүүнд өөрчлөлт ороод, Хөдөлмөрийн асуудал эрхэлсэн тусгай Засгийн газрын гишүүнтэй болсон учраас бас тодорхой хэмжээний бүтцийн өөрчлөлт орон нутагт орох нь бол зөв байх гэж нэг талаасаа би бодож байгаа юм. Нөгөө талаасаа бол Засгийн газрын мөрийн хөтөлбөрт дэвшүүлсэн зорилт дотор хөдөлмөр эрхлэлтийг дээшлүүлэх, нэмэгдүүлэх, 150 мянган ажлын байр 4 жилийн дотор бий болгох гээд ийм тодорхой зорилтууд бол байгаа. Гэхдээ энэ зорилтыг хэрэгжүүлж, биелүүлэхэд бас бид нар орон нутгийн удирдлагуудын хүлээх үүрэг, хариуцлагыг нэмэгдүүлэх үүднээсээ энэ орж байгаа төсөл дээр босоо удирдлагын зарчмыг нь бас анхаарч үзвэл яасан юм гэж би ингэж бодоод байгаа юм. Би санаж байна 2007 онд Улсын Их Хурлын ажлын хэсэг гараад, Засаг захиргаа, нутаг дэвсгэрийн нэгж, түүний удирдлагын тухай хуульд ерөөсөө цагдаа, мэргэжлийн хяналт, онцгой байдал, шүүхийн шийдвэр биелүүлэх гэсэн энэ 4 агентлагийг төвөөс томилдог, бусдыг нь Засаг дарга томилдог, ингэснээрээ бол орон нутгийн удирдлага тэндээ бас эв эеэ олоод ажиллах талаасаа илүү их ахиц өөрчлөлт гарсан ийм он жилүүд бол байсан. Тэгээд сүүлийн үед бол салбарын асуудал хариуцаж байгаа Засгийн газрын гишүүд бол тухайн салбарын холбогдолтой ямар нэгэн хуулийн нэмэлт, өөрчлөлт орж ирнэ, хаана нэгэн газар нь жижигхэн үг үсэг хийгээд, төрөөс томилдог, төрийн захиргааны төв байгууллагаас томилдог ийм л өөрчлөлт хийх их сонирхолтой байх юм. Ялангуяа өчигдөрхөн та аймгийн Засаг даргаар ажиллаж байсан хүн, тэгээд өнөөдөр ингээд таны ажлыг авсан хүн таныг хараад сууж байгаа шүү дээ Я.Санжмятав сайдаа. Яагаад дарга маань ингээд сайд болоод, Их Хурлын гишүүн болоод явангуутаа нөгөө орон нутгаа мартав аа? Орон нутагт засаг даргын томилгоогоор томилогдсон удирдлагууд яаж ажилладаг вэ, төвөөс томилогдсон хүмүүс яаж ажилладаг вэ гэдгийг та өөрөө надаар хэлүүлэлтгүйгээр сайн мэднэ. Энэ төвөөс томилдог, төвлөн удирддаг юм маань арай хэтэрч байгаа юм биш шүү, энэ дээр та юу гэж бодож байна. Их Хурал дээр хэлэлцэгдэж байх явц дунд нь бас энийг авч үзээд, ойлгоод өөрчлөх орон нутгийн удирдлагууд нь тэрийг нь хариуцдаг болох, ажлын байр бий болгосныг нь бүх Засаг дарга нар хариуцлага хүлээлгээд, үүрэг хүлээлгээд явж болно шүү дээ. Тийм учраас энэ тал дээр хариулт өгөөч. Ингэж өөрчилье, бусдыг нь дэмжье гэхэд та хүлээн зөвшөөрөх үү, ер нь ингэж өөрчилмөөр байна энэ хуулийн төслийг.

 **З.Энхболд:** - Хууль санаачлагч Я.Санжмятав гишүүн хариулъя.

 **Я.Санжмятав:** - За М.Энхболд гишүүний асуултад хариулъя. Тэгэхээр энэ Шинэчлэлийн Засгийн мөрийн хөтөлбөрийн 60-70 хувь нь бол ажлын байр, ажилтай, орлоготой хүмүүсийг бий болгохын төлөөх зорилт байгаа. Тийм ч учраас Хөдөлмөрийн яамыг тусгайлан ажиллуулж байна. Хуучин бол Нийгмийн хамгаалал, хөдөлмөрийн яам ажиллаж байхад бол үндсэндээ 1990-1995 оноос халамж, тэтгэвэр, тэтгэмжийн асуудал шийдсэн ийм нэгжүүдтэйгээр энэ бүтэцтэйгээр бол ажиллаж байсан. Үндсэндээ хөдөлмөрийн чиглэлийн асуудал нь бол 5-10 хувийн үйл ажиллагааг орон нутагт суманд, аймаг дээр явуулж байсан. Энэ ажлыг авснаар бол бид нар аймгийн дарга нартайгаа нягт хамтран ажиллана. Ялангуяа энэ орж байгаа хөрөнгө оруулалтууд нь хуучин тэтгэвэр, тэтгэмж гээд эзэнтэй хүмүүст нь, цаана нь нэртэй хаягтай хүмүүстэй шууд олгогддог байсан бол одоо бид нар бүхэлдээ Сум хөгжүүлэх сангийн мөнгийг гэхэд бол 2013 онд багтаагаад 200 сая төгрөг өгөх гэж байна. Хамгийн хүн амтай багатай суманд гэхэд л. Аймгийн төвийн суманд 1 тэрбум төгрөг эргэлдэхээр болж байгаа юм л даа. Энэ зүйлийг зөвхөн сумдын сонгогдсон удирдлагуудын хүрээндээ тэр бүтцээрээ иргэдэд өгөх биш, эздийн холбоо, үйлдвэрчний эвлэлийн байгууллагуудын хяналтыг оролцуулаад, босоо тогтолцоогоор томилогдсон нэг л хүний асуудал яригдаж байгаа юм л даа. Энэ нь бол аймгийн төв дээр Хөдөлмөрийн хэлтсийн даргыг бол босоогоор томилъё. Үндсэндээ нэгж дээрээ ажиллаж байгаа хэсэг нь бол төрийн байгууллага, засаг захиргааны байгууллага, тэгээд үйлдвэрчний эвлэл, эздийн холбоо, олон нийтийн оролцоог нэлээн түлхүү анхаарсан ийм ил тод байдлаар зохион байгуулж ажиллах нь зүйтэй гэсэн ийм зорилгыг бид агуулж байгаа.

 Засаг даргаар ажиллаж байхад бол бас босоо болон аймгийн Засаг даргын томилдог асуудлууд дээрээ нэлээн зууралдсан хүний хувьд хэлэхэд бол зарим зүйл дээрээ бол босоо удирдлагаараа ажиллах нь бол удирдлага арга зүйн хувьд бас дэмжлэг үзүүлэх чиглэлээрээ, энэ ажлыг нь хэрэгжүүлэх чиглэлээрээ бас дутмаг байдаг юм. Аймгийн Засаг дарга бол олон агентлагуудыг хариуцдаг. Үндсэндээ 40-өөд агентлагуудыг хариуцаж байгаа. 40 шахам агентлагийн хүн болгонтой тулж ажиллах асуудал их хүндрэлтэй. 40 орчим агентлагаас нэг нь бол ялангуяа энэ ажилтай, орлоготой Монгол хүн хөтөлбөрийг хэрэгжүүлэхэд ажиллах хөдөлмөрийн хэлтсийг босоогоор нь байлгах нь зүйтэй гэдэг үүднээсээ энэ санал орж ирж байгаа юм. Тийм учраас цаашдаа бид нар бол энэ босоо болгож байгаа асуудал нь аймгийн болон сумын Засаг дарга нартай ажиллахгүй гэсэн зүйл биш, бид одоо Засаг дарга нар батлагдаж байна. Энэ батлагдсан Засаг дарга нартай Улаанбаатарт нэг өдрийн бүтэн семинар уулзалт хийж, ажлын байрыг нэмэгдүүлэх чиглэлээр Засгийн газар, Хөдөлмөрийн яам ямар үүрэг хүлээх үү, та хаана, ямар ажлын байрыг бий болгох уу гэдэг чиглэлээр бүтээгдэхүүн нийлүүлэх гэдэг юм уу, ажлын байрыг бий болгох гэрээ байгуулах зорилт тавьж байгаа. Хоёрдугаар сарын дундуур бид нар 300 гаруй сумдын Засаг дарга нартай шууд төслүүдийг нь аваад энэ дээр нь хэлэлцээд, арга зүйн зөвлөмжийг өгөх, цаашдаа хөрөнгө оруулалтыг нь нэмэгдүүлэх, ажлын байр нэмэгдүүлсэн Засаг дарга нарыг, сумыг урамшуулдаг, дэмждэг, санхүүжилтийг нь дээшлүүлэх, нэмэгдүүлэх арга хэмжээ авахаар төлөвлөж ажиллаж байгаа. Олон хөтөлбөрүүд бас хэрэгжинэ, манай хөдөлмөрийн яамаар дамжигдаад 40 гаруй, 40-өөс дээш насны ахимаг настай хүмүүсийн хөдөлмөр эрхлэлтийн асуудал байж байна. Ахмад зөвлөх ажилтны хөдөлмөр эрхлэлтийн асуудал гээд олон хөтөлбөр төслүүд хэрэгжих учраас суманд зөвхөн жижиг дунд үйлдвэрийн асуудал хариуцсан ганц хүн ажиллах биш, бүтэн баг ажиллах асуудал нь чухал байна гэсэн ийм зүйлээр оруулж ирж байгаа юм. Тийм учраас та бүхнийг энэ асуудал дээр онцгойлон анхаарч, дэмжиж өгнө гэдэгт итгэлтэй байна, баярлалаа.

 **З.Энхболд:** - М.Энхболд гишүүн болох уу? Тодруулах уу? Болчихсон уу? За Л.Энх-Амгалан гишүүн асууя.

 **Л.Энх-Амгалан:** - За баярлалаа. Ерөнхийдөө бол энэ босоо удирдлагатай болж байгаа юун дээр бол бас саналын зөрүүтэй байр суурьтай байгаа. Босоо удирдлагатай болсноороо ажил сайжирдаг хэлбэр орон нутагт их ховор байгаа. Орон нутгаас бүх эрх мэдлүүдээ дээш нь улам төвлөрүүлээд байгаа ийм процесс явагдаад байна л даа. Түрүүн Хөдөлмөр халамжийн албыг дээрээс нь, нийгмийн халамжийн албыг дээрээс нь томилдог болсноор ерөнхийдөө орон нутаг дээр ингээд улс төрийн өнгө аястай ийм томилгоонууд нэгж дээрээ хүртэл явагдаж байгаа. Тийм учраас бол энэ босоо удирдлагатай болох тусам удирдлагуудыг тавих, сонгон шалгаруулалт дээр улс төрийн өнгө аяс давамгайлаад байна. Энийг ер нь бид нар хэзээ цэг тавих юм энэ дээр. Ер нь одоо орон нутагт байгаа энэ томилгоонууд дээр улс төрийн гэхээсээ илүү яг жинхэнэ мэргэжил, туршлага дээр үндэслэсэн ийм сонгон шалгаруулалт, нээлттэй сонгон шалгаруулалт байх уу, эсвэл шууд томилоод явчих уу гэдэг нэг асуулт байна.

Хоёрдугаарт нь үндсэндээ энэ хөдөлмөр халамж үйлчилгээний хэлтэс, хөдөө аж ахуй, жижиг дунд үйлдвэрийн газар гээд 2-хон хэлтэс, газраар энэ асуудлуудыг шийддэг байсан бол үндсэндээ эд нар маань задраад Хөдөлмөр халамжийн хэлтэс, хөдөө аж ахуй, жижиг дунд үйлдвэрийн газар нь бараг задраад аймаг дээрээ яг одоо оруулж ирж байгаа юугаараа 4-5 хэлтэс болж задрах, нөгөө орон тоо нэмэгдэх, данхайх энэ асуудал бол нэлээн орон нутаг дээр давамгайлж гарч ирэх ийм бодитой нөхцөл байдал үүсчихээд байгаа юм байна гэдэг ийм 2 дахь асуулт байна.

Гуравдугаарт нь сум дээр ажиллаж байсан мал эмнэлэг, үржлийн тасаг чинь 3 хүнтэй ажиллаж байсан тиймээ, нэг хүн нь Сум хөгжүүлэх сан, жижиг дунд бизнесийг дэмжих тэр хэлбэрээр нэг мэргэжилтэн байсан. Тэгэхээр үндсэндээ мал эмнэлэг, үржлийн тасаг маань дахиад задрах уу? 2 тасаг болох гэж байна уу, энэ дээр ямархуу асуудлууд, саналууд оруулж ирж байгаа вэ? гэдгийг тодруулах гэсэн юм.

 **З.Энхболд:** - Я.Санжмятав гишүүн хариулъя.

 **Я.Санжмятав:** - Л.Энх-Амгалан гишүүний асуултад хариулъя. Бид нар энэ орон нутагт хөдөлмөр эрхлэлт .. нээлттэй сонгон шалгаруулалт хийгээд, шалгарсан хүнийг нь бол аймгийн Засаг даргатай зөвшилцөж томилохоор ингэж төлөвлөж байгаа. Ялангуяа энэ Засгийн газрын үед бол нээлттэй байх, иргэдээ ажилтай, орлоготой болгох чиглэлээр бол чадварлаг боловсон хүчнүүдийг томилох чиглэлээр онцгой анхаарах ёстой. Энэ бол Хөдөлмөрийн сайдын орон нутагт байж байгаа нүд, чих, гар, хөл нь гэж ойлгож байгаа учраас бол аль болохоор улс төржихгүйгээр тэгээд сонгон шалгаруулалтыг хийж, томилох чиглэлийг баримтална гэж хэлэх байна. Сумдад бол мал эмнэлэг, үржлийн алба ажиллаж байгаа, энэний нэг хүн нь бол жижиг дунд үйлдвэрлэлийн асуудлаа хариуцсан хүн байдаг. Энэ хүнээ хөдөлмөрийн асуудлаа хариуцсан ажилтан болгож ажиллуулъя. Дээрээс нь төсөл хөтөлбөрүүдийн хүрээндээ бид нар гэрээгээр гадны болон олон улсын, донор байгууллагуудын хөдөлмөр эрхлэлтийг дэмжих сангийн хөрөнгөөр хийгдэх томоохон төсөл хөтөлбөрүүд байж байгаа. Энэ дээр ажиллах хүмүүсээ баг болгож, хөдөлмөрийн алба болгож ажиллуулахаар төлөвлөж байгаа. Орон тоо нэмэгдэхгүйгээр энэ 2013 оны хувьд ажиллах ийм үүрэг чиглэлийг Засгийн газраас өгсөн. Бид ч ийм чиглэлтэй байж байгаа. Гол нь орж байгаа хөрөнгө оруулалтыг тэнд сумандаа бүрдүүлэх, хэрэгжүүлэх асуудал дээр энэ хөдөлмөрийн алба онцгой анхаарч ажиллах ёстой юм.

 Бидний гол хүч бол Засаг дарга төрийн албан хаагч гэхээсээ илүү тэнд ажиллаж байгаа эздийн холбоод, хувийн хэвшлийнхэн, үйлдвэрчний эвлэлийн байгууллага, сайн дурын оролцоон дээр ажлын байртай болох асуудлуудыг нэлээн түлхүү анхааръя гэж бодож байгаа. Жижиг дунд үйлдвэрийн газраас нэлээдгүй хэмжээний зээлийг бол чадамжтай хэсгүүд нь аваад, ажлын байрыг бий болгоод, орлого нэмэгдүүлэх бололцоо бол байна. Гэтэл сум орон нутаг дээрээ байж байгаа хүмүүсийн хувьд бол өрх толгойлсон эмэгтэйчүүд, чадамж багатай хүмүүс, тодорхой хэмжээний боловсрол эзэмшээгүй энэ хүмүүсийг бол хуучин бол халамжаар дулдуйддаг байсныг нь больж, аль болохоор хөдөлмөрт оролцуулах чиглэлийг баримтлахаар тооцож байгаа юм. Тухайлбал суман дээр байгаа ажилгүй тодорхой иргэдийг бид бүртгэж аваад, сумын дарга нь жилдээ 120 хоногийн ажлыг ямар нэгэн түр хугацааны ажлуудаар ажиллуулаад цаашдаа хөдөлмөрийн хөлсний доод хэмжээгээр төсөл хөтөлбөрийн хүрээндээ цалинжуулаад ажиллах юм бол хүмүүс маань хөдөлдөг болох, ажилтай, орлоготой болох энэ бололцоо бүрдэх юм гэсэн энэ зүйлээр тэр хөдөлмөрийн албыг суманд байгуулах нь зүйтэй гэж ингэж тооцож оруулж байгаа юм.

**З.Энхболд:** - Л.Энх-Амгалан гишүүн тодруулъя.

**Л.Энх-Амгалан:** - Тэгэхээр аймаг дээр жишээ нь хэдэн хэлтэс, алба болж шинээр зохион байгуулагдах вэ? Хэлж өгөөч. Одоо яг таны оруулж ирсэн юугаар бол Хөдөлмөр эрхлэлт гээд 1, хоёрт нь Жижиг үйлдвэрлэл гээд 2, Мэргэжлийн боловсрол, сургалт хариуцсан гээд үндсэндээ одоо хуучин нэг газар маань, хэлтэс маань 3 алба хэлтэс болж задрах гэж байна уу?

**Я.Санжмятав:** - За энэ дотроо бол албад болгож зохион байгуулах юм. Энэ бол одоо төсөвт суучихсан л даа Хөдөлмөрийн яам байгуулагдсантай холбогдуулаад. Аймаг дээр бол хөдөлмөрийн хэлтэс ажиллана гээд 2013 оны улсын төсөвт суучихсан ийм хөрөнгө. Бид жижиг дунд үйлдвэрийн газар гээд хөдөө аж ахуйн жижиг дунд үйлдвэрийн газар дээр байсан хүмүүстээ татаад нэгтгэж байгаа юм. Мөн мэргэжлийн сургалтын асуудал хариуцсан хүнээ, тэгээд хөдөлмөр эрхлэлтийн асуудал хариуцсан хүмүүс байгаа учраас энэ чиглэл чиглэлээр нь бодлогуудаа явуулах нь үр дүнтэй гээд ингээд 3 алба ажиллах юм. Энэ бол цөөхөн гурав гурван хүнтэйгээр ингээд 9-10 хүн ажиллах ийм хөдөлмөрийн хэлтэс дотроо байж байгаа бүтэц л дээ. Мэргэшсэн чиглэлээр ажиллуулах нь зүйтэй гэдэг үүднээс ийм бүтцийг оруулж ирж байгаа.

**З.Энхболд:** - А.Тлейхан гишүүн асууя.

**А.Тлейхан:** - За баярлалаа. Өнөөдөр манай нийгэмд тулгамдаж байгаа хамгийн хүнд асуудал бол ажилгүйдэл шүү дээ. Тийм учраас ажилгүйдлийг багасгах чиглэлээр Хөдөлмөрийн яамыг тусад нь байгуулж, одоо аймаг нэгжүүд дээр хэлтэс албатай болж байна л даа. Тэгэхээр сая та хэлэх шиг боллоо, аймаг дүүрэг болгон дээр 10-аад хүн байх юм байна. 3 асуудал хариуцах юм байна. Хөдөлмөр эрхлэлт, жижиг үйлдвэрлэл, Мэргэжлийн сургалт төвийг. Сумын түвшинд ямар байх вэ? Сумын түвшинд хэчнээн хүн ажиллах уу, энэ ажлыг яаж эрхлэх вэ? Дараагийн асуудал ер нь ажилд оръё гэсэн хүмүүс Төв бирж гэж мэдээж интернэтээр харьцах нэг хэсэг байна. Ялангуяа орон нутаг дээр, хөдөө суманд хаана хандахаа мэдэхгүй байгаа шүү дээ. Ажилд ормоор байдаг, хэнд юу гэж хэлэхээ мэддэггүй, тэнд бол интернэт сүлжээ хязгаарлагдмал байдаг. Энэ хөдөлмөр эрхлэлтийг бүртгэдэг гэдэг юм уу, хөдөлмөрийн биржийн үүргийг сумын түвшинд яаж зохион байгуулахаар тооцож байна вэ?

Дараагийн асуудал хөдөлмөр эрхлэлтийн бодлого гэдэг юм уу, төлөвлөгөө гэдэг юм уу, аймаг дүүрэг, сум хороонд ямар байдалтай зохион байгуулах уу? Ажилгүй хүн маш их байгаа. Энэ хүмүүсийг хөдөлмөр эрхлэлтэд хамруулахын тулд сая та нэг бүртгэл судалгаа хийх юм шиг л хэлчих шиг боллоо. Энэ хөдөлмөрийн чадвартай ажилгүй хүмүүсийн судалгаа, бүртгэлийг гаргаж, тэдгээрийг өөрийнх нь чадварынх нь хүрээнд ажилтай болгох ийм нэгдсэн бодлого гарах уу сум, аймаг, дүүрэг, хороо болгонд тэрийг нэгтгэж улсын хэмжээнд юм гарах уу?

Дараагийн нэг асуудал мэдээж асар их хэмжээний хөрөнгө гарна. Сум хөгжүүлэх сан, жижиг дунд үйлдвэрийг хөгжүүлэх сан гээд асар их мөнгө явж байгаа. Одоо ч явж байгаа, цаашдаа ч нэмэгдэх байх. Энэ хөрөнгө ихэнх нь үргүй зарцуулж байгаа шүү дээ. Зарим нь хөдөлмөр эрхлэлтийн зээл биш, арилжааны зээл болж хувирчихсан байдаг шүү дээ. Энийг таслан зогсоох талаар ямар механизм бодох вэ? Таны тооцоогоор нэг ажлын байрыг бий болгоход аймаг, сумын түвшинд ямар хэмжээний хөрөнгө гарах вэ? 100 сая төгрөгөөр хэдэн ажлын байр бий болгох вэ? Хэрвээ энэ үүргийг биелүүлээгүй байвал тухайн ажил хариуцсан хүмүүстэй тооцдог хариуцлагын механизм гэж энэ хуульд сууж байгаа юм байна уу? Эцсийн үр дүнгээр нь тооцох байх. Мөн аймаг, дүүрэг, сум, хороодын дарга нартай сая та хэллээ, хөдөлмөрийн гэрээ байгуулж ажиллана гэж. Гэрээ байгуулах нэг хэрэг, тэр гэрээ биелэхгүй байвал яах вэ гэдэг хариуцлагын тогтолцоо, механизм энэ хуульд суусан юм байна уу? Байхгүй бол суулгаж болох уу? Эсвэл ямар хариуцлага хүлээдэг юм, сахилга батын арга хэмжээнээс гадна тэр өгч байгаа зээл тусламж гэдэг юм уу, бусад зүйлийг ямар нэгэн хэмжээгээр хязгаарлах ямар механизм байж болох уу? Одоо бидэнд асар хэмжээний хөрөнгө гарсан мөртлөө үр дүнгүй байгаа шүү дээ, үр дүнгүй бөөн бөөнөөр арилжааны зээл болж хувирч байгаа юм асар их байгаа шүү дээ. Тийм учраас энэ ажлын үр дүн гарахгүй байгаа гэж хувьдаа боддог хүн. Энэ чиглэлийг, асуудлыг давтахгүйн тулд энэ чиглэлээр хуульд тодорхой юм суулгаж, гэрээ хэлэлцээр хийж байгаа юм дээрээ хатуу хариуцлагажуулж, эцсийн үр дүн гарах чиглэлээр таны зүгээс тооцож барьж байгаа юм юу байна. Олон хурал болох юм байна, аймгийн дарга нар ирж хуралдах юм байна. 300 гаруй сумын хүмүүс ч ирж хуралдах юм байна. Хурал хийвэл нэг хэрэг. Хамгийн гол тэр нь эцсийн үр дүн ажлын байр нэмэгдсэн байх ёстой. Өнөөдөр ажилгүйдэл буурсан байх ёстой гэсэн ийм зүйл хэлье, хамгийн гол нь дахин давтахад орон нутаг дээр хөдөлмөрийг эрхэлье гэсэн хүн хаана хандаж, ямар байдлаар ажлын байртай болох талаар нь зохион байгуулж байгаа бүтцийн ямар зүйл байна вэ гэдгийг асууя, баярлалаа.

**З.Энхболд:** - 13 цаг 05 минут болсон байна. Асуултаа дуустал цагаа сунгачихъя. 2-хон гишүүн байна. За Я.Санжмятав гишүүн хариулъя.

**Я.Санжмятав:** - За баярлалаа. А.Тлейхан гишүүний асуултад хариулъя. Суманд нэг хүн ажиллана. Жижиг дунд үйлдвэрийн асуудал хариуцсан хүнээ бид нар өргөжүүлээд, үндсэндээ хөдөлмөрийн асуудлаа хариуцсан хүний орон тоо байгаа, тэр дээрээ ажиллуулна. Бусад хүмүүсийн төсөл хөтөлбөр хариуцсан хүмүүсийн хувьд алба болгож зохион байгуулж ажиллана гэсэн ийм чиглэлтэй байгаа. Хөдөлмөрийн төв бирж гэж ажиллаж байсан, энийгээ бид нар өргөжүүлсэн Хөдөлмөрийн яам байгуулснаас хойш. Одоо бол 9 дүүргийн 130 хороон дээр “И” бирж гэж ажиллаж байна. Тухайлбал ажил хайж байгаа хүн, мөн олгогчтой мэдээлэл авах энэ бололцоо бол Улаанбаатарын хувьд бол бүх хороон дээрээ очиход бол ийм мэдээлэл авах бололцоог бол өнгөрсөн хугацаанд бид бүрдүүлж чадсан. Ирэх жилийн бүх сумдад 3 сар гэхэд энэ “И” биржээ байгуулах гэж төлөвлөсөн боловч, интернэтэд холбогдоогүй нэлээд сумд байгаа учраас бид нар ирэх жилдээ 150 суманд “И” биржийг байгуулъя гэж байгаа юм. Энэ бол интернэтээр өөрөө мэдээллээ авах, ямар ажил хайж байна вэ гэдэг сум дээрээ өгчих бололцоотой учраас ямар нэгэн зардал гаргаад байхгүйгээр энэ хөдөлмөр эрхлэлтийн асуудал хариуцсан хүн маань энэ мэдээллээ өгөөд байх бололцоо бол байгаа.

Мөн интернэтээр аль ч газраас, гэрээсээ энэ ажил хайж байгаа болон ажлын байрыг сураглаж байгаа хүн бол мэдээлэл авах бололцоо бол манай Хөдөлмөрийн төв бирж дээр байгаа. Нэг талын урсгалтай байсныг 2 урсгалтай. Тухайлбал зөвхөн мэдээллээ авчихаад, өөрийнхөө мэдээллийг өгөх бололцоо байхгүй байсан энэ асуудлыг бол энэ 3 сар гэхэд эцэслээд хийчихнэ. Тийм учраас бол ажлын байр хайж байгаа болон хайж байгаа ажлын байраа сонирхож байгаа иргэдийн хувьд бол хүндрэлгүй болох энэ бололцоо бол бүрдэнэ. Бидний гол зорилго бол энд тэнд бий болсон ажилд зуучлахаас гадна тухайн өөрийнхөө орон нутагт аймаг дээрээ бий болгох зорилтыг эрхэм болгож ажиллаж байгаа. Тийм учраас энэ хөдөлмөр эрхлэлтийг дэмжих сангийн хөрөнгөөр үрэлгэн, түр, богино хугацааны зээл өгөөд ингээд эргэж төлөгддөггүй, үр дүн гардаггүй энэ зүйлийг эцэс болгох чиглэлээр нь ажилгүй байгаа иргэдийн судалгаагаа нэгтгэж гаргаж байна. Бид бол малаа жил болгон 2 тоолчихдог мөртлөө ажилгүй байгаа хүнээ хаана, ямар хүн, хэдэн насны хүн, ямар мэргэжилтэй хүн ажилгүй байна вэ гэдэг зүйлээ гаргаж хараахан чадаагүй. Дан халамжаар бэлэнчилсэн сэтгэлгээнд хүргэсэн учраас энэ засгийн үед бол хүн ажиллая, хөдөлмөрлөе гэсэн хүнд бол бололцоо олгох чиглэлийг бид нар анхаарна гэж хэлэх байна.

Ажлын байрны хувьд бол хуучин бол нэг сая төгрөгөөр ажлын байр бий болгоно гэсэн ийм зорилтууд тавьж байсан юм байна лээ. Одоогийн бидний тооцож үзсэнээр сум, аймаг дээр бол 4,5 орчим сая төгрөгөөр дундаж нь нэг ажлын байрыг бий болгох бололцоо байна гэж ингэж тооцож байна. Тухайлбал суманд 50 төгрөг 2011 онд өгсөн Сум хөгжүүлэх сангийн, 12 дугаар сарын 15 гээд маргааш, нөгөөдөр шинэ удирдлагууд томилогдсон үед нь бид 50 төгрөгөөр санхүүжилтийг нь нэмэгдүүлж байна. 2013 онд бол 50 сая төгрөг нэмэгдүүлнэ. Хамгийн хүн ам багатай дээр нь. Тэгээд хөдөлмөр эрхлэлтийн болон малжуулах чиглэлээр 50 сая гээд, 200 сая төгрөгтэй сум бол бас тодорхой хэмжээгээр юм хийе, бүтээе гэсэн хүнд бол бас энэ засгийн үед томоохон бололцоо олдож байна гэж ингэж ойлгож болох байх.

Хариуцлагын тогтолцоог бүрдүүлэх чиглэлийн асуудлаар хууль анхны хэлэлцүүлэг орж байна. Тэгээд хэлэлцэх эсэх асуудал шийдсэний дараагаар Байнгын хороод дээр таны саналыг тусгаж, ажиллаж хэрэгжүүлье.

**З.Энхболд:** - Хэлэлцэж байгаа асуудалтай холбогдуулан зааланд ирсэн ажлын хэсгийг танилцуулъя. Б.Ганцэцэг Хөдөлмөрийн яамны Төрийн нарийн бичгийн дарга, Г.Сувдаа Хөдөлмөрийн яамны Төрийн захиргаа удирдлагын газрын дарга. С.Ганбаатар гишүүн асууя.

**С.Ганбаатар:** - За Хурлын даргад баярлалаа. Нэгдүгээрт, хөдөлмөрийн удирдлагын орон нутгийн бие даасан байдалд сөрөг нөлөө үзүүлж болзошгүй гэдгийг Байнгын хороон дээр бас ярьж байсан. Нөгөө шууд ардчилал, орон нутгийн өөрөө өөрийгөө удирдах ёсыг хүчтэй болгоё гэсэн ийм баахан зүйл ярьж байсан. Энэ дээр яах вэ, бэрхшээлүүд байгаа. Орон нутагт тэгээд засаг дарга нар, янз бүрийн хүмүүс чинь сонгуулийн менежерээ тавьсан тийм мэдээллүүд бас байдаг. Тэгээд нь дээрээс ирсэн удирдлага ямар ч бодлогогүй, төрөөс уялдаа байхгүй болдог тал бий. Энэ утгаараа орон нутаг бүс бүрийн онцлогт тохируулан Засгийн газрын гишүүн удирдаж, яг тийм бололцоо, механизм нь байгаа юу гэдгийг тодруулж асуумаар байна. Энэ дээр холбогдуулж тухайн орон нутагт улс төрждөггүй, ямар нэгэн нам юм уу, ямар нэгэн сайдтай хамаагүй тэр ажилчдын төлөөллийн байгууллага, нөгөө хөдөлмөрчин болох гээд байгаа, ажил олох гээд байгаа, мөн ажил олгох гээд байгаа тэр Худалдаа аж үйлдвэрийн танхимын төлөөлөгч, эздийн төлөөллийн байгууллагуудтай саналыг нь авч, зөвшилцөж, энэ механизмаа баталгаажуулах нь 4 жилийн сайдыг мөнх гэж бодохгүйгээр 8, 12 жил байж болно. Цаашид энэ төр засгийн ажлыг мөнх явуулах тал дээр энэ механизм энэ дотор ямар зүйл заалтаар орсон бэ гэдэг нь чухал байна нэгдүгээр асуулт.

Хоёрдугаар зүйл тэр 29.4-т “сум, хорооны хөдөлмөр эрхлэлтийн ажилтны аймаг дүүргийн хөдөлмөр эрхлэлтийн байгууллагын дарга томилж, чөлөөлнө” гэж байгаа. Сум, хорооны Засаг дарга энэ дээр яг яаж зөвшилцөх үү, ямар оролцоо байгаа вэ? За энэ дээр нарийвчилсан 19.1-д байна “сум, дүүрэг, хорооны хөдөлмөрийн аюулгүй байдал, эрүүл ахуйн асуудал хариуцсан ажилтан бий болгоно” гэж байгаа. Энэ дээр орон тоо нэмэгдэнэ. Яг хэд нэмэгдэх юм? Төсөвт яг ямар ачаалал ирэх юм, мэргэжлийн хяналтын байгууллагатай яаж уялдаж ажиллах юм. Тэр хөдөлмөрийн улсын байцаагч нар үндсэндээ ажилгүй болох уу, эсвэл ажилтай байх юм бол уялдаа нь хаана байх юм бэ? Хоёрдугаарт асуулт.

Гуравдугаар асуулт, энэ дээр хамгийн чухал зүйл байна л даа. МСҮТ Мэргэжил боловсрол, сургалтын тухай хуульд нэмэлт, өөрчлөлт оруулж байгаа. Тэр 6.1 дотор “боловсролын сургалтын асуудал эрхэлсэн байгууллагын тогтолцоо гэж яваад, тэгээд МСҮТ хариуцсан сургалтын бүсийн арга зүйн төв” гээд МСҮТ нь өөрөө ороогүй байна. Яг энэ 6.1 дотор харахад, МСҮТ хамаагүй юм уу, эсвэл тэр арга зүйн төв нь орчихсон байхад хангалттай юм уу нэгдүгээрт асуулт, юу энэ гуравдугаар асуулт. Дээр нь нэмээд энийг тодруулахад 8.5-д нэг ийм юм байгаа юм л даа. Бүсийн арга зүйн төв нөгөө мэргэжлийн боловсрол сургалтын бүсийн төв байгуулна гэж байгаа. Монгол улсад өнөөдөр 45 МСҮТ байгаа, үгүй энэ дахиад нэг давхарга гараад ирж байгаа юм биш үү? 45 МСҮТ-тэйгөө харилцахгүй, оронд нь тэгээд яг хаана бүс байгуулах гээд байгаа юм. Энэ бидэнд яг тодорхойгүй байна. Энэ МСҮТ-үүд дахиад зардал, дахиад дамжлага биш биз?

4.1.9-д энэ дээр МСҮТ-үүдийн үүрэг, хариуцлага, төлөвшил, хандлагын хүрээг гэж найруулмаар байгаа юм л даа. Төлөвшил хандлагын хүрээний стандарт нь одоо байдаг юм уу, энэ стандартыг хэн томилох юм, хэн бий болгох юм? Цаашид тогтоох гэж байгаа бол ер нь ямар боломжтой, яг юуг боловсруулах гэж байгааг энд хийхгүй бол дараа нь тэгээд оньсого шиг юм гаргаад, тэгээд ойлгомжгүй байдал руу орчихвий дээ, 8.4.22-т нэг урьдчилан тооцсон сургалт арга зүйн төвүүдийн, бүсийн төв гэж яриад байна л даа. Төвийн бүтэц, орон тоо, дүрмийг баталж, менежерийг томилох, чөлөөлөх гэж байгаа. Яг орон тоо, зардал нь хэд вэ? Энэ чинь бас энэ дээр зардал ороод ирж байгаа шүү энэ дээр. Түрүүн яриад байсан төсвийн ../минут дуусав/

**З.Энхболд:** - Я.Санжмятав гишүүн хариулъя.

**Я.Санжмятав:** - С.Ганбаатар гишүүний асуултад хариулъя. 29.4-т байгаа тэр сум, хорооны хөдөлмөр эрхлэлтийн ажилтныг сонгож, томилох энэ асуудал бол аймгийн хөдөлмөрийн хэлтэс, сумын даргатай зөвшилцөж, тэгээд томилж ажиллуулна гэсэн ийм зүйлээр ойлгоорой гэж хэлэх байна. Мэргэжлийн хяналтын бүтэц, тогтолцоо бас өөрчлөгдөх гэж байна. Ялангуяа суманд бол энэ хүнсний аюулгүй байдлын асуудал гараад ирээд байгаа юм. Хөдөлмөрийн аюулгүй олон асуудал яригдаж байгаа учраас бид цаашдаа ийм бүтэц, орон тоо бол бий болох нь зүйтэй гэсэн энэ саналаар хуульд тусгасан. Энэ бол 2013 ондоо шийдэгдэхээр төсөвт суугаагүй учраас энэ 2013 онд шийдэгдэхгүй асуудлаа гэж ингэж ойлгож болно. Мэргэжлийн сургалт үйлдвэрлэлийн төвийн бүсийн арга зүйн төв гэдэг бол Мянганы сорилтын сангаас тоног төхөөрөмжүүд нь өгөгдөөд, багш нарыг нь чадавхжуулаад сургалтуудаа хийчихсэн байгаа. Энэ бол мэргэжлийн сургалт үйлдвэрлэлийн төвийнхөө санхүүжилт дотор явж байгаа учраас шинээр МСҮТ дотроо захирал нь томилох асуудал байж байгаа юм. Тэрнээс бол хөрөнгө мөнгө мэдэгдэх тухай асуудал биш, энэ Мянганы сорилтын сангийн манайд тавьж байгаа шаардлагын хүрээндээ бол энийг бас хуульчилсан байх ёстой гэсэн ийм шаардлага тавьж байгаа учраас эрх зүйн хувьд бий болгож байгаа учраас хөрөнгө мөнгө гараад явчих ийм асуудал биш. Улсын хэмжээнд бол 6 бүс байгаа юм. Тухайлбал баруун бүс гэхэд Завхан аймгийн МСҮТ дээр ийм мэргэжлийн арга зүйн төв байгаа юм. Энүүгээрээ багш нараа чадавхжуулах, чадамжуулах сургалтуудаа зохион байгуулах, тодорхой интернэт хичээлүүдийг бол тэр төвөөс нь зохицуулаад, бусад МСҮТ-тэй байгаа багш нартай хүргэх энэ чиглэлийн асуудал. Тийм учраас зардал мөнгийг нь хэмнэх, шуурхай байх, тэгээд чадамжийг нь дээшлүүлэх гэсэн зорилгоор энэ зүйл орсон байгаа юм. Тэрнээс орон тоо нэмэгдэх тухай асуудал бишээ гэж ингэж ойлгох хэрэгтэй. Таны тавьсан тэр төлөвшил, хандлагын стандартын тухай асуудлыг бид нар хэлэлцүүлгийн хүрээндээ авч үзье гэж ингэж хэлэх байна.

**З.Энхболд:** - Я.Содбаатар гишүүн.

 **Я.Содбаатар:** - За нэгдүгээрт энэ Мэргэжлийн боловсрол, сургалтын асуудалтай танай яамны мэдэлд очсонтой зэрэгцээд, техникийн боловсролын асуудал танай яам дээр байгаа юу гэж асуулгамаар байгаа юм. Хоёрт нь бол сая С.Ганбаатар гишүүнтэй ойролцоо юм байгаа юм. Юу гэхээр өнөөдрийн яг мөрдөгдөж байгаа хуулиар бид хуулиа гаргамаар байгаа юм. Өнөөдөр Төрийн шалгалтын тухай хуулиар ч, хэд хэдэн мөрдөж байгаа гол хуулиудаар бид нар мэргэжлийн хяналтын байгууллагын нэгдсэн тогтолцоогоор байж байгаа шүү дээ. Засгийн газар солих юм бол хуульдаа өөрчлөлт оруулж байж солих ёстой. Өнөөдөр хуульд нь өөрчлөлт орох юм гэж хэлээд, тэгээд одоо урьдчилаад тэр хөдөлмөрийн аюулгүй байдалтай холбоотой улсын байцаагч нарын юмыг яам дээрээ татаж авдаг бол хууль зөрчиж байгаа. Энийг Байнгын хороо юу гэж үзэж байгаа юм бэ? Юу гэж ярилцсан юм бэ? Ер нь манай Засгийн газар одоо сүүлийн үед нэг ийм юм хийдэг болчихоод байна шүү дээ. Төрийн албаны хууль өөрчилнө гээд өнөөдөр манай Их Хурлын дарга жишээ нь Б.Ганцэцэгийг Төрийн бичиг гээд байна. Төрийн нарийн бичиг биш шүү дээ. Энэ чинь Төрийн албаны хууль нь өөрчлөгдөөгүй, өнөөдөр хүчин төгөлдөр хуулийг зөрчөөд, түр орлон гүйцэтгэгч гэдэг нэр томъёо гаргаад тавьчихаад байгаа болохоос жишээ нь энэ орон тоо байхгүй л байгаа. Яг энэтэй адилхан одоо Төрийн шалгалтын хууль, бусад хууль тогтоомжуудыг нь өөрчлөөгүй байж хөдөлмөрийн аюулгүй байдлын асуудал, эрүүл ахуйн асуудлыг Хөдөлмөрийн яаманд харьяалуулаад, салгаад явуулчихлаа. Бас л хууль зөрчих гээд байна л даа. Нэгдүгээрт энэ дээр Байнгын хороо юу гэж үзэж байгаа юм, юу гэж үзсэн юм.

 Хоёрт бол орон тоо нэмэгдэх нь Я.Санжмятав даргаа, та одоо энийг 2013 онд төсөвт байхгүй гээд авахгүй, орон тоо бол яг саяын таны ярианаас сая батлагдлаа шүү дээ. Сум болгонд өнөөдөр бол Хөдөлмөрийн эрхлэлтийг дэмжих хуульд байгаа ажилтныг явчихна, тэрийг бол та тавих нь. Тэрний доор тэр хажуу талд нь бас сум, дүүрэг, хороо болгонд хөдөлмөрийн аюулгүй байдал, эрүүл ахуйн асуудал хариуцсан ажилтан гээд дахиад томилох нь. Энэ нь зүгээр өнөөдөртөө тэр төсөл хөтөлбөрийн хүрээнд санхүүжиж байгаа ч гэсэн энэ бол төрд ачаалал ирэх нь. Миний тооцож байгаагаар бол түрүүнд танд ярьж байсан 400, 500 хүн нэмэгдэх нь. Тийм учраас энэ ажлын байр, хөдөлмөрийн орон тоогоо нэмж байгаа мөнгө төгрөгтэй, төсөвтэй холбоотой юмыг Төсвийн байнгын хороон дээр ярьсан үгүйг мэдэхгүй байна. Ийм нэмэгдэл орж ирж байгаа учраас Төсвийн байнгын хороон дээр энийг ярих ёстой байх. Тийм учраас бол энэ бол төсөв дээр орон тооны юуны ачаалал нэмэгдэх нь шүү гэдгийг хэлье.

 Төгсгөлд нь бол энэ босоо удирдлагаа манайх бүгдийг нь ингээд босоо болгох юм уу? Засгийн газраас асуумаар байгаа юм л даа. Өмнө нь халамжийн, даатгалын асуудлыг оруулаад ирсэн. Одоо ингээд даварлаа, энэ чинь бүр болохоо болилоо гэж хэлж байгаад 4 агентлаг орон нутагт босоо болгосон шүү дээ. Тэр нь Засаг даргадаа захирагддаггүй, засаг дарга нь нөгөөдөхөө болохоор ажлыг дэмждэггүй ийм л байдал бий болдог шүү дээ. Одоо тэгээд дахиад хөдөлмөр эрхлэлтийг та аваад явах нь. Маргааш магадгүй Ц.Оюунгэрэл дарга соёлын асуудлыг босоо болгоё гээд оруулаад ирэх байх. Ингээд бүгд босоо болох нь байна шүү дээ. Нөгөө нэг төрийн ажлыг орон нутагт эрх мэдэл шилжүүлье гэсэн юм чинь хаана байна? Ардчилсан намынхан минь эргээд та бүхэн минь нөгөө гараараа буруу юм хийгээд байна шүү дээ дахиад. Нөгөө яриад байсан эрх мэдлээ орон нутагт өгье, хаана байна? Өмнөх парламентын үед баталсан 2013 оны 01 дүгээр сарын 01-нээс төсөв орон нутагт шилжиж байгаагаас өөр юм байхгүй байна шүү дээ. Бүх эрх мэдлийг нь дээш татаад явчихлаа шүү дээ. Ядахнаа энэ хэлсэн, ярьж байсан сөрөг ч байсан, эрх барьж байсан ч гэсэн байр суурин дээрээ баймаар байгаа юм энэ том улс төрийн хүчний хувьд. Тийм учраас энэ бол дахиад босоо удирдлагад 7 хоног болгон нэг агентлагийг нь авсаар байтал тэр засаг даргад чинь мэдэх мэдэл, тэнд асуудлаа явуулах хүрээ байхгүй болчихоод байна шүү дээ. Тэгвэл орон нутгийн сонгууль хийж яах юм, тэнд эрх мэдэл өгч яах юм, тийм учраас энэ босоо болгодог юмаа хэзээ зогсоох вэ гэдэг асуудлыг бас Засгийн газраас асуумаар байгаа юм. Ийм зүйлүүд байна.

 **З.Энхболд:** - Я.Санжмятав гишүүн.

**Я.Санжмятав:** - Я.Содбаатар гишүүний асуултад хариулъя. МСҮТ-өө дагаад манай яаманд харьяалагдан ирж байгаа. Одоогоор бол зарим МСҮТ-үүд маань, коллеж маань давхар харьяалалтай байгаа юм. Шинжлэх ухаан техникийн их сургуультайгаа бас харьяалалтай, тэгээд тэндээ сургаж байгаа хүмүүс нь бас цөөхөн юм. Очоод үзэхээр 20 хүнтэй, 30 хүнтэй. Тэгээд дээд боловсрол бакалаврын зэрэг олгоно гэхээр цаашдаа энэ асуудлыг нэлээн олон хүн 200 хүн сурч байгаа МСҮТ-үүдийг нь бол Боловсролын яам руугаа шилжүүлээд, цөөхөн 20 байгаа энэ хүмүүсийг бол бид нар намраас зохицуулалтыг нь хийж байгаад төвдөө байж байгаа, ойролцоо байж байгаа их дээд сургуульд руу шилжүүлэх нь зүйтэй байхаа гэж ингэж бодож, төлөвлөж байгаа.

Хоёрдугаарт нь 9 дүгээр анги төгсөөд, 10, 11 дүгээр ангидаа хүүхдүүд авч байгаа энэ асуудал бол бас хөдөөгүүр яваад үзэхэд бол хүндрэлүүд их байх юм. Хөдөөгүүр ч биш, ер нь МСҮТ дээр бол нөгөө алгасчихсан байгаа учраас 15, 16, 17-той сургуулиа төгсөх юм. Тэгээд төгсөөд 1, 2 жил нөгөө мэргэжлийн ажлаа хийхгүй зүгээр үнэмлэхтэй ийм л хүмүүс. Тэгээд нэг сурлагаар жаахан доголтой байгаа ч юм уу тийм хүүхдүүдээ оруулдаг барьдаг тийм зүйл байгаад байгаа юм. Тийм учраас бид бол энэ мэргэжлийн боловсролын тогтолцоог шинэчлэхтэй холбогдолтойгоор энэ саналуудаа эргээд Засгийн газар дээрээ ярья гэж бодож байгаа. Одоогийн байдлаар нөгөө 9, 10 дугаар анги төгссөн хүүхдүүдийн багтаамжийг судалж байна бид нар. 9, 10 11 жилтэй сургуулиуд дээр багтаамж, хүрэлцээ нь хэр байх нь тэрийг нь анхаарахгүй бол болохгүй байгаа юм.

Хоёрдугаарт нь бас мэргэжлийн 9, 10, 11 дүгээр ангийн боловсрол олгохдоо бол бас сургалтын чанар дээр доголдлууд байна ний нуугүй хэлэхэд. Хөөрхий минь МСҮТ дээр байгаа багш нар өөрийнхөө ерөнхий эрдмийн хичээлийг зааж байна л даа. Тэгэхдээ тэдний чадамжийг дээшлүүлэх асуудал дээр нэлээн доголдлууд байна. Дотроо бол нэлээн зовлон байгаа, бид цаашдаа мэргэжилтэн ажилтан бэлтгэх энэ асуудлыг онолын чиглэлийн хичээлүүдийг нь багасгаад, дадлагын, давтаж хийх, дадлагажих чиглэлийн асуудлуудыг нь нэлээн их хийе. Тэр дундаа хувийн хэвшилтэй, ажил олгогч нартай хамтарч ажиллаж аттестатчилдаг, сургуульд авахад нь бол гэрээ байгуулаад авдаг, гарахаар нь ажлын байртай болгодог энэ зүйлийг барьж авч хийх ёстой гэж ингэж төлөвлөж ажиллаж байгаа. Энэ дээр тантай бас санал нэг байна.

Өөр юу асуулаа? Босоо тогтолцооны хувьд ер нь бол яах вэ, хэлэлцүүлгийн хувьд эргэж үзье энэ асуудлыг, энэ бол ерөнхийдөө хөдөлмөрийн газар, хэлтэс дээрээ байхгүй бол болохооргүй ийм зүйлүүд ажиглагдаад байгаа юм. Хүний эрхийн асуудлууд яригдах юм, тэгээд байгаль орчныг хамгаалах, янз бүрийн асуудалтай холбогдолтой зүйлүүд сумдад их гардаг. Тийм учраас энэ асуудал бол хүний аюулгүй байдалтай холбогдолтой ийм асуудлууд яригддаг учраас бид энэ хуульдаа саналаа оруулаад ирсэн. Хэлэлцүүлгийн явцад эргэж ярьж болно. Ялангуяа хууль зөрчих юу ч байх вэ, хуулиа бид нар боловсруулаад гаргачих юм бол цаашдаа энэ мэргэжлийн хяналтын өөрчлөлттэй холбогдолтой энэ асуудлууд бол бас нарийвчлан яригдах байх гэж ингэж бодож байна. Орон тооны хувьд бол нэмэгдэхгүй. Суманд байж байгаа жижиг дунд үйлдвэрлэлийн асуудал хариуцсан хүн маань ажиллаад явах юм. Тийм учраас 2013 оны төсвийг хөндөх ч байдаг юм уу, төсөвт хүндрэл учруулах асуудал энэ хууль гарснаараа гарахгүй гэдгийг хэлэх байна.

**З.Энхболд:** - Гишүүд асуулт асууж дууслаа. Үүгээр үдээс өмнөх хуралдааныг завсарлуулъя. Үүдээс хойш Хөдөлмөрийн хуулийн хэлэлцүүлэг үргэлжилнэ. Төсвийн байнгын хороо Хүний хөгжил сангийн хуулийн өөрчлөлт болон бондын талаар 2 асуудлаар нэмж оруулна. Ингээд үдээс хойш 3 асуудалтай. Үдийн цайны завсарлага.

Үдээс хойш. За гишүүд суудалдаа сууя. Танхимд орж ирээгүй байгаа гишүүдийг танхим руу урьж байна. Үдээс хойш 15 цагаас эхлэх ёстой, одоо бараг 16 цаг болох гэж байна. Түрүүчийнхээ хуулийн хэлэлцүүлгийг үргэлжлүүлнэ. Төсвийн байнгын хороо хуралдаад Хүний хөгжил сан болон Засгийн газрын үнэт цаас гаргахыг зөвшөөрөхийг оруулаад ирсэн байна. Хоёулаа анхны хэлэлцүүлэгтэй. Өнөөдөр энэ хуулиа гаргах боломжтой, анхны хэлэлцүүлгээр батлах горимын санал дэмжигдсэн байна. Хуралдаанаа эхэлье. Өрөөндөө байгаа гишүүд 5 минутын дотор ороод ирээрэй. Тэр саяын ирснийг унш даа. Надад ирээд байх юм. Ингэж байна, чуулганы үйл ажиллагаа интернэт, Үндэсний телевизийн 2 дугаар суваг, Univision, Сансар, Ди Ди Ш-ээр гарах тул та ирцээ хангаж чуулгандаа оролцоно уу гэж байна. Энэ одоо ингээд цагтаа цуглахгүй бол цагтаа цуглахгүй байгаа нь харагдаад л байгаа шүү дээ. Хуучин ганц Сансар телевизээр явдаг байсан бол одоо 3, 4 сувгаар зэрэг явж байгаа. Би бол ирц сайжруулах аргыг тэгж бодож олсон, бүгдийг нь ил болгочихъё, тэгээд хэн нь ирж байгаа, хэн нь ирэхгүй байгааг нь сонсогчид нь хараад сууж байг. 100 хувь байгаа нэг нам ганцхан л байна “Иргэний зориг-Ногоон нам”, Шударга ёс эвсэл 40 хувь байна, 10-аас 4 тиймээ, за түрүүчийн зогссон асуудал дээрээсээ явъя. Үдээс хойшх хуралдаан нээгдлээ. Байнгын хорооны санал, дүгнэлттэй холбогдуулан үг хэлэх гишүүн байвал нэрээ өгнө үү? С.Дэмбэрэл, С.Одонтуяа гишүүнээр үг тасаллаа. С.Баярцогтынх гарахгүй байна. За С.Баярцогт гишүүнийг нэмчихье, С.Баярцогт гишүүнээр үг тасаллаа. С.Дэмбэрэл гишүүн үг хэлнэ.

**С.Дэмбэрэл:** - За баярлалаа. Үдээс өмнөх хуралдаан дээр хэд хэдэн гишүүд хөндсөн босоо болон хэвтээ тогтолцооны талаар бас саналаа хэлье гэж бодсон юм. Хамгийн гол нь босоо ч бай, хэвтээ ч бай гол мөн чанар болох оролцоо байхгүй үед бол энэ бол өөрөө их утгагүй болчихоод байгаа юм. Тийм учраас өмнө нь Их Хурлаар Нийгмийн даатгалын Үндэсний зөвлөлийн ажиллах зарчмыг батлахдаа төр 3 талын оролцоо хандсан байх ёстой гэж. Одоо жишээлбэл хөдөлмөрийн асуудал дээр бол хөдөлмөр нийгмийн, энэ удирдлагын асуудал хүртэл босоо тогтолцоогоор явлаа гэхэд энэ зөвшилцлийн механизмаар ордог ийм байдлаар оруулвал цаашдаа ямар нэгэн улс төржих, энэ тэр гэсэн зүйл байхгүй болно. Тийм учраас энийг Я.Санжмятав сайд дэмжинэ байх гэж бодож байна нэгдүгээрт нь.

Хоёрдугаарт нь мэргэжлийн боловсролын хувьд бол өнөөдөр бид нар нэг зүйлийг их орхигдуулж байгаа. Тэр нь мянга мянган хүмүүс өнөөдөр жишээлбэл яаж гуталчин гэдэг ч юм уу, төрөл бүрийн мэргэжил эзэмших асуудлыг сургуулийн ширээн дээр биш, бодит амьдрал дээр богино хугацааны дамжаануудаар олж авч байгаа юм. Энэ жил гэхэд Монгол улсад 400 гуталчин аймаг орон нутгаас бэлтгэгдээд явж байгаа юм. Энэ бэлтгэлийн тогтолцоо маань мэргэжлийн боловсролын нэг гол тогтолцоо болж хувирах ёстой. Одоогийн байдлаар бол энэ яамаар дамжаад бас тэр болгон ил тод биш, механизм бас сайн төлөвшөөгүй ийм замаар тэр хүмүүст мөнгө төгрөг өгөх ийм байдлаар ингээд явж байгаа. Тийм учраас бас энэ асуудлыг 3 талын тодорхой дүүрэг, аймаг, хот ч гэдэг юм уу энэ түвшинд яамны зүгээс энэ механизмыг бас тэр мэргэжлийн боловсролын юун дээр суулгаж өгөх ёстой. Мэргэжлийн боловсролын одоогийн хуульд бол энэ механизм бол бий. Гэхдээ өнөөдрийн байдлаар бид нар Германы хосолмол боловсролын мэргэжлийн тогтолцоог авсан юм уу, Англи-Саксоны өөр энэ шулуухан мэргэжлийн тогтолцоог авсан юм уу гэдэг нь мэдэгдэхгүй байгаа. Тэгэхээр энэ 2-ын аль ч монголд таарахгүй. Тийм учраас өнөөгийн бид нарын мэргэжлийн боловсролын тогтолцооны цаашдын механизм бол энэ зөвшилцөл буюу оролцоо дээр суурилсан эрэлт, нийлүүлэлтийн аль алины талыг баримталсан энэ зүйлийг удирдлагын бүх түвшинд хийгээд өгвөл энэ босоо болон хэвтээ, за тэгээд мэргэжлийн боловсролын асуудал хэлэлцэгдэнэ, цаашдаа бүрэн боломжтой болно. Жишээлбэл өнөөдөр бид түрүүн гутлын жишээ авлаа, гуталчин хүн өнөөдөр яг ажлын байрыг бий болгож байгаа. Нөгөө эдийн засгийн өсөлт чинь ингэж айлын хаалгаар орж байгаа юм. Тэгэхээр энийг 400 бэлтгэгдсэн хүнийг өнөөдөр бид зүгээр сертификатжуулаад явж байна. Энэ дээр төрийн бодлого цаашдаа өөрөө өөрсдийнхөө амьдралыг өөрөө өөртөө ажлын байр бий болгодог хүмүүсийг яаж төрийн зүгээс дэмжих вэ гэдэг энэ асуудал бол мэргэжлийн боловсролын нэг тогтолцооны нэг хэлбэр нь байх ёстой. Энэ тал дээр анхаарах нь зүйтэй байх гэсэн ийм саналтай байна, баярлалаа.

**З.Энхболд:** - С.Одонтуяа гишүүн үг хэлнэ.

**С.Одонтуяа:** - За санал, тэгэхээр нэмэлт, өөрчлөлтөд бол энэ хөдөлмөрийн ажилтан, хөдөлмөр эрхлэлтийн ажилтан, хөдөлмөрийн аюулгүй байдал, эрүүл ахуйн ажилтан гэж байхаар тусгасан байна л даа. Тэгэхээр энэ эхний 2 нь болж байна, нэг нь хөдөлмөр эрхлэлт ажлын байраар хангах энэ хөдөлмөрийн харилцаагаа зохицуулна. Энэ хяналт тавих чиг үүрэгтэй ажилтан нь болохоор би бодож байна л даа, салбар бүрийн онцлогоосоо шалтгаалаад, тухайн салбараар мэргэшсэн мэргэжлийн мэдлэг шаардана. Жишээлбэл барилгын хөдөлмөр хамгааллын асуудал бол замынхаас өөр. Тийм учраас энэ нэг ажилтан нь салбар бүрээр үйл ажиллагаа явуулж байгаа газруудад хяналт тавих боломж бол бараг байхгүй. Тийм учраас энэ хяналтын асуудлыг нь энэ чиглэлээр ажилладаг тэр мэргэжлийн хяналтын байгууллага нь шийдвэрлэх нь арай илүү үр дүнтэй байхаа гэж бодож байна.

**З.Энхболд:** - С.Баярцогт гишүүн үг хэлнэ.

**С.Баярцогт:** - Би Засгийн газраас өргөн бариулж, орж ирж байгаа энэ хуулийн төслийг бол дэмжиж байна. Ер нь бол 2012 оны Улсын Их Хурлын сонгуульд оролцохдоо Ардчилсан намын зүгээс оруулсан хамгийн том хөтөлбөр бол энэ хөдөлмөрийн асуудалтай холбогдолтой бүх байгууллагууд бол 3, 4 яам дээр тархчихаад байна, энийг бүгдийг нь нэгтгээд Хөдөлмөрийн яам байгуулъя. Энэний эцсийн хариуцлагыг Засгийн газрын түвшиндээ үүрдэг байя. Энэний яг салбар нэгжүүдийг нь аймаг болгондоо байгуулаад, тухайн аймгийн үр дүнг бол тухайн аймаг, тухайн суманд хэдэн хүн ажлын байртай болов гэдгээр дүгнэдэг ийм зарчим руу шилжүүлэх ёстой. Харин бол би Засгийн газрыг их оройтуулж оруулж ирж байна гэж бодож байна. Уг нь Засгийн газрын бүтэц бүрэлдэхүүнээ батлахдаа энэ асуудлаа зэрэг оруулж ирээд, асуудлыг тодорхой болгох ёстой байсан. Өөрөөр хэлбэл хөдөлмөр эрхлэлтийн асуудал гэдэг бол хөгжлийн түвшингээсээ үл хамаараад бүх улс орны хувьд бол хамгийн чухал асуудал болчихдог ажил эрхлэлтийн хувьд. Өсөлт өндөр гараад байдаг, гэтэл бодитойгоор хүний ажил, амьдрал, гэр бүлийн орлого нэмэгдэж байна уу, үгүй гэдэг асуудал бол цэвэр ажлын байртай өөртөө нь шууд холбоотой ийм асуудал болж байгаа. Тэр утгаараа бол энэ Шинэчлэлийн Засгийн газар дээр Хөдөлмөрийн яамыг тусгайлан байгуулаад, өмнө нь Нийгмийн хамгаалал, хөдөлмөрийн яамны харьяанд байсан, өмнө Боловсролын яамны харьяанд байсан, өмнө нь Хүнс, хөдөө аж ахуй, хөнгөн үйлдвэрийн харьяанд байсан хэдэн чухал хоорондоо зөрчилдөөд байдаг байсан энэ агентлагуудыг бүгдийг нь нийлүүлээд ийм бүхэл бүтэн цогц бий болгосон учраас энэ оруулж байгаа асуудлыг бол дэмжиж шийдвэрлэх нь бол зүйтэй. Хамгийн гол эцсийн үр дүнг бол улсын хэмжээнд нэгтгэж, дүгнэж гаргадаг, үр дүнгээ ил тодорхой болгодог энэ асуудлуудыг бол шийдвэрлэх ёстой. Мэдээж хэрэг орон нутаг дээр байгаа хүмүүсийн дагнасан маягаар шийдэх юм бол тухайн хөдөлмөр эрхлэлтийг бий болгож байгаа асуудал нь цэвэр аймгийн даргын юм уу, аймаг засаг даргын асуудал болж хувираад байх учраас төвлөрсөн тогтолцоотой, гэхдээ орон нутгийн засаг захиргаанаасаа бол зөвшөөрөл, зөвшилцдөг хэлбэрээр ингэж шийдэх нь бол илүү үр дүнгээ өгнө. Өөрөөр хэлбэл бидний хамгийн их зорьж, хүсч хийж байгаа өөрчлөлт, шинэчлэлтийн гол түлхүүр нь бол хөдөлмөр эрхлэлттэй холбоотой асуудалтай ажлын байртай, иргэний болон хувь хүний гэр бүлийн орлоготой холбоотой учраас энэ асуудлуудыг цогцоор нь шийдвэрлэх нь зүйтэй. Тэгж байж бид нар эцсийн үр дүнг нь Засгийн газраас, Хөдөлмөрийн яамнаас, аймаг, сумын удирдлагуудаас шаардаж авдаг ийм тогтолцоотой болно гэдгийг хэлэх гэсэн юм баярлалаа.

**З.Энхболд:** - Гишүүд Байнгын хорооны санал, дүгнэлттэй холбогдуулан үг хэлж дууслаа. Одоо хуулийн төслүүдийг хэлэлцэх эсэх асуудлаар санал хураана. Байнгын хорооны саналаар Хөдөлмөрийн тухай хуульд өөрчлөлт оруулах тухай, Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай, Хөдөлмөрийн аюулгүй байдал, эрүүл ахуйн тухай хуульд нэмэлт, өөрчлөлт оруулах тухай, Мэргэжлийн боловсрол, сургалтын тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай хуулийн төслүүдийг хэлэлцэх нь зүйтэй гэсэн санал гаргасан байна. Энэ саналаар санал хураая.

Санал хураалтад 52 гишүүн оролцож, 46 гишүүн зөвшөөрч, 88,5 хувийн саналаар хуулийн төслүүдийг хэлэлцэх нь зүйтэй гэлээ.

Нийгмийн бодлого, боловсрол, соёл, шинжлэх ухааны байнгын хороонд анхны хэлэлцүүлэгт бэлтгүүлэхээр шилжүүллээ.

Хоёр дахь асуудал.

***Найм. Хүний хөгжил сангийн тухай хуульд нэмэлт оруулах тухай хуулийн төсөл*** */анхны хэлэлцүүлэг/*

Төсвийн байнгын хорооны санал дүгнэлтийг Улсын Их Хурлын гишүүн Б.Наранхүү танилцуулна. Б.Наранхүү гишүүнийг индэрт урьж байна.

**Б.Наранхүү:** - Улсын Их Хурлын дарга, эрхэм гишүүд ээ,

Засгийн газраас өргөн мэдүүлсэн Хүний хөгжил сангийн тухай хуульд нэмэлт оруулах тухай хуулийн төслийг Улсын Их Хурлын чуулганы 2012 оны 12 дугаар сарын 13-ны өдрийн нэгдсэн хуралдаанаар хэлэлцэх нь зүйтэй гэж үзэж, анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

Хуулийн төслийн анхны хэлэлцүүлгийг Төсвийн байнгын хороо 2012 оны 12 дугаар сарын 13-ны өдрийн хуралдаанаараа хийлээ. Төслийн анхны хэлэлцүүлгийг Байнгын хорооны хуралдаанаар хийх үед Улсын Их Хурлын гишүүдийн зүгээс зарчмын зөрүүтэй санал гаргаагүй бөгөөд төслийг анхны хэлэлцүүлгээр батлуулах горимын саналыг Улсын Их Хурлын гишүүн Ч.Улаан гаргасныг хуралдаанд оролцсон гишүүдийн дийлэнх нь олонхи буюу 3-ны 2 нь дэмжсэн болно.

Хүний хөгжил сангийн тухай хуульд нэмэлт оруулах тухай хуулийн төслийн анхны хэлэлцүүлэг хийсэн талаар тус Байнгын хорооноос гаргасан санал, дүгнэлтийг үндэслэн хэлэлцэн хуулийн төслийг баталж өгнө үү.

Анхаарал тавьсанд баярлалаа.

**З.Энхболд:** - Б.Наранхүү гишүүнд баярлалаа. Байнгын хорооны санал, дүгнэлттэй холбогдуулан асуулттай гишүүд байвал нэрээ өгнө үү? Асуулттай гишүүд алга байна. Асуулт тасаллаа. Ажлын хэсэг хурлын танхимд ирсэн байна. Ч.Улаан Сангийн сайд, Ж.Ганбат байгаа юм уу, байхгүй юм уу? Нэмж бичсэн нь, Х.Ганцогт гэж байна, тэр нь байхгүй юм байна. Ж.Ганбат Сангийн яамны Төсвийн бодлогын газрын дарга, О.Хуягцогт Сангийн яамны Баялгийн сангийн удирдлагын хэлтсийн газрын дарга. Байнгын хорооны санал, дүгнэлттэй холбогдуулан үг хэлэх гишүүд байна уу? За одоо Байнгын хороо төслийг анхны хэлэлцүүлгээр батлах горимын санал гаргасан байна. Энэ горимын саналыг дэмжье гэдгээр санал хураалт явуулъя.

Санал хураалтад 53 гишүүн оролцож, 52 гишүүн зөвшөөрч, 98,1 хувийн саналаар горимын санал дэмжигдэж байна.

Одоо хуулийн төслийг батлах санал хураалт явуулна. Хүний хөгжил сангийн тухай хуулийн 19.2-т Улсын Их Хурлын Байнгын хорооны болон нэгдсэн хуралдаанд оролцсон гишүүдийн 3-ны 2-оос доошгүй хувийн саналаар Хүний хөгжил сангийн тухай хуульд нэмэлт, өөрчлөлт оруулж болно гэж заасан байдаг. Байнгын хорооны саналаар санал хураая. Хүний хөгжил сангийн тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая.

Санал хураалтад 53 гишүүн оролцож, 50 гишүүн зөвшөөрч, 94,3 хувийн саналаар Хүний хөгжил сангийн тухай хуулийн нэмэлт, өөрчлөлт батлагдаж байна.

Одоо ингээд болсон тиймээ, эцсийн найруулга дараагийн удаа маргааш юм байна тиймээ? Маргааш эцсийн найруулга сонсоно. 2 дугаар асуудлыг хэлэлцэж дууслаа. Гуравдугаар асуудал.

***Ес. “Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төсөл*** */анхны хэлэлцүүлэг/*

“Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын анхны хэлэлцүүлгийг явуулъя. Төсвийн байнгын хорооны санал, дүгнэлтийг Улсын Их Хурлын гишүүн Б.Наранхүү танилцуулна. Б.Наранхүү гишүүнийг индэрт урьж байна.

**Б.Наранхүү:** - Улсын Их Хурлын дарга, эрхэм гишүүд ээ,

Засгийн газраас өргөн мэдүүлсэн“Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийг Улсын Их Хурлын чуулганы 2012 оны 12 дугаар сарын 13-ны өдрийн нэгдсэн хуралдаанаар хэлэлцээд хэлэлцэх нь зүйтэй гэж үзэж, анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

Тогтоолын төслийн анхны хэлэлцүүлгийг Төсвийн байнгын хороо 2012 оны 12 дугаар сарын 13-ны өдрийн хуралдаанаараа хийлээ. Төслийн анхны хэлэлцүүлгийг Байнгын хорооны хуралдаанаар хийх үед Улсын Их Хурлын гишүүдийн зүгээс зарчмын зөрүүтэй санал гараагүй бөгөөд төслийг анхны хэлэлцүүлгээр батлуулах горимын саналыг Улсын Их Хурлын гишүүн Ч.Улаан гаргасныг хуралдаанд оролцсон гишүүдийн олонхи нь дэмжсэн болно.

“Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийн анхны хэлэлцүүлэг хийсэн талаар тус Байнгын хорооноос гаргасан санал, дүгнэлтийг хэлэлцэн тогтоолын төслийг баталж өгнө үү.

Анхаарал тавьсанд баярлалаа.

**З.Энхболд:** - Б.Наранхүү гишүүнд баярлалаа. Байнгын хорооны санал, дүгнэлттэй холбогдуулан асуулттай гишүүд байна уу? Асуулттай гишүүд алга байна. Байнгын хороо төслийг анхны хэлэлцүүлгээр батлах горимын санал гаргасан байна. Одоо энэ горимын саналыг дэмжье гэдгээр санал хураалт явуулъя.

Санал хураалтад 53 гишүүн оролцож, 46 гишүүн зөвшөөрч, 86,8 хувийн саналаар горимын санал дэмжигдэж байна.

Горимын санал дэмжигдсэн учраас тогтоолын төслийг батлах санал хураалт явуулъя.

“Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төслийг баталъя гэсэн санал хураая.

Санал хураалтад 53 гишүүн оролцож, 48 гишүүн зөвшөөрч, 90,6 хувийн саналаар “Засгийн газрын үнэт цаас гаргахыг зөвшөөрөх тухай” Улсын Их Хурлын тогтоолын төсөл батлагдаж байна.

Өнөөдрийн хэлэлцэх асуудал дуусч байна. Манай өнөөдрийн чуулганы хуралдаантай ШУТИС-ийн Компьютерийн техник, менежментийн сургуулийн Төрийн захиргааны менежмент мэргэжлээр суралцагч 45 оюутан танилцаж яваа юм байна. Оюутнуудад сурлагын амжилт, эрүүл энхийг хүсье.

Хуралдаан дуусахаас өмнө зарлал байна. Улсын Их Хурлын гишүүн Г.Батхүү нь Монгол Улсын Их Хурал дахь Ардчилсан намын бүлэгт нэгдэн орсноо бичгээр мэдэгдсэн байна. Энийг уншиж сонсгодог ёстой юм байна. Өнөөдрийн хурал дууслаа. Маргааш өглөө 10 цагаас чуулгантай. Гишүүдэд баярлалаа.

***Хуралдаан 16 цаг 20 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ М.НОМИНДУЛАМ